text:
PHP
PHP係一種流行嘅開放原始碼程式語言.官方正式名稱係「PHP: Hypertext Preprocessor」嘅遞歸縮寫.
PHP主要用喺伺服器端應用程式同動態網頁上,但係亦都可以用喺命令列上執行,或者係開發獨立嘅圖形使用者介面(GUI).
目錄
發展歷史[編輯]
PHP/FI[編輯]
1994年,格陵蘭籍嘅程式設計師Rasmus Lerdorf開發咗一組Perl腳本,用嚟追蹤佢嘅線上履歷幾時畀人使用到,佢叫呢組腳本做「Personal Home Page Tools」.隨著呢個腳本嘅功能日趨複雜,Lerdorf開始用C語言做一啲功能,例如連接資料庫,簡易嘅動態網頁開發.Lerdorf決定釋出呢組程式嘅原始碼,畀大眾可以修改,並叫呢個程式做PHP/FI(Personal Home Page / Forms Interpreter).隨著PHP 3出現,PHP/FI好快就結束開發.
PHP 3[編輯]
1997年,Tel Aviv公司嘅Zeev Suraski同Andi Gutmans改寫PHP嘅解析引擎PHP/FI,Rasmus Lerdorf亦決定中止PHP/FI嘅開發,並將PHP重新命名做"PHP: Hypertext Preprocessor".經過9個月嘅測試,喺1998年釋出咗PHP 3.PHP 3最大嘅特色係加入咗延伸函式庫嘅功能,吸引咗好多人投入PHP延伸函式庫嘅開發,豐富咗PHP嘅功能,另外物件導向嘅功能亦喺PHP 3開始出現(不過唔係好完整).1999年兩個人喺以色列成立咗Zend Technologies公司嚟投入PHP嘅開發工作,並且開始製作下一代嘅PHP解析引擎 - Zend引擎.
PHP 4[編輯]
2000年5月22日,以Zend引擎 1.0為解析引擎嘅PHP 4.0 發佈.呢個亦都係PHP開始大受歡迎嘅版本,目前PHP 4仲做緊安全性嘅更新,最新版本係2007年2月發佈嘅PHP 4.4.5版.
PHP 5[編輯]
2004年7月13日,以Zend引擎II為基礎嘅PHP 5.0 發佈,同時亦加入咗好多新特性:[1]
- 更完整嘅物件導向支持:基本上到PHP 5之後PHP先算係比較完整嘅面向對象語言.
- 透過新嘅Zend引擎,提升咗PHP執行嘅速度.
- 對MySQL資料庫有更完整嘅支援.
- 更好嘅XML支援.
- 內建SQLite資料庫(但係喺PHP 5.1取消內建,改用延伸函式庫嘅方式).
- 整合咗SOAP嘅支援.
- 提供例外處理.
- 新嘅資料庫存取介面PDO(PHP Data Objects).
應用[編輯]
PHP主要應用響網頁伺服器,處理使用者嘅輸入嚟產生網頁.但係命令列程式或者圖形使用者介面(GUI)嘅開發都係PHP嘅主要應用範圍.
伺服器端程式語言[編輯]
PHP最初就係設計成伺服器端程式語言,因此呢個亦都係PHP應用得最廣嘅部份.喺呢個領域有好多其他競爭者,例如ASP.NET,ColdFusion,JSP,Perl,Ruby on Rails等等.
喺網絡工業領域,PHP是LAMP架構嘅其中一部分,所謂嘅LAMP係指Linux,Apache,MySQL同PHP所組成嘅網絡環境,提供咗好多安全,可靠嘅網頁應用程式.PHP目前已經係全世界最受歡迎嘅伺服器端程式語言,跨平台嘅特性更令PHP廣為流傳,目前世界上有超過2000萬台伺服器安裝咗PHP[2].
命令列程式[編輯]
PHP亦可以用喺命令列上執行,例如分析紀錄檔,系統管理工作等.呢啲工作過去都係由一啲其他嘅程式語言例如Perl, Python, awk等嚟執行,PHP喺命令列上嘅使用則逐漸增加.
圖形使用者介面(GUI)[編輯]
透過同GUI函式庫GTK+的結合,PHP亦都可以應用喺圖形使用者介面(GUI)嘅開發上,目前嘅應用仲未普遍.
語法[編輯]
PHP嘅語法參考咗Perl,C語言,而且可以整合喺HTML入面,以下係一個簡單嘅Hello World程式:

PHP剖析引擎只剖析 之間嘅程式碼,而不包含喺 之間嘅內容就會直接送出,所以可以用以下嘅方式嚟將PHP程式碼嵌入喺HTML之中:
HTML內容
但是響判斷語句中嘅HTML唔會被直接送出:
<?php
if (false) {
?>
HTML內容
<?php
}
?>
PHP可以用三種註解的形式:C與C++所使用的“/*...*/”與“//”,和Perl的“#”.
類型[編輯]
PHP主要有以下四種標量類型:
- 整數 (integer)
- 浮點數 (float)
- 布林值 (boolean)
- 字串 (string)
兩種複合類型:
- 陣列 (array)
- 物件 (object)
兩種特殊類型:
- NULL
- 資源 (resource)[3]
變數[編輯]
PHP中嘅變數用「$」跟著變數名稱嚟表示.變數名稱是區分大細楷嘅.有效嘅變數名稱以字母或底線開始,後面可以係任意數量嘅字母,數字或者底線.[4]
物件導向[編輯]
PHP從PHP 3開始已經有咗基本嘅物件導向特性,但係直到PHP 5將物件導向部份重新改寫之後,PHP嘅物件導向功能先比較完善.而家PHP可以話係一個有完整物件導向功能嘅語言.
PHP相關資源[編輯]
函式庫[編輯]
- 內文: PHP函式庫列表
內建多樣化嘅函式係PHP主要嘅特點之一,這啲開放程式碼嘅函式提供咗各種唔同嘅功能,例如檔案處理,FTP,字串處理等等.呢啲函式嘅用法同C語言相似(例如printf),呢個亦都係PHP流行原因之一.
除咗內建嘅函數之外,PHP亦都提供咗好多延伸函式庫(extension),好似係各種資料庫連接函式,資料壓縮函式,圖形處理等等.有啲延伸函式庫需要由PECL(PHP Extension Community Library)取得.
原始碼編碼和加速[編輯]
PHP原始碼係可以直接讀取嘅,即使放上伺服器上執行都係一樣.雖然令PHP多咗彈性,但係相對造成安全危機同性能下降嘅問題.
透過PHP編碼器,可以保護PHP嘅原始碼唔會被讀取(對商業軟體嚟講特別有需求),亦都可以提升執行嘅效能.有好多公司或團體開發PHP嘅編碼器,將PHP程式編譯成位元組碼,再透過伺服器上安裝對應嘅程式嚟執行PHP程式.
除咗透過編碼器加速之外,PHP仲可以透過動態嘅快取機制嚟提升速度,加速工具有商業版嘅,例如Zend Platform,亦有開放原始碼嘅加速軟體如eAccelerator,APC,XCache.
樣板引擎[編輯]
樣板引擎令PHP應用程式可以做到邏輯同使用介面上嘅分離.其中一個受歡迎嘅樣板引擎係PHP官方開發嘅Smarty.
PEAR[編輯]
PEAR係PHP Extension and Application Repository嘅縮寫,由Stig S. Bakken喺2000年響PHP開發者會議(PHP Developers' Meeting, PDM)上提出,目的係做出可以重複使用嘅函式庫嚟提供PHP社群使用.到今日PEAR已經包含好多類型嘅函式庫,例如資料庫連接,內容快取,數學計算,電子商務等等.
PECL[編輯]
PECL係PHP Extension Community Library的縮寫,目的係提供PHP社群各種延伸函式庫.PECL喺2003年由PEAR專案分離出嚟,而家已經係一個獨立運作嘅專案.
對PHP嘅批評[編輯]
即使PHP係廣受歡迎嘅程式語言,但係仍然受到好多批評,例如:
- PHP無原生支援Unicode或者多位元字集(例如中文,日文,韓文等需要用兩個或以上ASCII字元嚟表示嘅字集),導致用PHP寫嘅軟體喺國際語言化上遇到相當多嘅困難.
- PHP無名字空間(Namespace)嘅設計,降低咗PHP語言設計上嘅彈性,亦都導致函式名稱過長嘅問題.
- PHP嘅函式命名規則非常混亂,好多函式功能類似,但係用上不同嘅函式名稱同參數順序,例如strpos($haystack, $needle) 同 in_array($needle, $haystack),strcasecmp 和 stristr,導致編寫PHP程式時需要做相當多嘅手冊查詢工作,初學者都往往不知不覺重新編寫已經內建嘅函數,降低咗開發嘅效率.
- PHP嘅魔術引號(magic quotes)功能可以自動處理使用者輸入字串中嘅脫逸字元,有效避免SQL隱碼攻擊(SQL injection),但係因為唔係每個使用者嘅輸入都會寫入去資料庫,處理呢啲唔會寫入資料庫嘅字串就浪費效能.另外唔係每個PHP環境都會開啟魔術引號,設計程式時需要對不同嘅伺服器環境做適應,造成程式設計上嘅麻煩.魔術引號功能預計會喺PHP 6時取消.
- 有啲PHP嘅延伸函式庫唔係執行緒安全(threadsafe),導致PHP安裝響多執行緒嘅伺服器例如Apache 2上會發生唔穩定嘅情況.[5]
未來發展[編輯]
PHP 6目前已經開始開發,將會針對PHP 5嘅一啲缺點改進[6],例如:
- 原生Unicode支援
- 移除魔術引號(magic quotes)
- 移除全域變數(register_globals)
- 移除安全模式(safe_mode)
PHP 6好多功能仲未定案,仍然討論緊,發佈嘅日期亦仲未確定.


c: text/html

text:
上原亞衣軟體E奶Baby
每年日本AV界都會搞吓選舉比賽,好似早前熟女名廠Madonna就舉辦咗一個「日本一熟女」比賽,另外屬中型廠嘅赤青黃嘅AAK偶像選舉,亦已經圓滿結束,而奪得冠軍嘅就係上原亞衣喇!
喺香港參加選美比賽,得到三甲名銜嘅佳麗未必一定受到力捧,甚至得獎之後銷聲匿迹,但喺日本參加由AV廠舉辦嘅選美比賽就唔同,因為得獎之後一定可以獲得片約,好似上原亞衣咁,奪得比賽冠軍後就成為AV廠赤青黃嘅專屬女優.
今年19歲嘅亞衣,樣子嬌俏可人,活潑可愛;身材方面,亞衣同一般美少女女優一樣,體形纖瘦,皮膚白滑,但係佢擁有一雙修長美腿,加埋上圍一對E Cup美乳,簡直係一副完美胴體.
一字騎乘
亞衣質素上佳,難怪佢參加赤青黃嘅AAK偶像選舉,得到大批AV迷支持,最後獲得冠軍.至於演出方面,亞衣真係功架十足,最厲害就係佢深諳軟體絕技,場面精彩.據講,亞衣曾經練習過體操,所以筋骨柔軟,表演一字張腿,拱橋,立定一字馬都難佢唔倒,而阿妹巧妙地將軟體技巧融入到AV演出當中,大玩一字張腿騎乘等高難度招式.此外,亞衣埋牙嗰陣,七情上面,睇得人興奮莫名,好想加入戰團,一洩而後快.
推薦作品
片名:《Lolita小型少女偶像》
片長:120分鐘
出品:赤青黃
內容:雖然上原亞衣奪得AAK偶像比賽冠軍,但係AV廠唔會特別錫住佢,於頭炮作品,安排多名癡漢將阿妹百般玩弄,最後更上演連環中出,認真激!
上原亞衣Profile
出生日期:1992年11月12日
身高:5呎2吋
三圍:33E - 22 - 32
興趣:體操

robotstxt: allowed

filter: keep


text:
平均成本法
平均成本法,有時又叫平均價格買入法,係定期定額嘅投資方法,而唔理當中價格升跌.如果唔計交易成本,定期定額嘅投資嘅入貨總數,必定少唔過一次過以平均價投資嘅入貨總數.平均成本法好多時被用喺推銷長期投資產品之上,鼓勵投資者應該有紀律噉定期定額投資.
香港積金局認為,平均成本法可以減低投資者喺唔合適嘅時機,將大量金錢投資喺單一投資項目嘅風險[1],亦有機構認為平均成本法可消除猜度市場時機所帶來嘅困擾同沮喪[2].
用平均成本法時有啲地方要留意,以免誤會同唔啱嘅期望.
實踐情況[編輯]
用平均成本法嗰陣,最常見嘅實踐都係每月薪金中抽個比例作為供款,量力而為,例如月入二萬蚊,要用萬二蚊作為日常開支同埋供樓,咁最多都只會供每月八千蚊.另外,強積金亦係咁做,只不過供款人唔同,強積金係僱主同僱員都要供款,而且係強制性,但供款方法仍然係定期定額投資.
因為投資額比較細,所以投資對象一般係基金(唔一定係股票基金,可以係黃金基金,對沖基金或債券基金).
容易誤解之處[編輯]
平均成本法使用者亦要留意一啲要素,唔應該視為萬無一失.
交易成本[編輯]
因為大多數平均成本法嘅實踐都係每月部分月薪供款,數目比較小,買賣股票有最低手續費,而基金管理亦有更高昂嘅管理費,所以交易成本都成為重要一環.一次過交易只需要負擔一次過嘅交易成本,而多次投資就要負擔多次交易成本.
以香港強積金為例,唔同交易成本會導致最終回報相差好大[3].
價格風險[編輯]
雖然平均成本法可以減輕情緒波動[2]風險或投資錯誤時機[1]風險,但無減低其他方面嘅風險.平均成本法只確保係零交易成本時,平均成本法入貨總數細唔過一次過平均價入貨總數,但係買入產品嘅最終價格仍然可升可跌,與入貨總數無關,最終仍然有可能要蝕.平均成本法與價格風險毫無關係.
使用平均成本法嘅投資者仍然有責任進行產品潛力評估同埋風險管理.
大額投資[編輯]
另一個重點係,平均成本法入貨總數細唔過一次過平均價入貨總數,但係均成本法入貨總數有可能細過一次過以開始價買嘅入貨總數.呢度涉及幸運成份,或認為價格大致都係上升趨勢,所以開始價會多數低過平均價.但現實上投資者都會選擇價格潛力較好嘅產品(管理價格風險),所以價格大致上升趨勢其實係常見(唔係咁投資者根本唔會買),雖然唔係必然.係咁樣假定下,有投資網站提出反論[4],認為有大額餘錢就應價於早期投資,而唔係分開長時間投資.不過,有大額餘錢情況依然可以使用每日或每週多次大額投資(唔係常用嘅每月投資),分段但短期噉應用平均成本法.
價格週期[編輯]
使用平均成本法並唔需要認識價格週期,亦唔駛理會技術分析.不過,對掌握價格週期好自信嘅投資者,因為佢地有更多資訊,佢地或會認為佢地表現遠遠好過平均成本法.當然,掌握價格週期涉及市場深入理解,精神壓力管理與及運氣等因素.
數學模型[編輯]
平均成本法嘅重點係,喺唔計交易成本下,定期定額嘅投資所買到嘅總貨數,必定細唔過以平均價一次過投資買入嘅總貨數.換句話講,除非投資者比較好彩或者睇市比較獨到,否則買貨總數唔及平均成本法.
如果投資者分 n 次投資,每次投資一個單位嘅錢,第 i 次價格係 ,又肯定,入貨量,咁佢最後入貨總數就係 .
如果投資者用 n 個單位嘅錢一次過投資平均價格 ,咁佢最後入貨總數就係 .
以下就要證明:
算術平均數大過幾何平均數[編輯]
數學有算術平均數唔細過幾何平均數定理(叫平均數不等式),即係當所有 xi>0 就:
呢個不等式只會係所有 xi 都係同一個數字先會相等,否則算術平均數一定大過幾何平均數.
利用呢個不等式可以得知
因為 同埋 ,所以得到
而且呢個不等式只喺所有 都係同一個價格先會相等,否則左項一定大過右項.
不定額嘅投資[編輯]
以上個證明建基於每次投資額係相等,而下就假定每次投資額唔相等.第 i 次出錢 mi>0,即係平均投資法買得.
噉樣一次過投資「平均價格」亦應該因為每次出錢唔同而加權,即係,出錢 ,所以買入量係 .
利用加權平均數不等式,以下結果係可以被證明:
亦即係:
不等量既投資方法一樣可以受惠,入貨總數一樣少唔過一次過買入加權平均價嘅情況,不過,隨意改投資額會減低投資嘅紀律性,所以只會喺投資者嘅經常性收支有長遠改變,又或者有其他策略需要,先至值得考慮改變投資額.
參攷[編輯]
- ↑ 1.0 1.1 香港積金局「基金投資概要」 2009-02-11 睇
- ↑ 2.0 2.1 富達「平均成本法」 2009-02-11 睇
- ↑ 蘋果日報 議員轟食水深倡設限 積金局要求增透明度 全港積金收費大起底 2008-05-07報 2009-02-11睇
- ↑ Moneychimp網站 "Does Dollar Cost Averaging Work?" (英文) 2009-02-11睇


text:
有人為愛情放棄事業,亦有人認為事業比愛情更為重要!無綫小花黃智雯5年前在男友鼓勵下參選港姐,繼而進身娛樂圈,沒料工作時間顛倒令雙方漸生摩擦,即使多番挽救,惟這段感情最後仍要宣布certified.回復單身的她直言冇牽掛,可專心為事業打拚,故倘若再讓她重新選擇,也會毫不猶豫放棄感情!
藝訓出身 曾選港姐
相信唔係好多人記得我係選港姐入行,記得嗰時自己冇咩勇氣,係媽咪叫我選,我一啲都唔熱衷,又驚當時男友唔鍾意,點知最後係佢鼓勵我參加,但喺選嘅過程入面心態好矛盾,首先自問唔係風頭人物,只係focus自己練習,我係傻到會諗唔好畀我贏,因為驚贏咗就要放棄感情,根本唔知娛樂圈係點,係咪唔可以拍拖呢?直到剩番一星期就總決賽,大家開始估邊啲係熱門,我都叫做係黑馬,可能嗰年好多舞蹈環節,本身有跳舞底,會比其他人pick up快啲,咁就多咗自信,直至當晚五強選三甲,喺宣布冠軍嗰刻,我不停同自己講,千祈唔好係我,最後得獎者係張嘉兒,我覺得係實至名歸,因為佢EQ好高.
黃智雯認為獎項是對藝人的一個肯定,所以都想擁有.
落選感失落
完咗比賽之後我入咗訓練班,但開始好失落,見到當選幾個女仔扮到好靚去做親善,去見識,原來嗰種感覺係會好羨慕,自己就由零開始,會諗,如果攞咗獎嘅話可能會快啲得到知名度,喺個圈條路會好行啲,好在呢個心態好快調節到,冇幾耐公司亦安排我入劇組,正式展開演員生涯.
黃智雯希望接演更多不同類型的角色.
黃智雯為專心發展事業,忍痛與男友分手.
黃智雯於2007年參選港姐,亦打入五強.
重新選擇決定一樣
與此同時,工作時間開始日夜顛倒,同男友見面唔多,以前我係會用大半時間陪佢,但拍劇時間根本唔穩定,我唔可以丟低工作去玩,慢慢大家就有摩擦,加上家庭背景唔同,問題愈趨嚴重,雖然挽救過,但始終唔work,心諗一係唔做嘅啫!好矛盾,拖拉咗一段時間,我知道事業愛情唔可以共存,所以我做咗一個沉重決定,就係捨棄咗4年嘅感情,將重心放喺事業,係殘忍,但其實我冇得揀!
冇拖拍嘅日子,我反而覺得如釋重負,可以更加專心工作,冇咁多牽掛,拍親熱鏡頭又唔驚對方唔開心,冇雜念可以更加專注角色,所以就算今日再畀我揀,我都會毫不猶豫揀事業,我並唔係冷血,只不過覺得既然選擇演員呢條路,就應該全情投入,唔會畀其他嘢影響到,我享受工作帶畀我嗰分滿足感,所以犧牲兒女私情,我絕對無怨言,因為感情係雙方一齊去經營,互相配合,而唔係埋怨!
捧獎有信心
呢幾年我覺得自己都幾好彩,遇到好多角色有發揮機會,好似鵪鶉妹,關二嫂,美雪……到早前嘅泥水妹,對觀眾嚟講都有唔同感覺,見到大家討論,無論批評或者讚賞,對我嚟講都係一個意見,最近被吹捧係今年「飛躍進步女藝員」大熱,受人讚賞當然開心,因為獎對藝人嚟講好緊要,係一個肯定,當然想攞啦!但都知道要有其他因素配合,不過對我嚟講,今年比往年信心大!
多謝潘嘉德捧起鵪鶉妹
唔經唔覺都入咗行5年,計計埋埋拍過好多套劇,雖然唔係第一女主角,但好多監製都好錫我,畀好多機會我發揮,好似潘嘉德,佢絕對係我伯樂,因為係佢搵我拍《搜下留情》,發掘咗鵪鶉妹,令觀眾開始留意我,後來我哋都keep住有合作,好似《On Call 36小時》,《巴不得媽媽》都係有發揮嘅角色,工作以外,我哋都會有定期聚會,大家關係亦師亦友,當遇到咩難題都會問佢意見.
採訪:影視組
攝影:沈健程
髮型:Warden Luk @ IL Colpo


text:
香港仔郊野公園
香港仔郊野公園(英文:Aberdeen Country Park)係響香港香港仔嘅郊野公園,響1977年10月28號劃定,廣受本地人士歡迎,亦都吸引一啲外地遊客到訪.響香港郊野公園成立之前,呢處係郊野公園試點,當時叫做香港仔森林公園[1].
位置[編輯]
香港仔郊野公園響香港島嘅山嘅南面,向北伸到去灣仔峽,南面就係香港仔同黃竹坑,面積大約423公頃.佢環繞住香港仔水塘,分為香港仔上水塘同香港仔下水塘.
自然環境[編輯]
香港仔郊野公園有好多樹,主要係二戰後種嘅好多種闊葉類樹木,比較常見嘅有紅膠木,木荷,大頭茶,鴨腳木同崗捻.而常見嘅雀仔有麻鷹,毛雞,畫眉,喜鵲,了哥,釣魚郎等,間中亦都會見到穿山甲同松鼠行過.
好去處[編輯]
香港仔自然教育徑響香港仔下水塘東面,遊客可以睇住教育徑上嘅傳意牌加深對郊野嘅認識.
港島徑香港仔同黃竹坑段亦都響公園裏面,西面由貝璐道開始,東面去到布力徑,全長大約14公里.
郊野公園亦都提供唔同嘅康樂設施,包括燒烤爐,太極台,兒童遊樂設施,樹木研習徑同健身徑等,另外重有一條輪椅徑畀傷健人士用.而香港仔郊野公園遊客中心有查詢服務,同埋展出郊野公園資料.
交通[編輯]
由於香港仔郊野公園接近市區,交通算係方便,可以由香港仔經香港仔水塘道去到,由黃泥涌峽同灣仔峽就可以經布力徑,由山頂區同香港仔就可以經貝璐道.


text:
香港藝術中心創辦嘅香港藝術學院(筲箕灣)校舍雖然已使用兩年,尋日為咗致謝捐贈營運經費嘅善心企業,特別舉行校舍命名儀式,獲一眾政商界知名人士抽空撐場.藝術中心監督團主席包陪麗最開心,皆因除咗日籍老公渡伸一郎同囝囝Tommy現身支持,細妹包陪慧(Doreen)夫婦亦嚟撐場.Doreen致詞時講起校舍以媽媽包黃秀英命名時,一時感觸哽咽,仲眼濕濕,幾秒鐘都講唔到嘢,令到現場嘉賓十分感動,為活動增添幾分溫馨氣氛.
包氏姊妹係已故船王包玉剛嘅愛女,家族所屬嘅包玉剛基金一向對本港藝術發展十分支持.排行老四嘅Doreen代表基金致詞時,提起小時候媽媽教佢哋要創新,唔好有因循嘅心態,就忍唔住眼濕濕,事關媽媽喺咁保守嘅年代都放膽教佢哋要創新,佢至今諗起都感觸良多.
合和集團董事總經理胡文新都喺度,佢唔止有份贊助並獲命名一間設計工作室,仲有份湊大學院添!原來六年前學院將校舍搬遷到合和中心,佢特別喺租金上給予資助以示支持,直至兩年前學院獲政府批出筲箕灣現址搬出為止,難怪尋晚佢無論幾忙都要抽身嚟見證珍貴一刻.
行政會議成員夏佳理都以西九文化區管理局發展委員會主席身份出席,佢話小時候屋企好窮,所以冇特別學過樂器或者藝術,長大之後投身工作就更加冇機會學嘢.不過每年佢會陪奧地利籍嬌妻返外家,去到人文薈萃嘅歐洲,梗要欣賞一,兩場音樂會或戲劇,於是佢就漸漸成為西方音樂,話劇嘅愛好者.
莎莎國際太子女陳郭詩慧(Melody)同老公拍拖前來,佢哋有份贊助位於天台嘅露天藝廊,原來佢都學緊國畫,已堅持三年,平時最鍾意用牙刷沾上墨水做噴畫,但係好易整污糟間屋,所以索性喺廚房畫畫,連牆身都有佢嘅畫迹㗎!
卓妮


text:
o靚模夏天打橫行,你滴雪糕時我派牛奶好繽紛!
不過成個暑假得 o靚模睇,班腐女 dry到叫救命,好在黎明 Amusic今年簽咗個 22歲新仔李治廷( Aarif),夠陽光仲要有才華,最緊要係屋企有啲貨,早前仲幫衛蘭新碟《 Every Morning》填晒全碟歌詞,新一代腐女救星,各位姊妹要實.
在香港出生,今年 22歲李治廷( Aarif) 08年於英國 Imperial College化學系畢業,該校化學系全英排名第二,連雷頌德都係佢師兄,父親係中國 mix馬來西亞,媽媽係香港人,佢話:「 Aarif個名係屋企人改,係馬來西亞名!」
Profile
姓名:李治廷( Aarif Lee)
身高 5呎 8吋嘅 Aarif話:「我平日鍾意夾 band同唱 K,最鍾意女仔長頭髮大眼,不過最緊要合眼緣.」
繼 Janice Man(文詠珊)加盟黎明旗下百仕活後,黎明再簽新仔李治廷( Aarif),有傳佢係東亞娛樂老闆林建岳契仔,但係李治廷聽到一嚿雲:「讀書嗰陣有個 charity show,王凱文( Amusic行政總裁)有份去睇,係佢簽我,我唔係林生契仔!」
清潔公司太子爺
22歲,中馬混血兒嘅李治廷,個樣直頭係王力宏,陳司翰,金城武,言承旭再加吳大維於一身,五神合一應該殺唔少女,他坦白話:「我自己拍拖經驗都幾豐富㗎,幾多次真係冇計,我唔鍾意鬼妹, mixed都有嘅,不過最緊要家陣冇拍拖啫.」自信完忽然又好怕醜咁望吓工作人員問:「其實我咁講得唔得㗎?」有前科衛詩, Amusic教新人果然好小心!
留學英國 4年,家住西貢獨立屋,原來有個經營清潔公司生意的有米老豆支持,李治廷屋企有啲貨,之前仲拍埋《玻璃之城》導演張婉婷嘅新片《 1969太空漫遊》,處男作就埋到名導演堆︰「屋企冇乜好講啦,拍戲就喺一次我同公司人食飯,撞到張婉婷導演,佢覺得我幾 fresh,啱佢部戲.」除咗拍戲,李治廷仲叻到幫衛蘭隻英文碟填晒新歌詞:「我有夾開 band,之前啲作品都係自己填詞,公司話不妨畀我試吓喎,其實隻碟都同 Janice傾咗好耐,我家錄緊音,已經有新歌派台,自己都好緊張.」有歌唱有戲拍,內外發功黎生堅捧喎!
男版 JM
混血仔李治廷個樣鬼鬼哋,驟眼睇仲有啲似王力宏同陳司翰,不過另一個角度睇又似言承旭喎,真係百變過師姐 Janice Man喎!
鼻似王力宏 笑容似言承旭 面形似金城武
眼神似陳司翰 右面似吳大維
黎明新仔
李治廷由 Amusic行政總裁王凱文喺外國一手發掘,同大老闆林建岳只係一面之緣,家泊掂黎明碼頭,咪即係岳少門下,好遮蔭吓.
大細老闆照
禁毒歌寫手
Aarif出道第 1炮就係幫衛蘭寫晒全碟嘅歌詞,新碟寫咗兩個月,好似其中阿 Jill毒禍出事後,家姐衛蘭首禁毒〈 999〉歌就係出自 Aarif手,另一首主打〈 Rainbows〉,亦被網友讚歌詞好正面喎!
網上圖片
high死你
999
Lethal injection
You fly so high you'll die without a question
That magic potion
It can't save you from this situation
大仝世界
Rainbows
It doesn't matter what colour
or where abouts you are
This world that we have,
is for everyone
李治廷 7歲開始養呢隻斑點狗,感情深厚,佢話:「隻狗家好老喇,喺屋企行兩步路就好似做咗 1日運動咁,索晒氣!」
拍三姑
未正式出道,李治廷已經同三姑吳君如及任達華合作拍由張婉婷執導嘅《 1969太空漫遊》, Aarif話:「拍嗰陣都幾辛苦,有場戲要瞓喺啲泥水上面,不過有機會都值得爭取嘅!」
DJ李志剛嗒糖
李治廷俾 Leon睇中,經理人陳善之就話佢:「有才華,如果唔係唔會簽佢啦!」而早前李治廷同衛蘭齊齊上咗李志剛《 Made in HK》做訪問,李志剛全程勁讚佢靚仔,一時話:「想見 Aarif個靚仔樣可以上我哋 facebook度睇番,我覺得真係靚仔先講!」又話「嘩! Aarif個樣真係好 Europe!超 Europe!」擺明勁冧.
Aarif同衛蘭早前齊齊接受李志剛訪問,上週五( 24日),本刊致電李志剛問佢對 Aarif有咩感覺,佢就話:「佢 ok㗎!幾舒服!個樣都 ok,我覺得佢鬼鬼哋啦!同埋佢又識自己創作,英文又得,唱歌又有啲外國人 style!」
嘩! Aarif個樣真係好 Europe!超 Europe!(網上圖片)
陳善之:佢有才華啦,唔係都唔會揀佢!


text:
閩南話維基百科
閩南話維基百科係維基百科協作計劃嘅閩南話版,用白話字寫.到2013年7月,有超過11,048篇文.
特色[編輯]
閩南話維基百科主要係由十幾個熱心嘅維基友嚟寫嘅,雖然人少,有時啲字句拼錯咗冇人發覺,不過整體文章未至於有失偏頗.佢啲文章好多寫閩南同台灣嘅文化,亦都寫下化學,生物同埋唐話嘅文.除咗開閩南文化,世界各國同中國大都市嘅文都佔番咁上下.
畀人鬧嘅地方[編輯]
有啲人質疑閩南話維基百科,例如用嘅字.
漢字化觀點:
- 用拉丁字母寫嘢,俾人話想脫漢或者去中國化.
- 閩南話屬於唐話,應該用漢字.
- 識白話字嘅人少得滯,可能寫出嚟嘅嘢唔夠中立.
- 好少深筆字話係閩南話讀唔出而其他唐話就讀得出.
- 漢字系統本身有造字呢味嘢,如果唔識寫正字,都可以作個字落去.
- 漢字能夠容得落唔同音,如果寫白話字會令同一個字係唔同口音嘅閩南話方言中拼出嚟嘅字唔同,而且令閩南話維基百科變成「漳泉話維基百科」,搞到同樣係閩南話一種嘅潮州話好難寫入去而去開多一版(潮州話版曾經開過測試版,不過而家已經夭折).
- 外來語,外來譯名,科技名詞呢啲閩南話訓讀音可以表達出嚟,冇話讀唔出.
- 用漢字寫唔出唔代表冇字可寫
拉丁化觀點:
- 閩南話目前重未有統一用字,就算有字好多都係借音字,唔係本字.
- 用漢字會引發寫邊隻字先算啱嘅命題,反而移開視線.
- 白話字都用咗好耐,連鬼佬都得用呢種字學閩南話,冇理由自己學唔好.


text:
原子核融合
原子核融合,簡稱核融合,又叫做核聚變,係指由質量細(低過鐵)嘅原子核,主要係指氘核或者氚核,喺一定條件下(好似超高溫同埋高壓)黐埋,總質量減少啲,並釋放巨大能量嘅核反應.當原子喺勁高溫同極高壓情況下,最外層電子會被強制脫離形成半電漿態,而係呢一個時候,有啲原子會融合成更高質量嘅原子,不過過程中會流失一部分中子,形成同位素更高既元素.
原子核嘅質量蘊藏巨大能量,原子核嘅變化(由一種原子核變化為另外一種原子核)往往轉成巨大能量釋放出.如果係由重嘅原子核變化為輕嘅原子核,叫核裂變,好似原子彈爆炸;如果係由輕嘅原子核變化為重嘅原子核,叫核聚變,好似太陽發光發熱嘅能量來源.
相比核裂變,核聚變發電幾乎唔會帶來放射性污染等環境問題,因為原子唔似得核裂變咁,喺發出能量嘅同時發放迦瑪射線令自己達至平衡,而且原料可以直接取自海水中嘅氘,來源幾乎取之不盡,係理想嘅能源方式.
目前人類已經可以實現不受控制嘅核聚變,例如氫彈嘅爆炸.但係如果想令能量可以畀人類有效利用,就必須能夠合理控制核聚變嘅速度同埋規模,實現持續,平穩嘅能量輸出.科學家正努力研究點樣控制核聚變,但而家睇嚟重有好長嘅路要行.
喺2005年,部份科學家相信已經成功做出小型嘅核聚變[1],並且得到初步驗證[2].首個實驗核聚變發電站將選址法國[3].
可控核聚變[編輯]
目前主要嘅幾種可控核聚變方式:
- 超聲波核聚變
- 雷射約束(慣性約束)核聚變
- 磁約束核聚變(托卡馬克)
睇埋[編輯]
出面網頁[編輯]


text:
高加索人
高加索人通常喺唔同場合嘅意思唔係幾一樣,但係都同出自歐亞大陸西半部同中南部,非洲北部有相似體格同相貌特徵嘅民族有關.
科學咁嚟講,其實世界上係無種族呢樣嘢嘅.世界各大地理區域嘅人群間嘅差異其實細過人群內部個體間嘅差異.但係地理區域仍然係有某啲好表面嘅特徵可以話係分出大地理區群體嘅標準.自十九世紀以來,歐亞大陸西半部到北非同南亞,包括印度各民族,歐洲各民族,伊朗同中亞(包括新疆)大多數民族,北非大多數民族,甚至有啲西非,東非有啲懷疑同中東,歐亞民族有啲關係嘅民族(好似埃塞俄比亞嘅閃語係民族,西非嘅豪薩-富拉尼民族,東非嘅尼羅特種族等),都被認為係擁有共同嘅「高加索種族」嘅特徵.當然,呢種定義,主觀性好強.所以當代自然人類學通常唔同「高加索」定科學嘅定義.
而家喺非科學文獻中,尤其係北美嘅社會,政治,法律語言中見到嘅「高加索」一詞,通常只係指而傢世界上以歐洲血統為主嘅人口.咁就反而通常排除咗十九世紀科學著作中認為代表咗高加索特徵最典型嘅中東人,北非人同北部印度人.但係北美社會通常為咗語言嘅「政治正確性」,被迫放棄喺力求中立嘅法律,新聞,標準語言中用好似「白人」,「歐洲人」,「雅利安人」之類負面政治包袱比較多嘅表示歐裔人口嘅名詞,而採用「高加索人」呢個相對生僻嘅所謂「科學詞彙」,以至造成歧義.
叫法[編輯]
廣東話入邊通常唔用「高加索人」呢個唔流行嘅名詞稱呼啲歐美裔人.而家用得比較多嘅係「西人」,因為呢個係比較中立同尊重啲嘅叫法.如果唔加特殊解釋,「西」通常會被理解成西方國籍嘅歐美裔人,而唔係第啲種族.但係,啲香港人通常重鍾意叫啲歐美裔人做「鬼佬」或有者個「鬼」字嘅名稱.呢個稱呼有少少歧視性質,但係都唔係好惡意.有時連西人自己都欣然接受被稱為「鬼」.但係呢個稱呼主要係太粗俗,唔適合文雅場合使用.另外,「白」喺需要話明種族嘅時候用得比較多,其實無負面意義.「白種人」就相對生僻,主要用喺書面語入邊.「洋人」係清朝成日用來稱呼啲西人嘅用語,今日粵人好少咁用.中國北方人通常用來指歐裔西方人嘅「老外」屬於北方詞彙,廣東話入邊唔會好慣用.


text:
無綫節目成日被人批評越做越差,最近李思捷主持嘅《玩嘢王》終於爭番口氣,前晚播出嘅第一集好評如潮,連一向寸人唔留情嘅網友都激讚,話笑到肚攣,仲好有當年吳耀漢嘅《攪攪震》嘅幽默本色!成晚俾人整蠱得最犀利嗰位係阿Bob林盛斌,佢做咗一場假婚宴嘅司儀,遇到扮嘉賓嘅李思捷醉酒鬧事,結婚蛋糕冧咗,舊愛搶新娘同新娘契爺受刺激暈低連串突發事件,聽講佢喺休息室狂爆粗口,最後被監製剪晒啲不當用語.
雖然思捷嘅整蠱兵團好逼真,但都俾部份網民質疑造假,Bob噚日喺電話度講:「唔係,因為行內人都知,好多朋友間幫上幫做job,去到啲婚宴見到導演,攝影師係識嘅都唔出奇,今次佢哋製作好認真.」
■阿Bob知道自己俾人整蠱,自爆當時個腦一片空白.電視圖片
■阿Bob嬲到火燒,喺休面息室入狂爆粗,但片段被監製全部刪走.
電視圖片
■蛋糕突然跌落地,阿Bob執生說落地開花,富貴榮華.電視圖片
■明明講好嘅一千蚊冇咗,令阿Bob O晒嘴,台下即爆粗狂鬧伴郎.
電視圖片
■沈卓盈俾《玩嘢王》整蠱完,竟然話希望更多人中招.
沈卓盈保守秘密
咁多難題要處理,Bob承認忍唔住爆粗:「最勞氣係抽獎利是一千變二十,我幾尷尬呀!返房我用好多助語詞鬧個伴郎,成晚嘅助語詞可以拍幾部《低俗喜劇》,監製笑住話要成段刪.」堅嬲?Bob話:「冇,玩吓唔緊要,最慘係冇咗封婚宴利是,只得一個騷啫.」聽聞Bob變成被玩對象,係睇準佢做嘢時上心,唔會有事行咗去就算,見到Bob好man咁衝去攬住思捷唔畀佢搞事,唔見一封婚宴利是,但被人封做執生王,日後大把人搵,實補得番數啦!
曾被玩嘅沈卓盈噚日返電視城為《玩嘢王》錄影,佢話之前俾人整完一路守住秘密,係希望更多人中招:「啲同事好易俾人整到,因出晒通告真嘅一樣.」而下一集就會播馬賽被整蠱嘅片段,令人好期待.


text:
燒炭自殺
燒炭自殺,或者就咁叫燒炭,係香港1997年之後流行嘅新自殺方法.之後就傳到澳門,華南,台灣等世界各地華人社區.
想自殺嘅人會將一間房所有門窗閂晒,造成一個密室.然後響房將燒烤炭點着,等佢燒嘅時間消耗房裏面氧氣.由於房裏面嘅氧唔夠,炭消得唔完全,就產生大量一氧化碳.人吸咗一氧化碳之後,紅血球表面就畀一氧化碳分子黐住,等佢無辦法帶氧分子.咁最後個人唔一氧化碳中毒就係缺氧而死.
起源[編輯]
1998年11月,一位中年女人自創燒炭自殺,將自己同燒烤爐封響沖涼房裏面.由於呢種方法之前,未有先例,相信係女死者以佢化工背景自創.因為咁,呢種自殺方法引起好多報紙大幅報導,令到好多模仿以呢種方式自殺.更適逢1997年後香港經濟低潮,有唔少人失業兼負債纍纍,以呢種方式自尋短見.結果短短兩個月就成為香港第三多人用嘅自殺方法,排響跳樓同吊頸之後.到咗第2001年,呢個方法多人用到變咗第二位.由於各傳媒咁樣繪形繪聲報導,大陸,台灣,日本都有唔少人仿效.
在燒炭自殺普及之後,就有父母要仔女陪葬,趁仔女睏緊覺就開爐燒炭.
流行原因[編輯]
除咗因為有好多傳媒詳細報導之外,令到好多人知道點用呢個方法之外,另一個原因係唔少人認為呢個方法,唔使好似跳樓,割脈咁面對痛苦同恐懼咁死,唔似跳樓,開煤氣後果影響咁多人.由於過程之中自殺者會無氣呌好痛若,通常佢哋都會食藥或者飲酒令到自己麻醉,昏睡.
後果[編輯]
好多燒炭但係唔死嘅人,都要深切治療.事實上缺氧會令到腦部受損,救返後部份身體機能可能會恢愎唔到.
法律上自殺已經係罪.如果父母自殺不成,仔女死咗嘅話,有可能畀人告謀殺或誤殺.
社會影響[編輯]
新嘅自殺方法引起社會關注想自殺嘅原因.由於燒炭自殺所以而家嘅香港市面上賣嘅炭都寫有求助電話同標語.


text:
丹尼士三叉戟2型
丹尼士三叉戟2型(Dennis Trident 2,曾經叫過做TransBus Trident 2)係一款由英國丹尼士車廠出嘅兩軸低地台雙層巴士,喺1997年推出.佢取代咗丹尼士飛箭雙層巴士.丹尼士車廠喺2001年正式併入TransBus International之後,三叉戟2型就改由TransBus出(期間丹尼士呢個牌子一度被放棄),由2004年起,三叉戟2型改由亞歷山大丹尼士出.
兩軸版三叉戟[編輯]
三叉戟2型底盤喺推出初期係以丹尼士三叉戟(Dennis Trident)或者TransBus Trident名義賣.
三叉戟2型底盤有打橫擺嘅後置式引擎,引擎擺喺引擎室右邊,散熱水箱就擺喺引擎室左邊.佢可以配康明斯C系歐盟二型引擎,後來改配康明斯ISCe歐盟三型引擎,波箱配搭係Voith DIWA或者ZF Ecomat.三叉戟2型可以配亞歷山大ALX400,Plaxton President或者東蘭開夏Lolyne/Myllennium Lolyne車身.
三叉戟2型喺推出之後頭幾年,喺英國有多間巴士公司買,其中Stagecoach,第一集團,Travel West Midlands(而家叫National Express West Midlands)同埋Lothian Buses都買咗過百架.有啲三叉戟2型被出口去愛爾蘭(賣畀Dublin Bus)同埋西班牙(喺巴塞隆拿同埋馬德里做觀光車).但後來Scania N94UD "OmniDekka"喺英國推出令競爭更激烈,再加上TransBus International喺2004年被接管,三叉戟2型嘅需求明顯減少,得返Stagecoach繼續做佢嘅主要顧客.
最後一批以三叉戟名義賣嘅三叉戟2型喺2006年付運Isle of Man Transport.
Enviro 400底盤[編輯]
2005年,亞歷山大丹尼士為咗整新嘅Enviro 400雙層巴士而研製出新版三叉戟2型底盤,底盤改以Enviro 400名義賣,不過喺前門附近嘅亞歷山大丹尼士金屬牌上面嘅車輛型號仍然係「Trident 2」.新版三叉戟2型底盤保留原有嘅康明斯ISCe歐盟三型引擎,但好快俾康明斯ISBe六汽缸歐盟四型引擎取代,波箱配搭仍然係Voith DIWA或者ZF Ecomat.底盤經過多個改動,包括前輪跨被加長,令架車嘅前軸車轆上面可以裝最多3個位,另外亦可以用新設計嘅油缸去配合直樓梯車身設計.新版三叉戟2型底盤除咗可以用原廠Enviro 400車身以達致底盤車身一體化外,亦可以配Darwen/Optare Olympus車身.呢款Enviro 400底盤一路出到2009年.
喺2008年底嘅Euro Bus Expo 2008展覽會上,亞歷山大丹尼士展出咗一架新版Enviro 400.底盤(別名繼續叫「Trident 2」)再經過改良,一路用開嘅ZF驅動軸嘅動力輸入位置由左邊改咗去右邊,引擎改為擺喺引擎室左邊,而散熱水箱就擺喺引擎室右邊,尾輪跨亦長咗少少.佢可以配康明斯ISBe六汽缸歐盟五型/EEV或者猛獅D0836LOH65引擎(後者個水箱大少少),波箱配搭係Voith DIWA或者ZF EcoLife.到咗2009年,亞歷山大丹尼士研製出香港版Enviro 400,佢嘅尾輪跨進一步加長,一副康明斯ISLe歐盟五型引擎擺喺引擎室左邊,而喺引擎室右邊嘅散熱水箱就升高咗,引擎室上面擺咗一副冷氣機.2011年,喺歐洲賣嘅Enviro 400底盤改到符合歐洲委員會嘅Whole Vehicle Type Approval標準(簡稱ECWVTA),同年亞歷山大丹尼士公佈北美洲開頂版Enviro 400,底盤規格較接近香港版,但前輪跨改番短同埋改用符合美國環保局EPA 2010廢氣排放標準嘅康明斯ISL引擎.
喺2012至2013年,亞歷山大丹尼士試出咗三架配康明斯ISBe六汽缸歐盟六型引擎嘅Enviro 400,一架配Voith DIWA波箱,兩架配ZF EcoLife波箱,尾輪跨比起2008年推出嘅英國本土版再長少少.
亞歷山大丹尼士喺2005年整咗兩架Enviro 400樣辦車,其中一架係畀Stagecoach London取代喺2005年7月7號倫敦連串炸彈襲擊中損毀報廢嘅一架三叉戟2型巴士,而另一架係畀Travel West Midlands,兩架車一齊喺同年底嘅Coach & Bus Live 2005展出.第一份Enviro 400訂單係嚟自倫敦Metroline,呢批共28架車連同Stagecoach London同埋Travel West Midlands嘅樣辦車喺2006年初投入服務.
喺2009年之前嘅倫敦,Enviro 400因為VDL冇啱嘅雙層巴士,同埋富豪B9TL因散熱水箱噪音等問題而俾管理倫敦交通嘅Transport for London禁止用嚟行倫敦合約巴士線而得益,有多間倫敦嘅巴士公司買咗Enviro 400.而喺倫敦以外地區,Stagecoach係Enviro 400嘅主要顧客,佢喺2006至2007年先引入130架配歐盟三型引擎嘅Enviro 400,其後再引入幾百架歐盟四型/歐盟五型/EEV引擎嘅Enviro 400,包括僅有嘅20架猛獅引擎Enviro 400.Arriva集團亦同樣買咗多架Enviro 400.
配Darwen/Optare Olympus車身嘅Enviro 400總共有56架,全部都係較早期嘅右邊引擎版本.第一架配Darwen Olympus車身嘅Enviro 400喺2008年付運倫敦CT Plus公司,同年底Courtney Coaches(而家叫Courtney Buses)接收咗一架Optare Olympus車身嘅Enviro 400,2008至2009年London General接收咗54架Optare Olympus車身嘅Enviro 400.
香港嘅九龍巴士同埋城巴喺2009年底各自接收咗一架10.5米長嘅Enviro 400,佢哋喺2010年2月開始出街載客.城巴喺2010年7月再出多一架,又喺2011年出多38架,2012至2013年出多20架.港鐵公司喺2011年訂咗9架.九龍巴士亦喺2012至2013年出多50架.
喺北美洲,首先接收開頂版Enviro 400嘅係美國夏威夷檀香山嘅E Noa Tours,後來開頂版Enviro 400再喺美國同埋加拿大幾個城市投入服務.
除此之外,亞歷山大丹尼士亦特別整咗一架Enviro 400,喺2008年夏季奧林匹克運動會閉幕禮同埋2008年北京夏季殘疾人奧運會閉幕禮作宣傳表演用.
Enviro 400H[編輯]
早喺2007年,亞歷山大丹尼士已經開始設計柴油/電力混合驅動版Enviro 400(對外稱為Enviro 400H).佢用BAE Systems嘅HybriDrive驅動系統,用嚟發電嘅康明斯ISBe四氣缸引擎擺喺引擎室右邊,而散熱水箱就擺喺引擎右邊.
去到2011年,亞歷山大丹尼士開始出另一版本嘅Enviro 400H.佢改以2008年亮相嘅新版Enviro 400底盤為藍本,引擎室佈局左右倒轉,用嚟發電嘅康明斯ISBe四氣缸引擎擺喺引擎室左邊,而散熱水箱就擺喺引擎左邊.
由2012年出廠嘅Enviro 400H開始,架車嘅引擎可以喺車速跌到落時速4哩(大概時速6.4公里)以下就停低,去到車速升返上時速7哩(大概時速11.3公里)以上先至着返,而唔再係係噉行.
喺2013年,亞歷山大丹尼士試出咗一架配康明斯ISBe四汽缸歐盟六型引擎嘅Enviro 400H,引擎改為打直擺喺引擎室中間,散熱水箱去返引擎右邊.
Enviro 400H初頭淨係得原廠車身,儲電用嘅鋰電池擺喺上層車尾.其後亞歷山大丹尼士同西班牙嘅UNVI合作,出咗用Enviro 400H底盤嘅雙層開篷巴士.
2008年開始,有12架Enviro 400H喺倫敦投入服務作試驗,其中一架喺Euro Bus Expo 2008展覽會展出.後來英格蘭同蘇格蘭政府各自成立Green Bus Fund去資助巴士公司去買比較環保嘅巴士,兩隻基金喺2009同埋2010年夾埋資助購買586架巴士(2010至2012年交貨),其中300架係Enviro 400H[1].其中Stagecoach買得最多,買咗123架;倫敦方面就訂多84架;而Reading Transport買嗰31架同埋Lothian Buses買嗰15架係11.4米長版本.
第一架配UNVI開篷車身嘅Enviro 400H喺2011年喺比利時Kortrijk搞嘅Busworld巴士展亮相.


text:
乳牛
簡介[編輯]
一般未曾生育嘅母牛唔會產牛奶,更加唔會長時間產出人類借以飲用嘅鮮奶,母牛只有喺生產咗幼牛後先會產奶.一般一隻母牛應該喺兩歲時生第一隻幼牛,隨後約每年生一隻幼牛.有時兩隻幼牛之間嘅間隔亦會長一啲,不過咁對產奶唔好.
今日大多數母牛係通過人工授精嘅方法受精嘅,優點係農民唔使養公牛,而且能夠保證生產出來嘅小牛品質良好.對此呢個方法有興趣嘅農民亦可以學習繁殖技術.此外人工授精時傳播傳染病嘅可能性比自然授精機會細.
時間[編輯]
為咗令乳牛嘅乳房獲得必要嘅休息,乳牛喺生小牛60日前就唔會再被擠奶.喺呢段期間內乳房中嘅分泌組織獲得再生.此外假如本來乳房被感染嘅話亦可以獲得治療.受感染嘅乳房會影響奶嘅質量.喺現代化嘅產奶企業,小牛一生下就同母牛分離.一開始幾日佢重獲得母親嘅牛初乳,呢些初乳中含有重要嘅預防疾病嘅抗體.此後小牛獲得代替飼料.公小牛一般被賣到肉牛農場,母小牛就盡快獲得含高脂肪嘅飼料來促進佢瘤胃嘅發育,令到佢盡快成為一隻乳牛.
乳牛嘅懷孕期為280日.小牛出世後就開始重新產奶.喺一開始嘅六個星期中奶量不斷提高,一直到每日25至60升,然後不斷下降,直到下一隻小牛出世.
產量[編輯]
一隻乳牛每年可以產至1.8萬升奶(極少數以上),隨地區同種類嘅唔同牛嘅產奶量唔同.產量越高嘅牛亦越難養.一隻每日產50升嘅牛嘅新陳代謝能量同一個馬拉松長跑運動員運動時一樣高.假如佢唔能夠獲得適量嘅飼料嘅話就會病,生產時間亦會降低.
除奶量外,奶嘅脂肪同蛋白質含量亦非常重要,係決定奶嘅價格嘅重要因素.對於兩用牛(例如西門塔爾牛)來講,產奶能力同和肉用能力都非常重要.
所謂嘅「高產量乳牛」嘅產奶期喺四至五年之間.最主要嘅縮短產奶期嘅原因有不當嘅飼養環境同埋由唔優質嘅擠奶機造成嘅乳房嘅慢性發炎.高產量乳牛嘅產子率亦比較低,過一段時間後佢哋完全不育.
品質辨別[編輯]
總括來講生奶中含嘅細菌同體細胞應該盡量少.生奶中含細菌多一般代表擠奶機唔乾淨,或者存放時冷卻有問題.生奶中含體細胞多就即係乳房有病.呢啲體細胞係免疫細胞,就好似人類嘅白血球,佢哋會喺乳房有急性或者慢性發炎時進入奶.乳房發炎嘅原因好多.飼養環境唔乾淨,擠奶時唔乾淨,擠奶擠唔好,產奶時間過長,傳染病,飼料不良,遺傳因素都可能影響乳房衛生同生奶嘅質量.乳牛嘅乳房大一般唔代表佢嘅產奶量高,而係佢結締組織虛弱.而一隻乳牛每日進食同反芻時約咀嚼三萬次,並產生90升口水.


text:
書面語
書面語,亦叫書面文,係人喺用嚟寫嘢同埋睇(閱讀)嘅文字.基於口講嘅說話發展出來,係有字之後跟住出現.
並唔係所有民族都有書面語,因此亦只係得識字嘅人先識書面語.
特色[編輯]
書面語基於口語,慢慢發展成唔似口語嘅,自成一格嘅語言,有自己一套邏輯,叫文法.書面語係需要學嘅.書面語亦會反過嚟影響返口語.
口語需要會講嘅人,如果會講嘅人死晒,呢種口語就冇咗.即使,識某種書面語嘅人死晒,嗰種書面語可以繼續存在,好似埃及嘅象形文字.
書面語唔使靠人把口,可以通過其他途徑傳開,傳播速度同範圍比口語快同遠.
因為書面語係人喺文本上面交流所用嘅語言,相對於口語,有佢嘅內在嘅穩定性.呢樣體現喺空間同時間兩個跨度上面:
- 喺空間跨度上,就算各地方言迥異,口語好唔同,甚至可能係用唔同嘅語言,但都重可以用一樣嘅書面語(比如講古代中國文言喺南,北方嘅使用以及對日,韓等東亞國家嘅影響).
- 喺時間跨度上,就算口語會以幾十或上百年為週期做大嘅演變,但係書面語喺呢段期間變化好細.相對嚟講,書面語比口語變得慢.
書面語唔單止可以記錄歷史上面語言嘅變化,重隨住文字嘅傳播,會將一種語言向其他語言地區擴散,等其他語言範圍裏面受教育嘅人俾另外一種書面語影響,而將呢種書面語嘅成分帶入口語,影響當地口語嘅變化,等各種唔同語言加快互相融合嘅速度同範圍.


text:
成日聽到人講買樓要買D特式單位,因為呢一類單位具有更佳的升值潛力.特式單位有好多種,包括雙連單位,覆式單位,平台單位,天台單位,......近日都聽過幾個有關特式單位既故事,都幾得意.
早 前我在屯門買左個3XX呎細細粒既單位仔,隔左幾日個Agent打比我話隔離個單位又放賣,問我有冇興趣打通佢做相連單位? 我答佢:"唔好玩啦~! 個單位又唔大,兩個打通都唔夠700呎,我不如正正經經買個700呎既單位黎玩裝修?? 又要花一大筆錢去大反裝修,拆呢樣拆果樣,改喉改位.....,就算我買埋嗰個單位我都一定唔會打通黎玩相連單位." 基於八掛,我走左去睇樓,一問之後原來比我原先買入既單位開價貴左成15萬,而且有主力牆阻擋,兩個單位跟本唔可以打通.就算打得通,個單位一D都唔好 用.最後我連價都冇還就走左~!
喺一個飯局入面同一位電工傾開,佢最近接咗一個西環覆式單位另加天台黎做.呢個覆式單位最大既特式係每層 200呎左右,細爆.樓上一層樓係冇門口,靠兩層樓之間既超小型內置轉轉轉樓梯連接.上層係Studio式主人房同埋廁所,而下層係客廳同廚房.如果有客 人想去洗手間,要爬一層樓梯上去.我又想,單位已經唔大,加埋條內置旋轉樓梯會係點既樣?? 我已經叫左呢位電工正式埋位開工既時候叫埋我上去參觀下.
講 完相連同覆式,又講下平台.早兩晚有Agent call 我話有個西環平台單位,價錢都OK,問我睇唔睇.有平台單位梗係睇啦~! 單位位置都OK,我入到個單位搵黎搵去都搵唔到個平台,一問之下原來個平台要由廚房只窗爬出去,我望出窗一睇,真係見到一張2.5'呎單人床咁上下 SIZE 既平台.睇真D,仲要同隔離個單位一人一半.就算我打通牆令到可以行出去,個位咁細又有咩用呢? 而且一打通之後,廚房位置又整唔到廚櫃.個單位本身都唔多實用,開價都要近2M,都係放棄好過~!
早一陣子又睇過另一個西環真正平台單 位,室內約400呎,平台約600呎.現時平台有潛建屋頂,所以全間屋睇上去好大.室內有個空間係由天井潛建得黎,約80呎.個呎價錢唔算太貴,不過拆晒 潛建之後,單位入門就變得好唔實用.當時我醒唔起可以拆晒潛建之後整STUDIO 加大大平台,所以又冇入到.
近月有好多唔合法既天台建 築物都收到屋宇署既ORDER要拆.據聞依家屋宇署睇潛建會由直昇機由高空影相,返去總部再慢慢睇下邊度有潛建.依家天台,平台比較難偷雞咖喇,所以近月 有人開始打地下主意,強行掘地製造特式單位,企圖去避開屋宇署既高空偵察.掘地牢可以令屋企既空間變大,掘個空間黎做K房,紅酒窖,呢一類掘掘掘單位分別 在新界村屋/ House 以及港島山頂我都有聽聞過.據聞好多明星既豪宅都有掘掘掘既情況出現!
掘 地牢其實都幾危險,如果工程做得唔好,輕微既間屋會有地下水滲入去,嚴重既間屋有可能會倒塌,而且施工期間工人都會幾危險. 我聽聞有個西貢既掘掘掘工程,因為冇入紙申請,機器唔可以咁揚進入屋苑,唯有靠人手去掘.據聞呢個掘地工程原先由專業工程公司承辦,但係在工程快展開時佢 推左唔做,唔知係咪怕鑊氣!? 最後業主就搵左D唔專業公司承接,掘左幾個月,依家都未掘好~! 我認識既電工師傅佢話去睇地盤果陣都好餚底,因為怕佢個支撐做得唔好會隨時倒塌!
希望各位投資人士玩特式單位果陣都要注意安全~! 賺錢都要賺得安心~!


text:
好多人都唔知自己出灰甲, 又或者唔知點處理. 試過有次修甲時見個女仔整Gel甲, 原來佢有嚴重灰甲呀, 佢冇去睇醫生, 諗住遮住就算.
灰甲有幾項特徵, 快d睇下自己有冇:
1. 甲面呈現白色 (或黃黃啡啡, 甚至灰黑) - 不一定整塊甲, 可能係細細"達"
2. 指甲變厚, 凹凸不平
3. 剪指甲發現剪出嚟嘅甲脆弱易碎, 好似有d粉狀嘅物體喺指甲
4. 指甲冇哂光澤
5. 嚴重者會甩甲
灰甲係手甲或腳甲感染到真菌而引起, 通常腳甲會common d. 夏天又濕又熱令腳指容易成為真菌繁殖的溫床, 而香港腳或糖尿病患者,經常塗指甲油,多汗或經常長時間接觸水份, 以及著不透氣鞋襪嘅人士也容易患上灰甲. 灰甲會傳染架, 一隻指甲患灰甲, 可以禍及其他健康的指甲, 共用浴室,毛巾,拖鞋等都會將灰甲傳染俾人. 之前睇報紙, 有個男人有灰甲又唔知, 最後spread到去佢下體先發現, 真係得人驚!!!
要睇醫生搵最適合嘅治療方法, 可能係口服, 外塗或者雙管齊下, 宜家甚至有laser treatment, 因為腳甲生得慢, 要搞好耐, laser會快同埋徹底好多, 不過都貴好多呢!
我淨係試過外塗, 第一次醫生開咗Pfizer嘅藥水, 宜家冇出, 佢就俾咗百敵方Batrafen. 首先將d指甲盡量剪短, 磨薄再好似塗甲油咁搽.


text:
九龍塘
九龍塘(Kowloon Tong,舊譯Kau Lung Tong)係香港新九龍一個地方,係九龍市區裏一個低密度住宅區.九龍塘煙墩山南面.一般來講,界限街伸到去山腰,都可以當係九龍塘.行政上面,九龍塘東西兩面,分別係歸九龍城區同埋深水埗區管.九龍塘原本係一條村名,即係界限街警察遊樂會一帶.今時今日九龍塘,位置,範圍都同原本位置好唔同.九龍塘除咗出名係中上階層聚居之外,亦都出名時鐘酒店.
九龍塘有兩間大學,中間有香港城市大學,東面九龍仔一帶,有香港浸會大學.其中城市大學好近港鐵九龍塘站,同區裏面大商場又一城拍埋.而隔籬又一村都當係九龍塘.
九龍塘近九龍仔嗰邊,除咗有浸會大學,近山一啲係廣播道,以前係香港所有電視台電台集中地,不過因為唔夠地,唔少已經或者就快搬走.
歷史[編輯]
九龍塘原本係一條大村,響界限街今日警察遊樂會一帶.北面有個無名山,佢東面山谷有涌有田地.條村西面無幾遠,有塘尾同田寮兩條村.1910年代,九廣鐵路(家下嘅東鐵綫)穿過條村東面,而鐵路東面個山谷另有條村,叫九龍仔,今日禧福道南面一帶.
1920年代,香港政府決定發展九龍塘同九龍仔做住宅區,成個住宅區發展跟英國模式起,裏面差唔所有街都係用英國郡名,而當時住嘅,多數係英國人.因為個計劃係九龍塘住宅區,好多人都當埋九龍仔呢部份係九龍塘,到咗今時今日,亦無人知原本九龍仔同九龍塘響邊.
敎育[編輯]
響未有普及敎育之前,喺九龍塘住嘅多數受過敎育,好多學校都起響呢度.而且愈來愈多國際學校同直資學校.九龍塘裏面亦有兩間大學,香港城市大學同香港浸會大學.
交通[編輯]
路呢,屬一號幹綫嘅一段窩打老道穿過九龍塘,北面通過獅子山隧道去到新界沙田,大埔,粉嶺,上水.而窩打老道向南,就通去旺角,何文田同油蔴地.


text:
Subtitles and Transcript
Translated by
Lam Bentham
Reviewed by Michael Ge 葛叔
0:11 有蜂既日子喺咁, 無蜂既日子就會變成咁. 蜂類喺最重要嘅傳粉者 幫果蔬,花卉, 同農作物:例如餵家畜嘅紫花乾草去傳粉. 超過三成嘅世界農產量 需要靠蜂嚟傳粉.
0:33 諷刺既喺,啲蜂無專登 為人類糧食傳粉 佢地之所以出動,只因要食野. 花粉可以為蜜蜂提供足夠既 蛋白質, 而蜂蜜就完全滿足碳水化合物既需求. 花喺佢地嘅食物, 佢地採花嘅過程, 就好似喺當地花市購物, 逛緊果陣,隨手贈送咁有價值嘅傳粉服務. 有啲地方無蜂生活, 或者有,但系啲植物品類唔啱心水, 於是只能俾錢請人做人工授粉. 授粉需要工人用板刷 逐朵花刷. 人工授粉行業 依家其實好普遍. 番茄果農經常用手提震動器 去幫茄花傳粉. 呢個就喺番茄搔癢器.(笑聲) 用佢嘅原因喺,茄花嘅花粉 埋喺花既深處, 雄性花粉囊入邊, 唯一將佢整出嚟嘅方法,就喺震動花粉囊. 熊蜂喺世上僅有既幾種 可以幫茄花傳粉既蜂種之一, 佢地可以抓住朵花,顫動飛行肌, 發出類似Do音頻率嘅聲波 咁樣,系有效嘅嗖嗖聲入邊, 包系花入面嘅花粉俾聲波震散,跌出嚟, 癡系毛茸茸嘅熊蜂身上, 俾佢帶翻屋企開餐. 依家,茄農將熊蜂群放喺 溫室入邊, 等佢地幫番茄傳粉, 咁樣傳粉既高效又自然, 收穫既番茄品質更好.
2:21 所以,我哋有更多理由, 去關心蜂群. 世界上,有超過兩萬種蜂, 絕對歎為觀止. 呢啲咁靚嘅蜂群,大半生喺 地下或者空樹幹中渡過, 只有極少數 好似蜜蜂咁,進化出高度嘅社會行為.
2:45 依家,蜜蜂逐漸成為 其他一萬九千幾種 蜂類既代表,確係有佢地 引人注目既魅力 自有史以嚟, 人類就已經關注蜜蜂. 主要喺佢地身上收穫蜂蜜, 蜂蜜系人人都中意嘅天然甜味劑.
3:06 而我對蜜蜂世界產生興趣 完全喺一次意外. 當時我18歲,覺得好無聊, 喺圖書館睇到一本關於蜂類既書, 果晚,將佢一口氣讀完. 我從未諗過昆蟲 可以有咁複雜既社會組成. 就好似一本超精彩科幻小說嘅真實版. 更離奇既系,有班養蜂人, 佢地好錫自己啲蜂,就好似屋企人一樣, 當我讀完本書,就決定要親身體驗. 於是,我去咗幫一個養蜂商人做野, 佢成家喺新墨西哥州,擁有兩千個蜂巢. 從此,我同蜜蜂結落不解之緣.
3:45 蜜蜂種群可以話喺一種超級社會群體, 每個領地都喺一個群體 通常由四 到五萬只蜜蜂組成. 群體無中央政府. 亦無話事蜂皇. 佢地點樣形成集體意見, 點樣分配任務同人手, 仲有點樣傳達採花地點信息? 所有佢地嘅集體社會行為都令人興奮不已. 我用咗好多年嚟研究自己最中意既 蜂群醫保系統, 無錯,蜂群都有醫保嘎. 喺我嘅實驗室度,我哋研究蜂群點樣維持健康. 例如,我哋研究衛生學, 探究點解有啲蜂可以穩到同驅逐 蜂巢以及領地中有病嘅成員, 保證領地蜂群嘅健康. 最近,我哋研究緊蜜蜂喺植物度 收集翻來嘅樹脂. 佢哋會喺某種樹葉度, 刮出癡立立嘅樹脂, 然後帶翻蜂巢, 癡落個巢度, 我地叫佢做蜂膠. 大家都知道蜂膠喺一種天然既殺菌劑. 喺天然抗生素. 佢可以將蜂群入邊既細菌,霉菌,仲有其他 細菌既胚芽殺死, 保證蜂群健康,增強群體免疫力. 人類自從聖經有載以嚟 就知道蜂膠既效用. 一直系蜂巢入邊羅蜂膠嚟 做藥物, 卻從嚟唔知,蜂膠對蜂群有幾甘重要. 蜜蜂憑藉呢種出色嘅天然防禦措施, 健康繁盛咗 超過五千萬年.
5:36 直到七年前,美國 首次報導有大量 蜜蜂死亡, 我就知道,蜂類大难临头. 眾所周知,即使我哋一无所有, 都要保住蜜蜂. 蜂類有乜災難? 蜜蜂喺死於多種相互作用嘅因素, 等陣我會逐一細講. 重點喺, 蜜蜂死亡預示住一個無花環境 同一個功能紊亂嘅食物系統.
6:12 依家我用手頭上有最好既蜜蜂數據, 展示俾大家睇. 其實喺美國,蜜蜂嘅數量從二戰開始, 就一直減少. 對比1945年,美國蜂場嘅 蜂箱數量只凈翻一半. 我地估計凈翻2百萬個. 原因喺,二戰之後, 我哋改變左種地嘅方式. 唔再種遮蓋作物, 好似三叶草同苜蓿, 佢地喺天然既土壤固氮肥料, 現時大家都用化肥代替. 三叶草同苜蓿都喺蜂類嘅高級營養品. 二戰後,我哋開始用除草劑, 清理田間雜草. 然而好多雜草喺有花植物, 蜜蜂要靠佢哋維生. 同時,單一作物既種植規模越來越大. 試想下自己身處荒漠, 方圓百里,都穩唔到雜貨士多嘅景象. 蜂類以前覓食既農田 如今變咗荒漠, 得翻一,兩種植物, 例如粟米或者大豆. 從二戰開始,我哋一直喺度有計劃甘 剷除好多蜂類賴以為生 嘅開花植物. 而大規模單一種植甚至開始包括, 杏仁,呢啲對蜂類有益嘅植物. 50年前,養蜂人會將一啲蜂群,蜂巢, 放入杏仁果園幫杏花傳粉, 而杏仁花粉有好高嘅營養價值, 對蜂類好有益. 按依家杏仁嘅種植規模, 需要動用全國大部份嘅蜂嚟幫手, 超過一百五十萬個蜂箱, 千里迢迢運嚟運去 就喺為咗同一種植物授粉. 蜂巢俾平板貨車運嚟, 又必須俾貨車運走, 因為花期過後, 整個果園就喺一個無花嘅世界.
8:30 蜂類喺過去果五十年間不斷甘減少, 而需要佢哋傳粉嘅 作物種植量一直增加緊 增量達3倍.
8:44 接落黎講下殺蟲劑. 二戰之後,單一種植 引發蟲害氾濫 以致必須大規模使用殺蟲劑. 嚟控制蟲害. 最近,賓夕法尼亞州立大學既嘅究人員 將蜂類帶翻巢嘅大量花粉 進行殺蟲劑殘留量調查 發現每一批 蜜蜂收集嘅花粉, 檢測到起碼有6種農藥, 包括各種殺蟲劑, 除草劑,殺菌劑, 甚至包括無標示嘅佐劑 佢地雖然喺殺蟲配方嘅無效部份 毒性可能俾有效成份仲要勁. 細細只蜜蜂都有甘犀利嘅劑量. 甘人類體內又有幾多?
9:45 其中一種殺蟲劑, 敵敵畏(新烟碱) 正吸引全球目光. 你哋好可能都聽講過. 佢系一種新型既殺蟲劑. 可以污染成棵植物, 一只食葉蟲, 只要咬植物一啖, 就足以致命 任何一種敵敵畏, 應用喺咁大規模既農場度, 都要高濃度咁投放, 保證有足夠既量污染成棵植物, 包括蜜蜂食用嘅花粉同花蜜, 如果咁樣, 高劑量嘅神經毒素 會令蜜蜂抽搐同死亡. 喺美國嘅大多數農場, 殺蟲劑凈喺停留嘅種子表面, 成棵植物既藥劑濃度會低啲 喺花粉同花蜜既量都少啲, 如果蜜蜂嘅攝入量減少, 佢可能會無事, 又可能會因中毒而簜失路 好可能翻唔到屋企. 除此之外, 蜂類都有自己要對抗嘅疾病同寄生蟲. 佢地既頭號敵人喺 狄氏瓦螨. 呢個名好岩佢. 佢喺一種大型吸血寄生蟲 會削弱蜂既免疫系統 同時傳播病毒.
11:08 等我將啲蜂嘅困難總結一下. 我唔知一隻被巨型吸血蟲爬滿 全身嘅蜂會有咩感覺, 亦唔知佢感染咗病毒嘅感受, 我凈喺知道自己有流感果時, 連去士多買野食, 補充營養嘅力都無. 更何況,我仲身處荒漠? 仲要行好遠嘅路 先去到士多, 去到果時,已經凈翻半條人命 點知食物裏面, 竟富含殺蟲劑同神經毒素, 令我穩唔到翻屋企嘅路. 以上就喺我地所講嘅 蜂類死亡嘅多種關聯因素.
11:55 唔單止蜜蜂, 所有甘靚既野生蜂類 都喺危險邊緣,包括幫番茄傳粉嘅熊蜂. 佢地喺蜜蜂嘅後援. 喺傳粉蜜蜂之外 又一花粉傳播嘅保障. 因此,我地需要各種嘅蜂.
12:14 甘要點做? 我哋為蜂類製造咗咁大劑麻煩 點先補到鍋? 事實證明,仲好有希望. 有兩個簡單有效嘅辦法 可以幫到佢哋. 首先,種啲蜂中意嘅花, 作為佢地嘅糧食, 唔好用殺蟲劑. 喺網上可以查到 本地花卉嘅品種. 然後將佢地種系門口梯級嘅 花盤,或者前院草地, 有或者園路兩邊. 爭取將佢哋種系公園, 社區空間,同公眾草坪, 只要唔系農場就得啦. 我地需要各種唔同嘅花 令成個生長季節,從春天到秋天, 都有花開. 馬路兩邊都需要種花, 唔單單為左蜂類,仲為咗遷徙中嘅蝴蝶,候鳥, 同其他野生動物. 喺時候認真考慮下,重新種翻遮蓋植物 既可以增肥土地 又可以養肥啲蜂. 農場都需要多樣化種植. 系田邊緣種翻一排或者一列開花作物, 可以隔斷連綿不斷嘅糧食荒漠, 而且,要開始糾正人類一手造成嘅 食物系統紊亂.
13:44 對比起甘大嘅難題, 種花可能只喺一個小小嘅反擊, 但系,如果啲蜂營養充足, 等佢哋傳完粉之後,我哋先可以 收穫更好嘅食物. 而且,好嘅營養, 可以鞏固佢哋嘅 自發抵抗力, 即喺存在咗數百萬年,蜂類賴以為生嘅醫保系統. 我覺得,咁樣幫助蜂類嘅好處喺, 每個人都可以成為 昆蟲社會,蜜蜂社會裏面嘅一只蜂, 每位個體嘅努力都可以 左右大局 利用自發嘅天性, 遠比孤軍奮戰 有效得多. 所以,依家就等我哋開始種花, 遠離農藥, 帶頭改變呢片大地嘅景色.
14:49 我代表蜂類,感謝你哋.
14:52 (掌聲)
14:56 姬斯·安特臣:多謝.問一個小問題. 最近,有無新嘅數據顯示, 蜂類嘅數量會觸底反彈? 你對目前嘅估計系樂觀定喺失望?
15:08 瑪利亞·史必域:嗯. 至少喺美國境內, 平均每個冬季, 就減少三成嘅蜂巢. 大約喺20年前, 降幅系15個巴仙. 所以,處境更危急.
15:21 姬斯·安特臣:唔喺掛?一年少三成? ——瑪利亞·史必域:嗯,無錯喺三成.
15:24 不過,養蜂人可以將啲蜂分撥到空嘅蜂巢度, 咁樣,仲可以維持翻蜂巢總量, 嚟減少損失.
15:33 依家正喺臨界點. 蜂巢嘅數量已經唔可以再少啦. 接落嚟,真喺好希望大家 齊齊嚟養蜂,個個都種花.
15:42 多謝.
15:43 (掌聲)


text:
最終幻想系列
太空戰士(日文:ファイナルファンタジー,英文:Final Fantasy,簡稱 FF)係1987年由日本當時嘅遊戲軟件公司史克威爾(SQUARE SOFT,已經同ENIX合併為SQUARE ENIX)開發嘅角色扮演遊戲(RPG)遊戲系列.
1987年當時重係一間小型遊戲軟件公司嘅史克威爾,因為前一款遊戲發售失敗後出現危機.面對失敗,公司嘅骨幹阪口博信準備搏最後一舖.佢開始以勇者鬥惡龍(Dragon Quest)為藍本開發一種新風格嘅遊戲.阪口博信就係咁樣講佢當時嘅諗法:
- 我一直非常唔滿意自己所創出嚟嘅遊戲,於是我下定決心,對自己講:「好啦,呢次係我嘅最後一擊.」Final Fantasy呢個名就係咁嚟,其實佢係指呢個遊戲將會係我最後嘅一個作品.
太空戰士,多數就咁叫「FF」,之後加上羅馬數字表示屬於同一個系列.
FFI喺1987年銷量有成52萬,FFIII更成為史上首個百萬級白金大作.佢波瀾壯闊嘅情節同電影化嘅表現手法令佢同勇者鬥惡龍重有女神轉生並列成為日本三大 RPG 之一.同時亦令史克威爾一跳加入一流遊戲軟件製造商行列.
目錄
歷代遊戲[編輯]
本篇系列遊戲[編輯]
衍生遊戲[編輯]
相關電影及動畫[編輯]
電影[編輯]
動畫[編輯]
系列作品嘅關係[編輯]
太空戰士系列間嘅故事基本上係各自獨立,並冇任何直接關係.但係有啲作品就例外,例如太空戰士X同太空戰士X-2.
太空戰士除咗個名,重有以下嘅相同要素(有啲作品冇):
- 類似嘅世界觀:世界上會有幾個各自擁有唔同屬性嘅強大魔力嘅大型水晶,如果佢哋出現問題,呢個世界亦會跟住陷入苦難之中.(主要係前幾代嘅設定)
- 類似嘅意義主題:例如友情,愛情,親情,犧牲,邪惡同埋正義等.
- 相同嘅角色與要素:例如陸行鳥(チョコボ),莫古(モーグリ),飛空艇同佢嘅擁有者席德,怪物/召喚獸,青魔法,音樂節奏等.
- 封面設定:天野喜孝
- 唔同嘅小遊戲:例如卡片同太空戰士X嘅閃電球等.
遊戲嘅特殊玩法[編輯]
太空戰士系列雖然並唔係每一集都能夠有特殊玩法,不過其中最特殊嘅就應該係FF V開始嘅低等級破關玩法.
低等級爆機[編輯]
同一般舊有嘅練功至所有角色等級99唔同,FF V因為有各種職業能力嘅配搭,再加上特殊嘅係大部份首領戰唔會攞到經驗值,重有一啲魔法同技能能夠擊倒敵人之後攞唔到經驗值,所以玩家能夠盡力壓低角色等級嚟挑戰遊戲.開頭有四個角色中三個等級7,一個角色等級8嘅爆機玩法(7778).後來喺精密計算之後,再一次減少喺強制戰鬥嗰陣時攞到嘅經驗值,咁樣可以喺均等分配嘅情況下,攞到三個角色等級2,一個角色等級3嘅玩法(2223),之後重有變種嘅一個角色等級2,兩個角色等級1,一個角色等級4嘅玩法(2114).
呢種低等級破關嘅玩法,喺FF VI中亦可以做到,不過計算角色嘅等級就會喺8~12之間.喺FF VII入面因為首領戰會攞到經驗值,所以係冇極低等級嘅情況.不過喺FF VIII入面,玩家可以再一次用等級7,8嘅角色挑戰最後大佬同爆機.至於FF IX就有一個角色等級31,另外三個都係等級1嘅玩法.到咗FF X-2官方攻略ULTIMANIA OMEGA中甚至有記低低等級爆機嘅玩法.照住玩應該係三個角色兩個等級1,一個等級4破關.
唔用圓盤爆機[編輯]
喺FF X入面,因為角色已經冇咗等級嘅限制,反而係要升級之後管理好圓盤先會令角色加強,就係咁出現咗同用低等級爆機嘅唔用圓盤呢種唔同嘅玩法.不過唔用圓盤嘅玩法建基於使用會因為每遇敵30次就會加強嘅召喚獸系統,就係咁可以算係一種另類嘅練功玩法.
連出去[編輯]
- A9VG電玩部落-太空戰士討論區
- Unofficial Final Fantasy VIII Site (太空戰士VIII)
- 天幻網
- Final Fantasy Fantastical Finality 幻想樂章
- 懷舊遊戲: NES FF3
官方網站[編輯]


text:
后海灣
后海灣(Hau Hoi Wan),原寫後海灣,後海,係香港同深圳西面一大灣,因為近深圳,又叫做深圳灣(Shenzhen Bay或者Shum Chun Bay),而英國人叫佢做Deep Bay,所以又叫做深灣.后海灣原本寫做後海灣,因為佢係南頭後海,所以叫後海灣,而南頭嘅前海,亦都有前海灣,又叫大剷灣,向住伶仃洋.
名[編輯]
因爲后海灣有后字之故,啲人直覺同天后有關,而后海灣口西面,蛇口側邊嘅赤灣有赤灣天后廟,更加深有呢個聯想.之不過按地理計,后查實係後字減筆.有時舊地圖都有註後海灣.而查實呢,後海係同前海相對.後海喺南頭東岸,而前海喺南頭西岸.
地理[編輯]
后海灣三面畀地圍住,東係南頭半島,北係深圳,西係香港新界米埔,流浮山等地,西南方向通出伶仃洋,門口係深圳蛇口同香港嘅爛角嘴.后海灣,雖然三面有地環抱,可以泊船,但因有沙泥淤積,唔啱泊大船.而周圍地勢平坦,難以避風.
后海灣因為周圍有河注入,所以有唔少淺灘,變成紅樹林.流浮山亦產蠔.不過深圳方面大量填海,所以淺灘亦少咗好多.
史[編輯]
英國向大清租借新界時,亦將成個后海灣租埋,而岸界係以水漲計,所以當時香港西界係當時新安縣岸邊.西界再響南頭半島南端,赤灣附近接條直綫落大嶼山大澳,做香港西海界.不過一九九七年七月一號之後,后海灣正式由香港同深圳各佔一份.
響中華人民共和國成立之後,因為有大量難民來香港,所以香港同中國大陸之間,來往受管制.而當時大陸生活環境唔係咁好,有連場政治運動,唔少人都坐船由后海灣偷渡來香港,響流浮山等地上岸.一九六七年香港左派暴動,有香港人響后海灣畀人擄返大陸.
交通[編輯]
后海灣有橋由香港鰲磡石通去南頭半島東角頭. 坐標: 22°30′N 113°58′E


text:
金毛尋回犬
金毛尋回犬(Golden Retriever),或者金毛(Golden 或 Goldie),係比較受歡迎嘅狗種.用來搵水禽獵物返嚟(「尋回」嘅意思).今時今日,金毛係最常見嘅家犬之一,因為容易養,好馴並且對主人要求唔多,只要定期運動,餵食同見獸醫檢查就可以.金毛嘅獨特之處在於得人鍾意嘅性格,同人以及其他狗都可以相處得好好.驚嗰陣會呱呱叫,金毛睇門口唔掂,因為太友善啦.容易訓練,因為天生鍾意討好主人,鍾意同人一齊,有人響度嘅時候會好開心,唔會忔人憎.
外形[編輯]
金毛係一種大型狗種,外形同拉布拉多尋回犬相似,後生嗰陣最似,而淺色嘅金毛更似.最明顯區別係金黃色嘅長毛.毛色喺淺金色到深黃色之間.美國狗舍俱樂部(American Kennel Club, AKC)標準規定金毛嘅毛皮係「豐富,有光澤,唔同層次嘅金色」(rich, lustrous golden of various shades),太淺或者太深色都唔得.
金毛尋回犬喺大概一歲就大定,喺約兩歲時到最大最重.雖然體形上喺兩歲成熟,性格上要到三歲以上先至完全成熟,而多主人話佢哋嘅狗一世都保持好似狗仔嘅特性.
性格[編輯]
金毛尋回犬活躍好動,鍾意玩,但係有出奇嘅耐性,可以靜靜咁坐響道幾個鐘頭唔郁,就好似打獵時等獵物咁.可能係打獵嘅遺傳,游水亦好歡喜.金毛重極之想討好主人.
同拉布拉多一樣,金毛嘅智力,對人嘅感情,對細路嘅容忍度都好出眾,鍾意𠱁人,係天生嘅守護者,所以係優秀嘅狗醫生.不過,金毛成日要人陪著先至開心.響服從測驗中表現良好,可以係優秀嘅導盲犬.雖然可能唔夠拉布拉多尋回犬響野外測試(field trial)表現咁出色,以突出嘅嗅覺見稱,亦係出色嘅獵狗.
金毛鍾意玩接嘢,接返掉出去嘅棍,網球,飛碟,可以玩上幾個鐘頭都唔厭,特別係有水玩嘅時候.
今日嘅金毛尋回犬分成兩類:出賽嘅 show dog 和獵狗.Show dog 組嘅金毛尋回犬通常骨骼較大,較長,較重.香檳色嘅長毛受推崇.而另一方面,獵狗相對較細隻,腳較長,較深色.兩類從1960年代嘅著名金毛尋回犬分出來.而家,配種嘅人試圖將兩個分支變成一種多用途嘅尋回犬.
歷史[編輯]
金毛尋回犬呢個品種喺蘇格蘭嘅 Guichan 呢個地方嚟,由 Dudley Majoribanks(後來嘅 Tweedmouth 勛爵)響 1835年配種出嚟.話說 Majoribanks 去英國海邊小鎮 Brighton 旅行,去馬戲團見倒俄羅斯牧羊狗表演,想買兩隻,馬戲團嘅訓練員唔想一竇狗分開,Majoribanks 就將成個馬戲團嘅狗都買晒返嚟配種繁殖.
雖然個故仔好浪漫,唔少人認為唔係真嘅.1952年,Majoribanks 後人將 1835年到 1890年嘅配種記錄公開,配種繁殖嘅品種之中係無俄羅斯牧羊狗份,所以個故仔係冇根據嘅.
1865年,最早將一隻叫 Nous 嘅攣毛尋回犬(wavy-coat retriever)狗公;同一隻叫 Belle 嘅特威德西班牙水獵犬(Tweed Water Spaniel)狗乸打種.特威德西班牙水獵犬而家已經絕晒種啦,但係嗰時喺邊境地區成日見倒.1868年,Nous 同 Belle 生咗一竇四隻黃色狗BB:Crocus,Primrose,Cowslip,Ada.以呢四隻狗為基礎,同愛爾蘭蹲獵犬(Red Setter),沙色尋血獵犬(Bloodhound),聖約翰水犬(St Johns Water Dog of Newfoundland),士兵格獵犬(Springer Spaniel),兩種攣毛嘅黑色尋回犬交配繁殖成一個新血統.Majoribanks 響裏面揀最理想嘅尋回犬出黎,佢嘅目標係要一種有活力,健康,易相處,乖,易訓練嘅狗.
1903年,英格蘭狗隻俱樂部首次接受金毛尋回犬註冊,叫做「平毛—金色」(Flat Coats - Golden).1908年第一次展出,1911年被承認為一個新品種,叫「尋回犬(金色或黃色)」.1913年,金毛尋回犬俱樂部成立.1920年,正式改名做金毛尋回犬.
1881年,Hon. Archie Majoribanks 帶咗一隻金毛到加拿大,喺 1894年響美國狗隻俱樂部(AKC)註冊.係呢金毛第一次響呢兩個國家有記錄.1927年第一次響加拿大註冊,而安大略省嘅金毛尋回犬俱樂部(而家叫加拿大金毛尋回犬俱樂部)響 1958年成立.AKC 於1932年承認呢個狗種,美國金毛尋回犬俱樂 1938年部成立.
營救工作[編輯]
由於呢種狗受歡迎,對純種金毛尋回犬嘅需求亦高,成為一個不幸嘅結果,每年好多金毛俾唔再鍾意佢哋嘅主人遺棄,好多都係比較老而要睇醫生嘅.閂咗嗰啲大型嘅,臭名遠播嘅配種工場(dog farm),成為另一個無家可歸金毛狗嘅來源.
作為回應,好多志願機構進行營救嘅工作,令到被遺棄嘅金毛俾人收養.呢啲組織一方面接受啲狗,令一方面同本地嘅動物收容所協議;保證啲狗得到善待而唔會被人道毀滅,獲救嘅狗隻就會放響寄養嘅地方,直到搵到一個永久嘅屋企為止,通常會篩選領養人,以保證為啲狗提供一個合適嘅家.呢啲一類嘅組織利用互聯網籌錢,教育,揾領養嘅人,宣傳佢哋嘅信息.
出面網頁[編輯]
- Information about the Golden Retriever
- 金毛尋回犬俱樂部(英文)
- 英國金毛尋回犬培育委員會(英文)
- 金毛尋回犬美國俱樂部(英文)
- GRCA 美國國家救援委員會(英文)
- 頂級金毛尋回犬網站(英文)
- 金毛尋回犬加拿大俱樂部(英文)
- 香港金毛尋回犬會
- 金毛尋回犬歷史(英文)


text:
萬里長城
萬里長城(英文:Great Wall/The Great Wall of China)喺現代意義上係指中國嘅明長城,由東面鴨綠江嘅虎山長城,到西面嘉峪關,全長7,300幾公里,總共有36,500華里,所以叫做萬里長城,亦有人叫佢做中國長城.長城平均高6-7米,闊4-5米,係起喺中國古代嘅浩大軍事防禦工程.亦係世界上僅有嘅幾個巨型結構[1][2].
中國嘅萬里長城係人類文明史上最偉大嘅建築工程,佢係2000幾年前春秋戰國時期開始起,秦朝統一中國之後起好萬里長城.漢,明兩代又曾經大規模咁修築過.
由渤海嘅山海關伸展到甘肅省嘅嘉峪關,全長6700公里.長城平均高7.8米,平均底部闊6.5米,頂部闊5.8米.佢每隔100米就有一座長方形石台作瞭望之用.
萬里長城曾經俾人認為係太空人登陸月球嗰陣可以一眼望到嘅地球上建築物,但亦有人認為係冇可能.
材料同起法[編輯]
春秋戰國時代到明末,長城起咗兩千幾年.由於各個時代嘅生產力,技術水準唔同,亦由於各個政權所面臨嘅軍事形勢都唔同,歷代修建嘅長城喺構造,建築方法同埋形制方面都有唔同;而由於各地方嘅地理條件嘅差異,即使同一時代修築嘅長城面貌都有唔同嘅地方.
就唔同歷史時期同築城技術嘅發展嚟講,北魏之前各朝修築嘅長城,主要係版築夯土,北魏時期出現咗磚石結構嘅長城,明代長城就廣泛運用石砌法,磚砌法同埋磚石混砌法.
就長城沿線各地嘅地理條件嘅唔同嚟講,建造長城所需嘅材料都按「因地制宜」嘅原則就地取材解決.喺山地,就開山取石壘牆;喺黃土地帶,就取土夯築;喺沙漠,就用蘆葦或者柳條,加以層層鋪沙修築.另外,砌牆所用嘅磚,瓦,石灰同埋木料等等,除咗就地設窯燒製或者砍伐之外,官府重設有專門部門供應.
長城體系主要由關隘,城牆同樓臺,烽火台三個部分組成,此外重包括其他附屬設施.城牆同樓臺又可以分為城門,城樓同城牆三部份.
喺出入長城嘅咽喉要道上一般都設有關隘駐守住.關隘一般起喺狹窄嘅通道上面,好似兩座山之間最窄嘅地方,山水之間嘅狹長走廊,同埋溪流,河谷嘅相交處.由於關隘喺軍事上嘅重要意義,呢處嘅長城有更堅固,完善嘅防禦體系.關隘一般由關口嘅方形或多邊形城牆,城門,城門樓,瓮城組成.有啲重有羅城同埋護城河.
- 城門:城門係進出關口嘅通道.元朝以前多數用木過梁,後尾改用磚或者石塊砌成拱券形嘅門洞,叫做「券門」.門洞入便裝有巨大嘅包鐵木門,門外就用巨釘嵌鑲,門內側裝有門閂同埋鎖環,有啲重裝有機關.
- 城樓:城門上面起咗城樓,係重要嘅觀察所,指揮所同埋戰鬥據點.城樓係三層以下嘅木結構或者磚木結構建築.
- 烽火台:長城體系設有好多烽火台作為情報傳遞系統.根據歷史文獻,出土漢簡同埋實地考察可知,烽火台嘅數量有好多而且一直延伸到長城以外好遠嘅地方.按烽火台嘅位置同埋功能,可以分為四組:設喺大漠深處嘅烽火台係發出警訊嘅最前線,沿長城兩側設置嘅烽火台向沿線傳遞情報,由長城通往京師嘅系列烽火台同王朝中央聯繫,重有一組烽火台同長城所在地附近嘅地方政府同埋駐軍聯繫.按明朝嘅制度,舉一煙鳴一炮即係解來敵有100人左右;舉二煙鳴二炮係解來敵有500人左右;1000人以上就舉三煙鳴三炮.
- 其他附屬設施:長城體系除咗作為情報傳遞系統嘅烽燧以外,重建立咗以城障等設施構成嘅縱深防禦配置.秦漢時各種設施得到完善,而且喺長城內外設置咗屯戍城作為屯駐重兵之所,而且向縱深發展,形成網絡.喺城牆,城堡嘅外側,重有專登設置嘅障礙物,好似僵落,虎落等等.秦朝喺河套長城一帶,廣植榆樹去阻擋匈奴騎兵,人稱榆關.北齊嗰時喺長城入便側設戍,險要之處置州鎮,築扎軍隊,形成前沿嘅線狀佈防.
參考[編輯]


text:
頻渣別話
頻渣別話(英文:Panjabi或Punjabi;Gurmukhī字母:ਪੰਜਾਬੀ;Shahmukhi字母:پنجابی)屬於印歐話系印度-伊朗話族嘅印度-雅利安支.頻渣別話嘅特別之處係有聲調同埋係黏著話.頻渣別話係印度嘅頻渣別邦和巴基斯坦嘅頻渣別省主要用嘅話,亦係印度頻渣別邦嘅官話.隔籬嘅印度哈里亞納邦,喜馬偕爾邦同埋德里都流通.全世界有1.04億人講頻渣別話,當中西頻渣別話佔6.1-6.2千萬,東頻渣別話佔2.8千萬,而Siraiki就佔1.4千萬.
1947年印巴分治時,頻渣別地區嘅文化同話言都受到影響.所以頻渣別嘅話同文化成為推動兩國和平交往嘅一大動力.由於好多頻渣別人移民,頻渣別人係世界上好普遍嘅少數民族,包括喺英國,美國,加拿大(更成為加拿大第四大,卑詩省第三大)同肯雅.
同其他北方印度話一樣,頻渣別話係演化自梵文.頻渣別話又分做西頻渣別話,Lehnda(ਲੇਹੰਦਾ)或Lahnda(ਲਹਿੰਦਾ)同東頻渣別話.Siraiki和Hindko通常都俾人認為係頻渣別話嘅方言.
頻渣別話係錫克教嘅神聖話言,錫克教嘅經典Guru Granth Sahib都係用頻渣別話寫嘅.頻渣別話亦係印巴地區北部流行嘅Bhangra音樂嘅主要話.
現代頻渣別話嘅詞彙受到其他話言嘅影響,其中包括印地話,波斯話同埋英文.海外嘅頻渣別人亦都有從西班牙文同荷蘭文借來新嘅詞彙.一種新嘅旁遮話分支,稱為Diaspora Punjabi,正喺度發展緊,而且不斷同印度次大陸上嘅頻渣別話出現分別.
頻渣別話有幾套文,唔同地區,方言同宗教信仰用唔同嘅字母.錫克教信徒傾向用Gurmukhī字母.其他省嘅印度教信徒多會用天城文字母,而巴基斯坦境內嘅頻渣別人多用Shahmukhi.Gurmukhī同埋Shahmukhi字母係頻渣別話最常用嘅兩種書寫字母,亦係官方嘅字母.


text:
新世紀o既食店話多唔多 , 話少唔少 , 但我地 lunch 要食都食到唔知揀咩好 ,
encore 得最多o既 , 應該就係電梯一想黎呢間西餐廳 Balencia cafe ,
lunch set 大約 $ 50 - $ 70 左右 , 有湯/沙律 , 飲品可以揀橙汁 , 我同媽媽都幾鍾意食
餐湯試過雓菜湯 , 但好稀無乜蕃茄味 , 配料都唔多 , 而且多數唔夠熱 ,
所以我地多數都係要沙律 , 材料有生菜 , 粟米 , 青瓜 , 蘿蔔絲 , 清新可口
醬汁有兩款o既 , 有時係芝麻沙律醬 , 較香滑 , 有時係日式醋汁 , 較開胃
主菜有意粉 , 意大利飯 , 咖喱蛋包飯 , 漢堡扒定食等等 , 全部都幾唔錯
其中我最鍾意o既係蕃茄海鮮湯意粉 , 香濃蕃茄湯 , 帶香草及蒜香
最鍾意佢 d 意大利粉浸住熱湯都唔會過淋 , 仲有滑好煙韌 , 份量仲好多
海鮮同樣好足料 , 魷魚圈軟滑彈牙 , 青口都幾肥美 , 仲有好多粒蜆仔 ,
仲有一隻搣左殼留尾o既大蝦 , 肉質爽口甜美 , 簡直可以成碗食晒清埋湯呀
飲品最抵就係叫橙汁 , 係菓汁先生出品 , 唔會太甜 , 仲好夠凍 ~
## 呢間 cafe 除左堂食有西餐之外 , 店內仲有 d 位係比人食甜品o既
皆因呢度另一邊係賣甜品面包o既 , 相信係 A 1 出品 , 有一定質素


text:
雨林
雨林係指一個全年有高雨量嘅森林.定義上,雨林全年雨量最少要有1700到2000毫米.雨林多數係熱帶雨林,但亦都有溫帶雨林.雨林裏面嘅動植物有好多種.
最大嘅熱帶雨林響亞馬遜,連埋中美洲尼加拉瓜嘅森林.其次係喀麥隆到剛果一片非洲森林.之後係亞洲緬甸到巴布亞新畿內亞嘅森林.澳洲東北面都有雨林.而溫帶呢,主要係北美洲,英屬哥倫比亞省,東南阿拉斯加,美國本土西北,亞洲格魯吉亞,歐洲巴爾幹,紐西蘭同塔斯曼尼亞.
雨林係有自己嘅碳循環,整體來講,二氧化碳係排多過吸,不過對溫室效應影響輕微.之不過咁,雨林係響世界碳循環裏面係一個好穩定嘅池;當有人清走個雨林,就會放好多二氧化碳出來.雨林另一個作用係整涼透過佢嘅空氣.所以,雨林對全球氣候係好有影響.
雨林係地球三分二動植物品種嘅屋企.估計係有數以萬萬種計嘅植物,昆蟲,微生物都未畀人發現.而且,好多藥物都係響熱帶雨林搵出來.
雖然雨林有咁多植物,其實佢嘅泥土唔係咁肥沃.原因係細菌好快將啲嘢分解,無乜腐植質留響度.所以響呢啲地方,鐵同鋁嘅氧化物就集中響泥裏面,泥變到鮮紅色,甚至搞到變成礦.響一啲後生地層,好似火山爆發殘留,就會肥沃好多.植物嘅養份,就係由死咗嘅巨樹,經細菌同白蟻分解後,再回流畀其他樹木.
雨林地下好少會有草,矮樹之類,原因係太少太陽光落到地.所以人或者動物可以響雨林度走.如果樹冠整爛咗,好快就有藤,樹叢,矮樹生出來.


text:
編輯推介:我的睫毛液Mr.Right!
上次講咗點樣夾出太陽花眼睫毛,今次就要講下睫毛液!
由我開始搽睫毛液時,已經試過N咁多支睫毛液(總之見人話好用就買……),但買過好多都係唔啱自己用,效果都未如自己所想!最大問題係某啲睫毛液更加令我嘅睫毛翹唔起,即使我搽完之後狂夾都無用!直至我遇上佢……
就係Kiss Me Long & Curl Mascara!呢支睫毛液可以塑造濃密同埋增長效果,一支搞掂晒,唔駛用兩支睫毛液,而且仲係防水防油,搽完一整日都唔會變熊貓眼.價錢仲要唔駛100蚊,超抵,回購率係100%,我已經用咗N支.
(可以在莎莎,卓悅,Log-on買到!)
夾完眼睫毛後,在睫毛根部開始Z形向上掃,根部位置可以搽多少少,可以令睫毛更濃密,然後頂部部分就向上掃,造出增長效果.搽完上眼睫毛,記住在下眼睫毛輕輕掃兩下,可以增加「電力」!:p
如果唔小心搽到一舊舊,記住喺睫毛未乾之前,用睫毛專用梳梳返開佢哋呀!
其實大家要不停試,先可以搵到最適合自己的睫毛液,因為唔係每一隻睫毛液都可以同自己的睫毛match到.我曾經試過啲好貴嘅睫毛液(仲要勁多人讚好),但係都唔啱自己用,最後俾我打晒入冷宮!
最後送上我的左眼,獻醜了!
唔知大家的睫毛液Mr.Right又係邊款呢?:)


text:
Wikipedia:歸屬
維基百科係一部百科全書 - 即係話,佢係一個已經建立咗嘅知識嘅集合.資料入唔入得去維基百科視乎啲嘢係唔係可以歸屬於一個穩定嘅同埋印刷咗嘅來源,唔係我哋認唔認為佢哋係真.維基百科唔係一度去畀你出版你自己嘅見解,經驗,或者論點嘅地方.
雖然喺維基百科樣樣嘢都要能夠歸屬於一個來源,習慣上並唔係樣樣嘢都已經歸屬咗嘅.編者應該為引述同埋好可能會被挑戰嘅嘢提供來源,唔係嘅話佢哋可能會俾人拎走.證據責任係喺想加或者留低啲嘢嘅編者嗰邊.如果有篇文章根本就揾唔到來源嘅話,咁維基百科根本就唔應該有篇咁嘅嘢啦.
基本原則[編輯]
穩定來源[編輯]
唔可以有原創研究[編輯]
乜嘢先叫做原創研究?[編輯]
如果啲料:
- 介紹理論,解難方法,或者任何原創嘅諗法
- 定義或者介紹新詞,或者提供現有詞語嘅新用法
- 引入一個論點,而嗰個論點完全冇同文章題目有關嘅來源
- 引入一個分析,組合,解釋或者係已經出版咗嘅事實,觀點,或者係論點,而冇同文章題目有關嘅來源
咁啲料就係原創研究嘞.
出版咗嘅資料嘅組合,但係組合冇出版[編輯]
啲編者成日犯一個錯誤,就係以為如果A係已經由一個穩定嘅來源出版咗,而B亦都係已經由一個穩定嘅來源出版咗,咁A同B就可以合成嚟前進到C嘞.但係原來咁樣係會造成一個未出版嘅組合,係原創研究嚟嘅.淨係得呢個組合都已經由一個穩定嘅來源出版咗,先至係可以接受嘅.
有乜嘢唔係原創研究?[編輯]
編者可以做一個直接嘅數學運算,或者係基於已歸屬嘅資料而進行嘅邏輯推算.任何讀者都應該唔需要啲乜嘢特別知識去明白啲推論㗎嘞.例如話,如果一個已經出版嘅來源畀咗一個參選者嘅得票率,將百分率加喺啲數字隔離並唔算做原創研究.
原創圖片[編輯]
啲圖片一直都係豁免於呢條政策,維基百科鼓勵編者去影相或者畫嘢,然後上載上嚟,將佢哋以GFDL或者另一種嘅自由嘅協議發表,嚟做文章嘅插圖.呢個係因為圖片通常都唔會去介紹一個未出版嘅觀點.呢個亦都係因為受版權法所限,網上唔係有好多可以自由利用嘅相.所以編者嘅貢獻係好重要嘅.
但係呢樣嘢有一個缺點,就係會有啲相擺咗喺度嚟誇大現實.如果呢啲相會影響佢哋嘅百科價值,應該拎去删除表嗰度.啲包含原創研究嘅相都係唔畀嘅.


text:
我識彈個四個啦,可以彈到例如咩歌, thx
BEYOND好多歌都係4個CHORD KO
喜歡你同真的愛你都係啦
唯一問題係
bm可以點練
練極隻食指都禁唔實
個個學結他既都係咁講,死練
你禁禁下會有一日禁到,信我
之後就唔會覺得係難事
BAR CHORD BAR 到隻手都爛埋覺得就斷就略有少成架喇
大力d 練. 練練下d肌肉發達左.. 你就覺得無野..
同你日日舉啞鈴一樣.. 舉舉下就好容易..
要練到一襟落去就中, 唔洗諗唔洗睇.
Bm襟到, 之後F,Fm,Gm果d 就快上手好多.
學結他要練舉啞鈴 真係第一次聽
不過真係要練到一按即中,而且係盡量接觸唔到其它弦,即是要手指頭一野啄落去目標位置,並不是成隻手指拍落去.呢點要好紮根基,否則遲d 想練複雜d ge skill 會好辛苦.
佢比喻緊炸
剛起步自學 左手手指禁弘個位禁到痛正唔正常 ?
係唔係搏老命禁實佢?
我覺得要用力.. 當要慢慢試啱個位. 再用力..
初時唔習慣, 好快就覺得手軟..
彈耐左. 肌肉生長左, 就自然覺得唔洗用力.. 即係好似人地 做軍人, 都要練到唔覺得枝槍有重量一樣.
同埋我用鋼線練. 到而家我覺得個個音都要用力襟落去, d聲先清.
我試過用電結彈, 真係易咁好多.
同埋襟錯.. 都會因為有少少 distort 而唔覺..(用clear tone我都覺有d distort, 唔知係唔係因為結他牌子,pickup 問題.)
同埋痛係正常. 過左第一個月, 就完全唔覺得痛.
反而學barre chord 手腕好痛, 因為唔啱位, 唔啱方法


text:
人口
人口(粵讀:jan4 hau2)一般來講係特定一國或一笪地方嘅人數.呢個定義,亦可引伸到生物學上,即係一笪地方,某種生物有幾多.人口嘅多少由好多因素決定,比如死亡率,出生率,婚姻率,離婚率,就連宗族對生育嘅干涉都會影響人口.研究人口嘅有社會學,經濟學,地理學,研究嘅內容好多,比如話人口流動嘅成因.
人口研究上係比較依靠概率,即係話人口研究資料係要取大樣本,然後先至能夠搵出個中嘅大勢.所以有時人口嘅研究成果唔多合個人層面上嘅具體情況.就攞人口流動講,影響人口流動嘅因素係好多樣嘅,對流動嘅呢班人中嘅是但一個來講,佢之所以流動嘅原因可能係獨一無二嘅,當各種因素集合,將呢班人作爲群體研究時,人口流動嘅成因就會變得好模糊.雖然係噉,人口學嘅研究重係要嘅,比如人口流動對市場營銷就好緊要,尤其啲街舖,商場呢類要靠人流搵食嘅行檔,研究分析下人口流動,有利於佢確保到啲潛在顧客.
統計來講,有時唔係用地方來計,而係用某啲共同特徵來計數.統計幾多人嘅調查,叫人口調查,人口統計或者人口普查,對一國嚟講,人口普查往往幾年一次,以固定期限方便研究數據.隨咗點人數之外,亦統計埋人唔同狀況,好似收入,住屋,年紀,屋企等等.人口調查好緊要,佢直接同政策相關,等政府得出數字同趨勢,方便施政規劃.商業機構亦可以從中準備部署.


text:
消化系統
消化系統係多細胞生物用來食嘢,消化嘢食,獲取能量同營養,排泄剩餘廢物嘅一組器官.佢嘅主要功能係攝取,消化,吸收,同化同排泄.其中有關排泄嘅部分,亦可以歸類到排泄系統(Excretory system)嘅一部分.
非人類動物消化系統[編輯]
動物嘅消化系統由構造嘅差異可以粗略分為囊狀消化系統同管狀消化系統.
囊狀消化系統具有囊狀嘅消化腔.好似水螅,水母,海葵等水生生物,大都係用消化腔開口嘅觸手捉獵物食,而消化完嘅殘渣亦由同一開口排出.
管狀消化系統就擁有消化道,呈管狀構造,有口腔同肛門兩個口.好似蚯蚓,螳螂,雀同埋人類都歸呢一類.
人類消化系統[編輯]
人體嘅消化系統主要由消化道同消化腺組成.
- 一個正常男性成人嘅消化道長大概6.5米,由上消化道同下消化道組成.
- 消化道係一條連接口腔同肛門嘅管道,由好多負責處理嘢食嘅構造組成.
- 消化腺可以分泌消化液去消化嘢食.
上消化道[編輯]
下消化道[編輯]
下消化道包括腸同肛門.
消化腺[編輯]
消化腺又分為小消化腺同大消化腺兩種.
- 小消化腺係分佈消化管各部分管壁內嘅小腺體,呢類腺體數量好多,包括胃腺,腸腺等.
- 大消化腺位於消化道外,佢哋主要通過導管將分泌物排入消化道內,主要有:三對唾液腺(腮腺,下頜下腺,舌下腺),肝臟同胰臟.


text:
口交
口交(又叫吹簫,擔柴,損賍等)指用口或者脷刺激朘嘅性行為.口交可以由異性或者同性嘅兩人相互進行.口交亦可以自我進行,叫做自我口交(男:autofellatio;女:autocunnilingus).
動機[編輯]
好多時係一啲女性唔方便造愛嘅日子,例如係月經期間,又或者係非安全期,女性唯有以口交嚟滿足伴侶,漸漸地女性會以口交嚟增加對伴侶挑逗.
口交分為男性對女性嘅口交同女性為男性嘅口交,男性對女性嘅口交係男性用條脷刺激女性嘅陰核及陰道,甚至會將條脷伸入女性嘅陰道嚟代替男性性器官嚟刺激女性;而女性為男性嘅口交就係女性用口部代替陰道套住男性嘅性器官,上下移動嚟模仿造愛嘅情況,加上條脷嘅刺激可以帶畀男性更大嘅刺激.
既然精子入唔到陰道就唔係太可能會導致懷孕(唔係完全冇可能),咁口交就被用嚟作為一種避孕嘅方法.好多人——包括越來越多嘅未成年人——為咗呢個原因而選擇咗口交或者肛交嘅性交方式 [未記出處或冇根據](就算肛交時精液重係有可能進入陰道).
有啲人唔能夠接受口交,但亦有好多人樂於此道 [未記出處或冇根據].有時口交並唔係為咗避孕,而係作為「前戲」而做嘅.生殖器官具有大量嘅神經末梢,非常敏感,雖然脷,嘴唇都係噉,由於嘴入面冇刺激性慾嘅受器,係感受唔到性興奮,但因敏感嘅觸覺,若同時進行性幻想,係可以勾起性慾嘅.


text:
Wikipedia:避免地域中心
地域中心呢個毛病係好易觸犯,而且往往唔易察覺,家陣嘅粵語維基百科用户大多係華人 [未記出處或冇根據],居住地點分散,好易就唔自覺噉變得以自己所在嘅地區為中心,令到文章內容覆蓋得唔平衡,一啲嘢多一啲嘢少得滯.啫係話睇落去好似係客觀嘅嘢噉,但係可能已經包括咗主觀嘅嘢,而呢個咁啱違反咗維基百科中立觀點規定.
在粵文維基百科中,成日見到好似有香港中心,廣州中心呢啲嘢,唔改盡量避開呢筍嘢,重達成啱嗮全球觀點嘅嘢.
呢度係「粤文」維基百科[編輯]
維基百科係一個國際組織計畫,所以每個語言都有佢自己嘅維基百科全書,但係一定要注意下:佢哋係按語言嚟分,而唔係按國家或地域嚟分.所以粵語維基所服務嘅對象係所有粵語使用者,而唔係喺香港或廣州地區嘅用戶.啫係話,講粵語啲人寫嘅嘢未必同佢自己住嘅地區或差唔多冇幾遠地區有關,如估我哋啲字帶有地域中心,噉其它地區嘅用戶同睇呢篇嘢嘅人見到所謂「帶有地域中心」呢啲字嗰陣,就會搞到亂嗮龍.
按香港中心嚟講,一種成日見到嘅地域中心就係冇乜點出過香港嚟睇過出面係點嘅低意識讀者,都係香港人,噉佢哋成日凈係識講「講粵語嘅凈係得香港人」,但係喺香港以外嘅其他國家或地區啲讀者可能會噉話:「我哋住嗰度都係講粵語嘅,噉我哋住嘅係咩地方啊?」.為咗避開呢啲噉嘅嘢,所以應該要註明「香港」而唔係自己一味話大嗮(大佬,廣府人嘅足跡都行嗮半個地球喇),其他類似呢啲噉嘅低意識假設,都應該通過詳細寫清楚佢嘅地區,費事搞餐拗數出嚟.
對於喺香港嚟嘅讀者,唔應該話維基百科全書就係「香港嘅百科全書」,尤其係注意好涉及香港同廣東,以及其他地區方面(尤其係歷史,地理同人文方面)嘅嘢.因為有啲喺香港讀者成日見到同話到嘅嘢同自己嘅觀點,極有可能會搞到香港同廣東,或其它地區嘅讀者話好難接受.如估遇到呢種情況,編輯者應該要寫清楚呢個觀點係出喺香港地區,而住喺香港以外啲人嘅觀點可能話唔同,調返轉嚟講都係一樣.
不過正文嘅名係應該按返最成日用到有攷出處嘅名,所以喺部分情況下,如估一個名喺粵語地區入面成日用嘅話,例如CD,KB,廣州,海南,足球等固有詞,噉就唔使睇佢係咪有粵語中心都可以用得,其他同佢有關嘅嘢,請睇Wikipedia:改名常規.
用語[編輯]
地理[編輯]
寫同地理有關正文嗰陣,都要避開地域中心,例如中國大陸和臺灣嘅地名方面,至少應該要寫清楚佢喺邊個地方嘅第一級行政區劃(臺灣係縣市,中國大陸係省)嘅單位名.
- 有地域中心嘅錯誤寫法:
- 「九龍鎮係2005之前由九佛同鎮龍呢兩個鎮合併出嚟嘅鎮.」
- 「地鐵東湖站喺舊時東山區入面嘅車站」
因為大多數讀者都唔知九龍鎮或東湖站或黃大仙祠喺邊度,因為中國大陸同臺灣嘅縣市級行政區劃名都可以話成好多讀者都未必識,除咗中央直轄市同比較出名嘅省會同城市之外.)
- 冇地域中心嘅準確寫法:
- 「九龍鎮喺廣東省廣州市黃埔區入面,喺2005年之前由九佛同鎮龍呢兩個鎮合併而成.」
- 「廣州地鐵嘅東湖站,係舊時廣州市東山區入面嘅車站.」
在粵文維基百科入面,講清楚喺邊個城市嘅最高級行政單位,最好用返第一級行政單位,都可以寫清楚喺全世界入面比較多人知嘅城市即可,例如廣州,佛山,深圳,珠海,西安,重慶,上海,天津,臺北等.
如估係鬼佬城市嘅譯名要注意.除非個名係同普通話差唔多音,否則就一定要按返粵語嘅讀音嚟搞!


text:
游水衫
游水衫,又叫泳衣,泳裝,係游水時或者係海灘活動同埋選美入面著嘅衫,特色係又薄又貼身.男人可以唔著上身,只著游水褲(泳褲),女人因為要遮埋個胸,所以一定要著上身,可以係一件頭或者三點式.游水衫一直發展緊.
目錄
發展史[編輯]
游水衫發展史道道都反映咗唔同時期社會(尤其係觀念同文化)嘅演變,亦反映咗社會道德同性觀念嘅地區差異.
16世紀前[編輯]
16世紀前重未有「游水衫」,嗰時啲人去游水都係剝光豬落去嘅.而喺古希臘入面,啲人以為,海就係又天然又simple嘅,所以落海游水唔使著埋衫褲落去.而喺古羅馬入面,就已經有浴場,搞到阿德拿海附近成日都人山人海.由於游水要剝光啲身,所以喺歐洲嗰邊就有「成日剝光豬」嘅講法.
16世紀[編輯]
到咗中世紀嗰陣,有人用借口嚟唔俾女仔同男仔喺埋一齊游水同沖凉.但係到咗16世紀,「成日剝光豬」嘅講法俾人哋話成鹹濕.結果就有咗游水衫,而最早嘅游水衫,男仔係著住條圍裙落去游水,而女仔係著住件亞麻襯衫嘅.嗰時游水衫係貴族先有.
17世紀——18世紀[編輯]
到咗17世紀,同醫療有關嘅冲凉方式先至畀咗女仔機會去沖凉.但如估女仔想落去冲凉,必須要着埋長袖同埋剝光隻脚嘅出汗衫,重有出面有頂帽嚟撳住成個身嚟沖凉嘅.嗰陣時,佢哋嘅帆布沖凉衫係又硬又大嘅,好似啲牧師專門著嘅衫咁大個袖,而呢種衫可以喺水度整開,搞到人哋睇唔到個身係點.如估啲女仔一出咗水,侍者就會幫佢哋著返啲長嘅瞓覺衫同埋拖鞋,唔畀佢啲濕苙苙嘅衫將成個身剝嗮出嚟.之後,男嘅轎車夫就將沖過凉嘅女仔搬返去屋企再放喺張床度,等啲女仔慢慢噉喺床上面出汗.而喺17世紀60年代嘅英國,游水衫嘅活動開到鬼咁犀利.而嗰時啲男仔重可以喺游水嗰陣剝光嗮,不過返上岸之後就要著返啲衫同褲.
19世紀[編輯]
到咗1822年,由於有醫生對呢種噉嘅游水杉就猛咁鬧,話佢係阻住啲水同身嘅有病部位嘅直接接觸,會影響啲藥效.搞到出咗呢三種方案:
- 1. 病人唔著游水衫係最好嘅方法
- 2. 如估唔著就唔舒服嘅話,啲游水衫就一定要儘量整到有幾大就有幾大,有幾闊就有幾闊,有幾輕就有幾輕.
- 3. 游水場地分開男,女兩個區
雖然話第1種方案係比較激,但係好多人揀咗第3種方案.就喺嗰陣時,有笪海灘就因為咁,先至分開咗兩部分(有男專用區同埋女專用區),甚至重有啲女仔用嘅海灘重成日用塊布嚟遮住成個身,唔畀啲男仔去睇嘅.後嚟到咗維多利亞年代(1837年—1901年)嗰陣,由於有越嚟越多嘅民眾嚟到英國嘅海邊去游水.而呢種新生活嘅方式出現,就搞咗新嘅游水衫出現咗.而嗰陣時女仔著嘅游水衫,係用咗深色嘅法蘭面料嚟整嘅衫同埋褲.嗰陣時都將話「係唔係罅形」嘅嘢,都入埋衫嘅規則入面,而到咗19世紀60年代就出咗新版本嘅游水衫,而呢種版本嘅游水衫係土耳其版本嘅燈籠褲,上面有簡單又連埋腳嘅連身裙.雖然話呢種衫係搞到嗰陣時保守主義嘅人鬧到狗噉滯,但係過咗好耐,呢種噉嘅游水衫就喺海灘入面出現咗.而呢種游水衫就成日向下轆,重好牙煙噉滯.
由於嗰陣時嘅社會好關住「公眾場合入面嘅形象」,搞到男仔開始要迫住著衫落去游水.重有嗰陣時話一條短褲唔好睇,所以連男仔嘅游水衫都變咗好厚嘅套裝,唔單止成個身都撳住嗮,重連手同腳都撳埋.而男仔最早嘅游水杉係有厚嘩嘰嚟整嘅,腰嘅部份冇鬆緊帶,所以成日都跌落嚟(如估喺水底入面嘅話,重會跌倒腳趾嗰邊).雖然話呢筍嘢會成日俾人話唔文明,但係啲男仔就對呢個好反感,一見到有機會,就重係剝光豬去游水.
20世紀初[編輯]
一件頭嘅出現[編輯]
喺20世纪初,嗰陣時嘅游水衫凈係啲連衫嘅短裙,同家陣街邊成日著嘅裙同衫差唔多.其實嗰時大多數人喺公眾游水池度玩水嘅,都係冇專業嘅游水衫褲.喺一件頭出嚟之前嘅2年(1907年),有位叫安尼迪克拿文嘅澳洲女仔,開始整符合佢自己嘅游水衫,而佢係將游水杉同歌舞雜技演員嘅緊身絲襪嚟整咗合體而搞出咗睇到出面,重體現出大膽嘅體育精神嘅游水衫.而呢種游水衫同埋跳水衫就喺英國同埋美國都引起咗強烈嘅反響.而專業嘅游水衫褲就係喺1909年出現嘅,就係依家講嘅「一件頭」,佢係由時裝界嘅傳奇人物CHANEL嚟整嘅,而呢筍嘢重係第一件真正意義上嘅現代游水衫.雖然話呢種游水衫,喺一定程度入面睇到剝光咗四肢同埋一細部份嘅身話係對女仔有傷風化嘅嫌疑,不過CHANEL話唔係噉,重著埋呢件嘢上身話清楚點解,結果好多嗰陣時嘅後生女仔就很快噉有樣學樣.到咗20世紀30年代,嗰陣嘅社會就開始接受男仔凈係著游水褲嘅嘢,而女仔嘅緊身游水衫都幾流行下.而游水衫重出現咗一種同底衫差唔多樣嘅設計,而且重變咗好多:其中背帶頂住咗條袖,褲腳變得越嚟越短,而領鈦口就變到得越嚟越低.搞到猛咁流行嘅日光浴重整到游水衫喺睇到埐皮,而且避免咗背帶出現咗條曬痕.
20世紀中[編輯]
比堅尼嘅出現[編輯]
女仔嘅游水衫就出現咗兩件式嘅游水衫,而且兩件都係冇連埋一齊嘅.到咗20世紀40年代就出現咗依家講嘅「比堅尼」.佢係由法國佬設計嘅一種游水衫.喺1946年,由於美國夏威夷嘅珍珠港度發生咗原子彈爆炸,而且咁啱得咁橋係炸咗比堅尼島先至改成噉嘅名.佢係攞咗三件布同四條帶嚟整嘅游水衫,而呢種衫喺1946年7月5號出現嘅.呢種衫料喺女仔嘅衫入面,係世界上撳住個身嘅面積最細嘅游水衫,通過胸罩嚟遮住個胸,背脊除咗條繩之外,成身幾乎剝光豬噉滯,而三角褲嘅胯重儘量向上整咗,重最大限度噉睇到個大髀.呢件嘢重好細,啹埋一搆就可以裝入個火柴盒入面喇.由於比堅尼嘅出現,就將以前嘅保守觀念簡化咗,變成而家嘅時尚意識.而世界上第一個著比堅尼嘅係法國佬——米車蓮畢拿甸尼[1].
單堅尼嘅出現[編輯]
隨著世界各地嘅經濟發展同埋出現咗現代嘅生活方式,結果材料就越嚟越犀利,啲料重越嚟越多添.喺1958年由於用咗人造彈性纖維整件游水衫,由於呢啲游水衫同底衫好相似,所以喺20世紀60年代,有啲嗰陣時嘅後生仔重將啲游水衫當成係底衫嚟著.到咗20世紀70年代,就出現咗冇結構嘅游水衫,又可以啀「單堅尼」.而呢種嘢係除咗肚腩下面同埋大髀上面嘅部分係遮住就成身剝光豬喇.雖然話呢種游水衫係通過遮住肚腩下面同埋大髀上面嘅部分嚟承認咗道德嘅約束力,但係呢種噉嘅嘢又吸引咗人對性器官嘅注意.雖然話唔著上裝或者係成身剝光豬去游水喺國際範圍入面,係越嚟越多人嚟接受,但係,凈係有好少嘅人用呢種方式去游水嘅.
20世紀尾[編輯]
喺1989年,美國嗰邊有位叫茱莉荷嘅摩䆃推出咗一系嘅游水衫,而呢種游水衫就係「將個大髀放返入去女式嘅游水衫入面」嘅品種.而佢嘅設計啱好通過咗強調啲游水衫嘅整體性同埋佢嘅魅力,搞到啲人諗返之前20世紀40年代嗰陣時喺荷里活入面出現過嘅游水衫.
鯊魚皮游水衫嘅出現[編輯]
到咗20世紀90年代,游水衫嘅風格又重新行返去以前19世紀嘅品種,雖然話比20世紀初同20世紀中嘅游水衫品種係覆蓋咗身嘅好多位,但係同19世紀嘅游水衫唔同嘅係,呢種游水衫係重新用咗啲原嚟嘅縫合方式同埋調節體態嘅方式.就喺嗰陣時,Speedo公司就開發咗鯊魚皮品種嘅游水衫,而呢個係有水衫嘅使用面料係最有重大意義嘅更新.而呢種游水衫係用咗特殊嘅面料去整嘅,佢根據咗仿生學原理,呢種游水衫同鯊魚皮唔同嘅係,佢喺水入面嘅阻力要比人體嘅皮膚低3%,聽話最多可以將比賽嘅成績提高7.5%.而呢種游水衫係為咗最大限度咁減小運動員喺水入面嘅阻力,所以除咗手同面以外,其他部位都係撳住嗮.呢種游水衫喺2000年,澳洲嘅游水選手伊恩科比就係著過呢種游水衫啦,而呢種連體嘅游水衫就引起咗好多人關注.雖然話呢種游水衫響1999年就允許喺奧運入面用,但係到咗2012年就冇呢隻歌仔唱啦[2].不過呢種游水衫依家重喺市面上有得賣.
21世紀[編輯]
依家游水衫嘅品種已經越嚟越多,重有越嚟越貼身同埋衿用,同時重越嚟越有審美嘅價值.
波堅尼嘅出現[編輯]
- 內文: 波堅尼
喺2007年2月,澳洲籍黎巴嫩人阿克達渣力餮就研發咗一件游水衫,呢種係伊斯蘭教徒嘅女仔去游水嗰陣,成日着住嘅游水衫.依家已經吸引咗全球各地買家嘅興趣.好多中東同埋歐洲國家地區都話想引入呢件嘢嚟做救生制服.
依家游水衫嘅品種[編輯]
喺西方嘅文化入面,其中男仔嘅游水衫品種大部份都係沙灘褲,四角游水褲,三角游水褲,T字游水褲同埋G字褲呢5種,全部係爲咗減少身體下面嘅覆蓋.
而女仔嘅游水衫品種大部份都係一件頭,比堅尼或者係T字游水褲呢3種.雖然話呢啲品種嘅樣,長度都裁切入面都係有多方面嘅趨勢,但係喺裁切方面,都係同一般嘅連衫褲呢啲嘢係冇乜大嘅區別[3].而喺2007年出嘅波堅尼,係專門照顧咗啲穆斯林嘅女仔去游水嘅,佢係除咗面同埋手掌,腳底之外就全部都遮冚嗮(同潛水衫有啲似).呢筍嘢家陣重有個升級版本嘅,就係遮冚嗮成身嘅游水衫喇.而遮冚嗮成身嘅游水衫喺伊斯蘭教嗰邊,可以睇成係謙虛嘅行為.喺埃及嗰頭重出現咗遮冚嗮成身嘅「伊斯蘭版游水衫」[4].
女仔嘅游水衫[編輯]
男仔嘅游水衫[編輯]
男女都啱着嘅游水衫[編輯]
睇埋[編輯]
出面網頁[編輯]
- 游水衫發展史
- 游水衫發展史
- 舊相見證游水衫嘅發展史
- Bathing suits through the years CNN
- Bathing suits through the years Chicago Tribune
- Fashion Era: The Evolution of Swimsuits Over the Years LuLu's
註[編輯]
- ↑ 《国家地理》透析百年泳装发展历史[组图 搜狐IT]
- ↑ 疯狂鲨鱼皮为何俾禁用:穿上它不会游泳也能完赛 新浪奧運
- ↑ Trends in women's swimwear.
- ↑ Hawley, Caroline. Warm welcome for 'Sharia swimsuit'. BBC News. 2000-09-05. 喺2009-01-10搵到;.


text:
土耳其卡巴
土耳其卡巴(土耳其話:döner kebap,字面指「氹氹轉烤嘢」),通常習慣就咁叫卡巴,係一種氹氹轉烤嘅羊肉,牛肉或者雞肉切落嚟,加上配料而成嘅一種土耳其嘢食(Turkish cuisine),亦都係一種卡巴串燒.有人將卡巴同沙威瑪(shawarma)同 Gyros(Gyros)相提並論,因為幾種都用類似嘅肉類製成,但實際嘅做法同形式上就有啲分別.卡巴通常係似三文治或者用阿拉伯麵包(Pita,一種中東盛行嘅扁麵包)包住嘅;而沙威瑪就用全麥薄餅(tortilla)夾住(但兩個嘅分別逐漸變得模糊).至於Gyros 係用阿拉伯麵包夾住.三個嘅餡料都有好大嘅分別,Gyros 嘅餡料變化唔大,而卡巴及沙威瑪亦有唔同餡料嘅變化,有各種嘅沙律材料好似紅蘿蔔同紅椰菜等,亦可以用薄荷,而醬料亦有唔同嘅配搭,甚至可以揀辣椒汁.
目錄
歷史[編輯]
18世紀嘅遊記中,卡巴係指一種嚟自安那托利亞嘅菜式,主要材料係將羊肉用會郁動嘅棍叉住,並放喺爐上燒烤.喺傳統上,呢個菜式係將羊肉,飯同一種加咗牛油同青胡椒嘅辣汁一齊上碟嘅.
而卡巴嘅原形係「Oltu kebab」,到而家仍然喺唔少土耳其嘅城鎮中見到.「Oltu」係喺Erzurum附近嘅一個土耳其小鎮.而原形係將肉打橫燒同削嚟嘅厚肉片,用L字型嘅(Oltu shish)棍叉住嚿肉來燒.而現代卡巴雛型就係喺19世紀土耳其發明嘅布爾薩.
今時今日,卡巴通常係好似三文治咁用阿拉伯麵包夾住嚟食,咁樣嘅食法早喺1960年代始於伊斯坦堡.而家喺世界各地都可以食到卡巴,近排係喺1971年嘅德國柏林發明嘅,佢係將原本嘅卡巴改良,加上多啲沙律及醬料,以求更適合德國人嘅口味.由1980年代開始,卡巴就成為德國最流行嘅快餐嘢食.
材料同整法[編輯]
卡巴嘅烤肉片有羊肉,牛肉或雞肉,但由於卡巴源於土耳其,作為一個伊斯蘭教國家,唔會用豬肉做卡巴嘅材料.而喺發生瘋牛症事件過後,亦曾經用過烤魚作為卡巴嘅餡料.而一個典型嘅卡巴三文治係烤肉片,再加上生菜同土耳其麵包而成.而醬料可以揀辣醬,蒜味酸奶同香草酸奶,而喺某啲地方,更有用羊奶芝士作為餡料嘅.
至於烤肉片嘅製法,就有下列兩種:
- 最正宗同普遍嘅方法係將一片片嘅瘦肉片叉喺一支垂直嘅棍上,好似個圓柱體咁,然後放喺紅外線爐邊煮,偶而會有啲蔬菜,如番茄,洋葱等放喺肉棍上,以蔬菜嘅汁液保持肉片嘅濕度,減低燒燶嘅機會.
- 而有啲平價嘅舖頭就將已調味嘅肉片及免治肉撈埋一齊,放喺普通嘅爐上燒烤.而呢個方法唔獲得鼓勵,而德國更有條例限制免治肉嘅含量,唔可以超過總數嘅60%.
而由烤肉串切出肉片嘅方法,都有兩種:
- 傳統嘅係用一張又長又尖嘅刀將肉割落嚟
- 用有圓型刀片嘅電刀,將肉片切更薄,可切出更多塊.
世界各地嘅卡巴[編輯]
卡巴現今喺歐洲,加拿大同唔少其他嘅大城市盛行,而大多都係以德國改良嘅卡巴為主.而喺唔少西方國家,卡巴係一種流行嘅宵夜,而卡巴舖亦傾向喺較夜嘅時間開放以照顧夜晚出街嘅人士嘅需要.
德國[編輯]
喺德國,中東菜式,卡巴,土耳其麵包以及Falafel等比漢堡包及香腸更流行,喺年青一代之間好流行(當地人稱為「Döner」);唔少嘅年青人以卡巴作為午餐同wet後嘅宵夜.而以柏林為例,價格就由1歐元至4.50歐元不等.而卡巴嘅總類亦唔少,其中一種係「Kebab mit Pommes」,同一般嘅卡巴相似,但內裏嘅蔬菜餡料就被換成薯條,亦有啲卡巴係以薯條取代土耳其麵包當餸嚟食嘅;有啲更係只有沙律菜而冇肉,德文叫做「Vegetarischer Döner」(Vegetarischer意思係「齋嘅」).
據統計,德國人每日食200至300公噸嘅卡巴;喺1998年,佢哋一年使咗15億歐元喺卡巴上.至於佢能夠盛行嘅原因,最主要係因為德國境內有大量嘅土耳其人居住.喺第二次世界大戰之後,由於戰爭導致人口短缺,有大批嘅外地人被邀到德國進行重建工作,以解決勞動力短缺問題,當中以土耳其人最多,而喺重建後亦有唔少嘅土耳其人喺德國居留,並開設唔少嘅舖頭仔,而卡巴嘅方便性更受唔少勞工歡迎;自此,佢就開始流行全國.
喺德國,卡巴通常用蠟質嘅紙包裝,而紙上有一個男性廚師揸住刀企喺肉串前嘅,而呢個造型亦見於德國嘅柏林圍牆.
奧地利[編輯]
喺奧地利卡巴嘅材料同德國嘅大致相同,但羊肉經常被雞肉代替.喺都市地區,尤其係喺維也納非常流行.佢逐漸咁威脅到當地傳統小食,好似燒香腸(Würstelstände)等嘅地位.喺呢度,啲人叫卡巴做「Kebap」,而唔係德國人講嘅「Döner」.呢個令德國遊客感到混亂,亦成為奧地利人取笑嘅題材. [未記出處或冇根據]
土耳其[編輯]
喺卡巴嘅發源地土耳其,德國式嘅卡巴受到當地人嘅鄙視,但喺經營旅遊業為主嘅南方沿海地區,唔少旅客要求食「真正」嘅卡巴,但諷刺嘅係,佢哋要食嘅其實係德國化嘅卡巴,並唔係正宗嘅;所以有唔少嘅旅遊區亦有賣三明治嘅德國卡巴,甚至代替咗傳統成為主流嘅菜式.而正宗作為主菜嘅卡巴(所用嘅肉喺烤之前浸過鹽水,並冇免治肉,以及用正宗嘅阿拉伯麵包及醬料作為佐料而成)仍然可以喺全國各地見到.但喺快餐嘢食,德式嘅卡巴佔有嘅比率越嚟越高,稱為「döner sandviç」或「ekmek arası」,係一種用麵包做底(唔係阿拉伯麵包),加上烤肉及沙律(以番茄,洋葱,生菜及醃黃瓜製成)作餡料嘅小食,但冇任何嘅醬料.
英國[編輯]
喺卡巴(當地人叫「doner kebab」或「donner kebab」;而阿拉伯名「shawarma」亦好常見)上加上沙律及醬料,係一種喺英國同愛爾蘭流行嘅菜式.售賣卡巴嘅店舖通常會提供辣椒醬,燒烤醬以及最常見嘅酸奶醬,而薄荷醬(Raita)亦係常見嘅醬料.顧客可以依自己嘅喜好而揀醬料嘅濃度,好似小辣,中辣等,但醬料嘅成分就唔係太清楚,而且各地都唔定.卡巴喺當地常被視為外賣食品或宵夜,喺英國星期六夜生活中佔咗好重嘅角色,但唔似德國人咁作為主食.以下係卡巴嘅喺英國嘅製做方法:
- 用阿拉伯麵包住
- 放喺維吾爾麵包上
- 麵包,肉同沙律分開放喺盤上
- 將烤肉,同薯條放喺碟上,好似英式名菜炸魚薯條(Fish and chips)咁,但冇任何沙律及麵包.
英式卡巴嘅香料同土耳其及德國嘅唔同,因為大多數嘅卡巴係由塞浦路斯嘅移民製作嘅.而英式嘅菜單有「doner」(典型嘅卡巴),「shish」(有羊肉及雞肉),以及「kofte kebab」,呢個係一種特別嘅卡巴,有麵包及薯條作佐料.而「doner meat」(中東烤肉)亦經常作為意大利薄餅及漢堡包嘅配料;而大家普遍並唔清楚用動物嘅邊個部位作為烤肉,所以呢個成為唔少傳說同笑話嘅來源.
喺愛爾蘭嘅都柏林,有唔少嘅土耳其同小亞細亞裔嘅移民湧入,食卡巴嘅人增加咗唔少,尤以喺市中心做嘢嘅(返工)以及去wet嘅夜番人最犀利.
法國[編輯]
卡巴同薄餅,漢堡一樣,都係喺法國見到嘅幾種快餐嘢食之一,亦係最平嘅.大部分嘅卡巴舖(法國人稱為kebabs)係由土耳其移民所經營嘅.而一個基本嘅卡巴就係用土耳其麵包再加上烤牛肉片,洋葱及生菜,而醬料就有「sauce blanche」(法文係白醬,指酸乳加上蒜及香草),突尼西亞紅色辣醬(harissa),茄汁以及幾種其他醬料,好似芥末.卡巴亦通常附上薯條,而薯條更會放入麵包入面.其他種類嘅卡巴亦有唔少,好似雞,魚肉,甚至係香腸,而土耳其麵包亦不時換做阿拉伯麵包.
澳洲[編輯]
喺澳洲,卡巴隨住希臘,土耳其,前南斯拉夫同黎巴嫩嘅移民傳入.而家,卡巴亦好受歡迎;而佢哋認為佢(卡巴)係麥當勞同肯德基比較健康嘅快餐嘢食.當地嘅卡巴通常係以阿拉伯麵包或土耳其麵包為佐料,較少以三文治嘅形式出現.喺澳洲某啲希臘人口比中東人多嘅省,人哋叫卡巴係souvlaki,Gyros或yiros.喺西澳洲,一份卡巴更包括咗煎蛋.
喺雪梨,雞,牛,羊肉嘅卡巴好容易可以喺市郊唔少外賣舖搵到.而當地嘅卡巴大多將生菜,番茄,洋葱,中東沙律(tabouli)同芝士放喺阿拉伯麵包上.而最常見嘅醬料就有茄汁,燒烤醬(hummus),蒜泥同辣椒醬,餡料可以放喺麵包上或者係分開放嘅,更常見嘅方法係將所有東西嘢捲喺一齊.後者嘅處理方式有兩種,一係將佢包起來以便焗烤,呢個方法可以令麵包變得鬆脆及香濃,而另一種就係唔使焗烤.喺澳洲首都坎培拉,就有另一種方法,係將塞咗餡料嘅麵包放喺爐底烘一分鐘,其後就好似平時嘅食法一樣,將個卡巴用紙包起,以防餡料跌出嚟.
喺布里斯班,卡巴嘅製法就受到黎巴嫩嘅影響.
喺澳洲某啲地方,人哋叫售賣卡巴嘅地方做「Kebaberies」,而卡巴烤肉亦作為一種意式薄餅嘅餡料.
芬蘭[編輯]
喺芬蘭,卡巴因為土耳其人嘅移入同埋開設餐館而變得受歡迎起嚟.而喺當地,卡巴亦作出咗改變以符合地區需要,例如多用當地非常普及嘅牛肉.卡巴喺當地被視為快餐,而嗰度嘅餐廳大多都有賣薄餅,而且到咗夜深時間仍照常營業;喺當地,咁樣嘅餐廳最少有900間.而牛肉就作為主要嘅肉材,因為芬蘭人較習慣牛肉嘅口味,而且喺當地,牛係較平嘅.有啲卡巴就將兩種肉撈埋一齊.
當地人最鍾意食嘅卡巴(烤肉)菜式有以下幾項:
- Rullakebab(意思係卷式卡巴),係用薄餅皮包住,入面有烤肉,番茄,醃青瓜同椰菜,而醬料就係一般沙律醬,蛋黃醬,番茄辣汁等;一個咁樣嘅卡巴有大約一公斤重,可以畀多人食用;而更大嘅同類卡巴就被稱為「tuplarulla」(雙卷),同Rullakebab相似,但肉嘅數量就更多.咁樣嘅卡巴有時會用墨西哥辣椒(Jalapeño)調味,但唔少嘅辣椒仍然係用土耳其辣椒嘅.
- Kebab riisillä(卡巴烤肉拼餅)同Kebab ranskalaisilla(卡巴烤肉拼薯條),佢哋通常放喺碟上並附以沙律醬(蛋黃醬或類似嘅熱醬汁),而沙律菜就係常見嘅伴碟.
- Kebabpizza卡巴薄餅,呢個係卡巴烤肉加上辣嘅配料,好似墨西哥辣椒同土耳其辣椒;而其他嘅成份就有醃青瓜,沙樂美腸同番茄等.
- Pitakebab(或「卡巴」)同唔少國家所賣嘅傳統卡巴類似.
加拿大[編輯]
喺加拿大,有一種卡巴被稱為「Donair」,發源地係喺加拿大諾華士高沙嘅哈利法克斯.當地一間餐廳King of Donair聲稱喺1973年發明呢種卡巴.
呢種卡巴嘅肉同一般唔同,係由免治肉,麵粉或麵包糠及多種香料調製而成嘅,而醬料就係用煉奶(evaporated milk),糖,醋同蒜頭製成嘅.而肉同醬汁亦同番茄以及洋葱粒用阿拉伯麵包捲起.呢種卡巴嘅材料太多,而阿拉伯麵包就只能作為陪襯.喺一個咁樣嘅卡巴中,阿拉伯麵包吸收咗大量嘅醬料,以致佢難以同本體分開.
咁樣嘅卡巴喺加拿大大西洋省份係非常普遍嘅,唔少嘅快餐店都有賣呢種卡巴.而上述嘅食肆亦推出咗有同樣成分嘅薄餅及潛水艇三文治.而哈利法克斯亦因為呢種卡巴而出名.
喺酒吧收檔後嘅時間,當地有唔少人買卡巴做宵夜,而唔少薄餅店同唔少跨國連鎖食肆亦提供烤肉醬(donair sauce)畀食客品嘗.
日本[編輯]
卡巴喺日本開始流行,日文係叫「ケバブ」.喺唔少流行攤位都有得賣.卡巴亦經過適當嘅調整以適合當地人嘅口味,例如用椰菜代替沙律,而醬料就換咗係蛋黃醬.
喺當地嘅卡巴攤位中,大多數嘅僱員係印巴裔嘅移民.
瑞士[編輯]
卡巴喺瑞士全國各大城市,包括蘇黎世及巴塞爾都搵得到;而其中喺蘇黎世舊城中嘅卡巴攤檔就較有特色.
中國[編輯]
喺中國西部,尤其係新疆,因為土耳其嘅影響,卡巴被視為一種地方特色,並傳播到中國各地.
香港[編輯]
喺中環,尖沙咀亦經常見到唔少售賣中東食品及卡巴嘅舖頭;亦有快餐店售賣類似嘅嘢食.
台灣[編輯]
雖然卡巴呢個名喺台灣並唔常見,但係賣沙威瑪嘅攤位喺台灣就有唔少.台灣沙威瑪以麵包夾住餡料為主.
睇埋[編輯]
- 羊肉串
- 沙威瑪(Shawarma)
- 類似嘅墨西哥菜餚—Tacos al pastor,係調味嘅豬肉配粟米粉薄脆餅.
參考[編輯]
出面網頁[編輯]
- Domer Kebab and More at Turkishcook.com
- Kebab Journal blog community - reviews of (mostly British) kebab shops.
- A search engine for doner kebab (international coverage, but still focus on German kebabs)
- Collection of Döner Kebab paper bags
- recipe for a Halifax-style donair
- Video : Preparation of Döner Kebab
- http://www.naks.org.uk (National Association of Kebab Shops - UK)
- http://www.thechillisource.org Information about Kebabs in general and reviews of London Kebab shops


text:
今川義元
今川義元(1519年—1560年6月12號)係鎌倉八幡太郎源義家一系嘅名門望族,係個鍾意能劇,和歌之類事物,文武雙全嘅風雅大名.佢老豆係今川氏親,老母大婆壽桂尼,佢正室喺武田信虎個女定惠院.武田信玄,北條氏康嘅契兄弟.
童年[編輯]
佢細細個就出家,法號叫檀岳承芳(栴岳承芳),接受太原雪齋嘅教育.喺佢大阿哥今川氏輝瓜老襯嗰時還俗,喺太原雪齋幫拖平定花倉之亂之後揸莊繼承家業.所謂嘅花倉之亂,就係今川氏內部繼承人嘅爭鬥.今川氏親瓜老襯之前指定咗氏輝做佢繼承人,但係氏親同氏輝病瓜咗之後,今川氏嘅家督冇人做,所以氏親剩低嗰兩個仔,玄廣惠探同檀岳承芳就開始為咗爭取家督對立.今川家臣太原雪齋(崇孚)撐檀岳承芳,檀岳承芳班馬包圍玄廣惠探嘅居城花倉城,玄廣惠打輸仗自殺.檀岳承芳之後還俗,改名今川氏元,繼承家督.之後接受征夷大將軍足利義晴嘅偏諱改名叫今川義元.
當政時期[編輯]
今川義元揸莊之後,不斷同北條家,織田家爭鬥,而且勢力不斷擴大,又喺1554年訂立咗今川家,武田家同埋北條家嘅三國同盟,史稱善德寺三國同盟.今川義元個女駿河姬嫁咗畀武田晴信嘅大仔武田義信,北條氏康個女早川殿嫁咗畀今川義元個仔今川氏真.無耐之後,藉織田家攻擊松平家為名,今川義元先後喺小豆坂之戰同安祥城之戰做低咗織田信秀,將松平元康(德川家康)收做今川家嘅人質,運用松平元康(德川家康)控制住松平家,令到松平家嘅岡崎城成為今川義元嘅領土之一,最終今川家擁有埋駿河,遠江,三河嘅領地,成為東海大名.
今川義元做咗今川家督後,因為京都文化係佢嘅飛佛,所以佢將傳遞京都文化去關東地區視為使命.佢特登仿效同跟住京都入面華麗嘅王孫公卿,着直衣,戴立烏帽,搽黑牙,畫蟬眉,查脂粉,開詩會,甚至於戀童.今川義元特登興建嘅臨濟寺,只喺為咗利用駿府喺禪宗文化傳播中嘅地理優勢,嚟到滿足自己對臠童嘅癖好.亦因為咁,今川義元以京都文化做包裝嚟到戀童嘅行為影響到駿河人,搞到駿河人普遍將幾靚仔嘅細路仔送去臨濟寺去接受寺廟僧侶嘅調教同打扮,以求麻雀變鳳凰嘅可能 [未記出處或冇根據].
另外今川義元又為今川氏親嘅《今川假名目錄》追加咗制定,加咗啲睇重內政,名主層嘅組織化,強化對工商業者嘅管理,同埋建立交通制度之類嘅行政,並強調主從之間報恩嘅奉公關係.


text:
安史之亂
安史之亂係唐朝中期發生嘅一場亂事,由胡族人安祿山(營州雜胡)同史思明喺天寶十四年(755年)所發動.話說當時唐朝皇帝唐玄宗因為越嚟越無能,安祿山同埋朝中一班大臣不和,安祿山決定兵變.安祿山本身擁有軍權,唔使花好耐時間就攻入首都長安.
呢次事件使到唐玄宗退位做太上皇.而之後唐朝花咗七年時間打,最後要等到史思明個仔史朝義自殺,事件先至得以平息.
背景[編輯]
安史之亂個背景係可以追溯到唐朝個地方制度.唐朝個地方制度,係容許地方掌握軍事權力,當中尤其係北方邊境.早喺唐太宗嗰陣,就多次派兵打突厥.打完之後為咗方便管治,就喺邊境設置十個兵鎮,長官係節度使.節度史權力好大,任何地方官都冇能力凌駕.於是乎一旦節度使作反,就變成咗唐朝內部個隱患.
喺唐玄宗嗰陣因為太平盛世,開始怠政,唔但只大權都落喺楊國忠手度,甚至重用啲外族人管治北方邊境,好似安祿山就係.安祿山因為同當時個宰相楊國忠不和,結果就喺河北,以聲討楊國忠做理由起兵.
經過[編輯]
公元755年安祿山動員咗大批胡族人做士兵,一共有十八萬,喺河北以聲討楊國忠做理由起兵.
當時因為太平盛世,國家冇人識打仗,安祿山由河北一路起兵到河南,地方官都投晒降,重喺一個月內攻入咗洛陽.安祿山就喺洛陽登基做皇帝,國號叫「大燕」.
安祿山跟住重繼續打長安,去聲討楊國忠.唐玄宗同楊國忠派咗二十萬大軍去抵抗,最後失敗收場.安祿山長驅直入,重攻陷埋長安.唐玄宗就好倉卒咁逃離長安入四川.行到半路唐玄宗軍隊發生咗兵變,士兵要求處死楊國忠.結果楊國忠處死咗.無耐唐玄宗入咗四川,讓位畀太子李亨做皇帝,自己做太上皇.
李亨登咗基之後,派咗郭子儀反抗安祿山;後來又加埋李光弼.經過努力,最後反敗為勝,收復咗長安同河北.
而正喺呢國時候安祿山陣營內亂,先有安慶緒殺咗安祿山;安慶緒又畀部下史思明所殺;最後史思明畀佢個養仔史朝義殺害.跟住唐玄宗同李亨都相繼過身,唐代宗登基.唐代宗搵咗外族回紇派兵打史朝義,最後收復埋洛陽,史朝義兵敗自殺.安史之亂自此就結束.
影響[編輯]
唐朝因為安史之亂元氣大傷.尤其係雖然唐朝平定咗,之但係安祿山手下重有大批將領,係唐朝個威脅.唐朝無辦法消滅,就封佢哋做節度使.咁就造成咗藩鎮割據,一直到唐朝亡國.
安史之亂因為主要戰場喺北方,所以北方大受破壞,唔少北方人落到南方,經濟重心開始南移.而長安,洛陽本來係漢朝,唐朝個首都,但因為安史之亂,唔再適合做首都,最後關中一帶喺全國都開始冇晒地位.


text:
So, i wasted 50 bp a while ago?
...
FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF FFFFFUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUU UUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUU UUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUUU.
Well, still, it is a nice deal.
When is it going to change back to normal price?


text:
直升機
直升機係一挺由一個或多個水平旋轉嘅旋翼提供向上升力同推進力而進行飛行嘅航空器.直升機有多數固定翼機唔具備嘅垂直升降,懸停,細速度向前或向後飛行嘅特點.呢啲特點令到直升機喺好多場合大顯身手.直升機同飛機比較,弱點係速度慢,比較食油,航程較短.
目錄
飛行原理[編輯]
定翼機嘅飛行升力源自固定喺機身上嘅機翼.當定翼機向前飛嗰陣,機翼同空氣之間發生相對運動,甚至乎產生升力.直升機嘅升力產生原理同機翼相似,只不過呢個升力係嚟自圍繞固定軸旋轉嘅「旋翼」.旋翼唔似飛機噉依靠成個機體向前飛嚟令機翼同空氣產生相對運動,而係依靠自轉產生同空氣嘅相對運動.之不過,喺旋翼提供升力嘅同時,直升機機身亦會因反扭矩(同驅動旋翼旋轉等量,但方向相反嘅扭矩,即反作用扭矩)嘅作用而有向相反方向旋轉嘅趨勢.對於單旋翼直升機,為咗平衡反扭矩,常見嘅做法係以另一個細型旋翼,即尾槳,喺機身尾部產生抵消反向運動嘅力矩.對於多旋翼直升機,多採用旋翼之間反向旋轉嘅方法嚟抵消反扭矩嘅作用.
歷史[編輯]
人類有史以嚟就嚮往自由自在飛行.古老嘅神話故事訴說人類早年嘅飛行夢,而夢想嘅飛行方式都係原地騰空而起,似現代直升機噉既可以自由飛翔又可以停留喺空中,並隨意實現定點着陸.譬如話阿拉伯人嘅飛毯,希臘神嘅戰車,都係垂直起落飛行器.其中最有價值,最具代表性嘅係中國古代玩具「竹塘尾」同意大利人達芬奇關於垂直起降航空器嘅畫作.
竹塘尾有據可查嘅歷史記載於晉朝(265年—420年)葛洪寫嘅《抱朴子》一書入便.佢利用「環劍」驅動螺旋槳軸,從而通過旋翼嘅空氣動力實現垂直升空,演示現代直升機旋翼嘅基本工作原理.《簡明不列顛百科全書》第9卷寫道:「直升機係人類最早嘅飛行設想之一,多年嚟啲人一直相信最早提出呢個諗法嘅係達芬奇,不過而家都知,中國人比中世紀嘅歐洲人更早整得出直升機玩具.」呢挺玩具喺14世紀傳到歐洲.「英國航空之父」佐治·凱利(1773年-1857年)製造過幾個竹塘尾,用鐘錶發條作為動力嚟驅動旋轉,飛行高度去到27米.
隨住生產力嘅發展同人類文明嘅進步,直升機嘅發展史由幻想時期進入咗探索時期.歐洲產業革命之後,機械工業迅速倔起,特別係20世紀初汽車同輪船嘅發展,為飛行器準備咗發動機同可供借鑒嘅螺旋槳.經過航空先驅者勇敢而艱苦嘅創造同試驗,1903年萊特兄弟(Wright brothers)製造嘅定翼機飛行成功.期間,即使喺發展直升機方面,航空先驅付出咗相當嘅艱辛同努力,不過因直升機技術嘅複雜性同發動機性能唔好,佢嘅成功飛行比飛機遲咗30幾年.
20世紀初係直升機發展嘅探索期,好多挺試驗性機型相繼問世.試驗機方案嘅多樣性表明咗探索階段嘅技術幾唔成熟.經過多年實踐,呢啲方案中得縱列式同共軸雙旋翼式保留咗落嚟,到而家重應用緊.雙槳橫列式方案未喺直升機家族中延續,不過喺傾轉旋翼飛機中得到繼承同發展.
俄國人尤利耶夫另闢捷徑,提出咗利用尾槳嚟配平旋翼反扭矩嘅設計方案並喺1912年製造出試驗機.呢挺單旋翼帶尾槳式直升機成為到而家最流行嘅形式.
經過20世紀初嘅努力探索,為直升機發展積累咗可貴嘅經驗並取得顯著進展,有多架試驗機實現咗短暫嘅垂直升空同短距飛行,不過離實用重有好大距離.
飛機工業嘅發展,使航空發動機嘅性能迅速提高,為直升機嘅成功提供咗重要條件.旋翼技術嘅第一次突破,歸功於西班牙人Ciervao,佢為咗創造「唔失速」嘅飛機以解決固定翼飛機嘅安全問題,採用自轉旋翼代替機翼,發明咗自轉旋翼機.旋翼技術喺自轉旋翼機上嘅成功應用同發展,為直升機嘅誕生提供咗另一個重要條件.
1907年8月,法國人保羅·科爾尼研製出一架全尺寸載人直升機,重喺同年11月13日試飛成功.呢啲架直升機被嗌做「人類第一架直升機」. 1938年,年輕嘅德國人漢納賴奇駕駛一架雙旋翼直升機喺柏林體育場進得咗一次完美嘅飛行表演.呢啲架直升機被直升機界認為係世界上第一挺試飛成功嘅直升機. 1936年,德國福克公司喺對早期直升機進行多方面改進之後,公開展示咗自己製造嘅FW-61直升機,1年後該機創造咗多項世界紀錄.
1939年春,美國嘅伊戈爾·西科斯基完成咗VS-300直升機嘅冚嘭唥設計工作,同年夏天製造出一架原型機.呢挺單旋翼帶尾槳直升機構型成為而家最常見嘅直升機構型.
1940年代,美國沃特-西科斯基公司研製嘅一挺2座輕型直升機R-4,佢係世界上第一挺投入批量生產嘅直升機,亦係美國陸軍航空兵,海軍,海岸警衛隊同英國空軍,海軍使用嘅第一挺軍用直升機.該機嘅公司編號為VS-316,VS-316A.美國陸軍航空兵嘅編號為R-4,美國海軍同海岸警衛隊嘅編號為HNS-1,英國空軍會其命名為「食蚜虻 1」(Hoverfly 1),英國海軍會其命名為「牛虻」(Gadfly).
1930年代尾,喺法國,德國,美國同前蘇聯都有直升機試飛成功,重迅速改進到能夠實用嘅程度.第二次世界大戰嘅軍事需要,加快呢個進程,促使直升機發展由探索期進入實用期,直升機開始投入生產線生產.到二戰結束嗰陣,德國工廠經已生產咗30幾架直升機,美國交付嘅 R5,R6直升機經已達400幾架.
20世紀嘅後半期直升機進入航空實用期,直升機嘅應用領域不斷擴展,數目迅速增加.
常見類型[編輯]
單旋翼直升機[編輯]
單旋翼帶尾槳(Ducted Fan)[編輯]
最常見嘅直升機類型,一個水平旋翼負責提供升力,尾部一個細型垂直旋翼(尾槳)負責抵消旋翼產生嘅反扭矩.有啲機型重會尾槳設計成涵道式,如歐洲直升機公司製造嘅EC-135直升機.
單旋翼冇尾槳(NOTAR)[編輯]
一個水平旋翼負責提供升力,機身尾部側面得閒氣排出,同旋翼嘅下洗氣流相互作用產生側向力嚟抵消旋翼產生嘅反扭矩.譬如話,美國麥道直升機公司生產嘅MD520N直升機.
雙旋翼直升機[編輯]
縱列式(Tandem)[編輯]
兩個旋翼前後縱向排列,旋轉方向相反,多見於大型運輸直升機.譬如話,美國波音公司製造嘅CH-47「支努干」運輸直升機.
橫列式(Transverse)[編輯]
兩個旋翼左右橫向排列,旋翼軸間隔較遠,旋轉方向相反.譬如話,前蘇聯米里設計局研製嘅Mi-12直升機.
共軸式(Coaxial)[編輯]
兩個旋翼上下排列,喺同一個軸線上反向旋轉.譬如話,前蘇聯卡莫夫設計局研製嘅卡-50武裝直升機.
交叉式(Intermeshing)[編輯]
兩個旋翼左右橫向排列,旋翼軸間隔較細,重唔平行,旋轉方向相反.譬如話,Kaman公司製造嘅K-MAX起重直升機.
操縱系統[編輯]
直升機嘅操縱系統有別於固定翼航空器,通常由以下部分組成:
總距操縱桿[編輯]
簡稱總距桿,用嚟控制旋翼槳葉總距變化.總距操縱桿一般布置喺駕駛員座位嘅左側,繞支座軸線上,下轉動.駕駛員左手上提桿嗰陣,使自動傾斜器整體上升而增大旋翼槳葉總距(即所有槳葉嘅槳距同時增大相同角度)使旋翼拉力增大,反之拉力減細,噉就嚟控制直升機嘅升降運動.通常喺總距操縱桿嘅手柄上設置旋轉式油門操縱機構,用嚟調節發動機油門嘅大細,以便使發動機輸出功率同旋翼槳葉總距變化後嘅旋翼需用功率相適應.於是乎,該操縱桿又被嗌做總距油門桿.
周期變距操縱桿[編輯]
簡稱駕駛桿.同固定翼航空器嘅駕駛桿作用相似,通過操縱線系同自動傾斜器相連接.一般位於駕駛員座椅嘅中央前方.駕駛員沿橫向同縱向操縱周期變距操縱桿嗰陣,自動傾斜器會出現相應方向嘅傾斜,從而導致旋翼拉力方向亦發生相應方向嘅傾斜,噉就得到需要嘅推進力同埋橫向同縱向操縱力,甚至乎改變直升機嘅運動狀態同自身姿態.
腳蹬[編輯]
同固定翼航空器嘅方向舵腳蹬作用相似,都係控制航向工具.因直升機嘅類型比較多,腳蹬起作用嘅方式亦各唔相同.對於單旋翼帶尾槳直升機,腳蹬經操縱線系同尾槳嘅槳距控制裝置相連,通過控制尾槳槳距嘅大細嚟調節尾槳產生嘅側向力,達到控制航向嘅目的.對於單旋翼冇尾槳直升機,就係通過腳蹬控制機身尾部出氣量嘅大細嚟調節側向力.對於雙旋翼直升機,腳蹬控制嘅則係兩旋翼總槳距嘅差動,即一個增大一個減細,使得兩旋翼反扭矩唔能平衡,從而使機身發生航向偏轉.


text:
耶穌
耶穌(希臘話:Inσoύς,公元前6年至公元前4年–30年),相傳佢係大衞王嘅後代,阿爸係鬭木佬約瑟(天主教譯做「若瑟」),阿媽叫馬利亞(天主教譯做「瑪利亞」),大約生活喺公元一世紀.佢係基督教教義嘅中心人物.
喺基督教入面,耶穌又叫做耶穌基督(Inσoύς Xpισtός / Iēsous Christos),基督徒認為佢係三位一體嘅聖父聖子聖靈之中嘅聖子,又喺救世主.由於佢喺拿撒勒長大,因此亦有人叫佢做拿撒勒人耶穌.
佢稱呼自己為神嘅僕人.最後,為咗人嘅罪而死喺十字架上面,並喺三日之後復活,成為基督徒成日講嘅永生神.
族譜[編輯]
生平[編輯]
關於耶穌嘅生平,主要嘅資料主要來源係根據《新約聖經》嘅四福音書,不過喺羅馬帝國時代嘅歷史文獻上就只係有零星嘅側面記載,就係因為咁所以存在住好多相關爭議.
降生成為人[編輯]
- 內文: 耶穌降生
根據路加福音,天使加百列奉神嘅差遺,去到加利利嘅城市,童貞女馬利亞嗰度,同佢預告耶穌嘅降生.但嗰時佢已經同大衛家族嘅約瑟訂咗婚,根據馬太福音,約瑟曾經因為馬利亞嘅肚而想將佢休咗,但因為主嘅使者勸說先至就咁算數.根據路加福音嘅記載,因應當時嘅人口普查,約瑟帶住懷孕嘅馬利亞去婭伯利恆,並喺馬槽度生咗耶穌.
耶穌降生嗰時係有訪客嘅,路加福音有講過牧羊人嘅拜訪,馬太福音就有講東方嘅博士帶住禮物隨住嚟拜訪.當晚,根據馬太福音,約瑟帶住馬利亞同耶穌逃去埃及,直到大希律王死咗之後先至返去以色列,喺拿撒勒度住;根據路加福音,耶穌同父母一直都住喺以色列,並響八日之後行割禮,冇幾耐就返去拿撒勒定居.
耶穌到咗30歲,就接受施洗約翰嘅施浸,並喺曠野接受四十日嘅試探,之後就開始喺故鄉加利利一帶開始佢嘅傳道工作,並喺信徒當中親自揀咗12個人成為十二門徒.
生平事跡[編輯]
耶穌主要嘅生平事跡都記載喺四福音書入面.根據福音書入面嘅记载,佢喺大概公元28年或者29年,喺約旦河受咗施洗約翰嘅水浸禮後,就開始喺成個以色列同猶大傳道,主要係宣揚神的國嘅信息,周圍去醫病同驅鬼,喺傳道嘅過程入面佢不斷指責啲猶太嘅宗教領袖同祭司違背《舊約聖經》入面嘅誡命嘅精神,違背神嘅意志,必定受到神嘅懲罰.當中亦都有挑戰猶太嘅傳統,而宣稱自己係神個仔[4]亦無辦法俾當時嘅人所接受.
但係希伯來聖經(《舊約》)曾經預言到有一個默西亞就快嚟到呢個世上,而且好多以色列人都知道耶穌所在嘅时間正係預言應驗嘅時候,佢哋好盼望以色列嘅救世主嚟到,可以令佢哋擺脫羅馬人嘅奴役.因為咁樣耶穌嘅門徒亦都逐步認識到佢係默西亞.耶穌嘅門徒喺書信中認為,耶穌喺傳道嘅過程中對人嘅體恤同關懷正係反映神對人嘅態度,亦為佢嘅門徒作出榜樣.四福音書入面嘅耶穌提出咗好多崇高嘅道德標準,並且指出,佢嘅門徒應該互相愛護,唔互相敵視同殘殺.佢亦警告門徒提防關於分黨結派等現象.
耶穌喺短短嘅3年半左右嘅時間入面主要喺北方嘅加利利海地區傳道.迦百農係佢主要嘅活動城市.
耶穌嘅史實性[編輯]
耶稣無喺世上留低任何著作.佢嘅事迹同教誨主要留喺福音書入面.
目前學術界對耶穌嘅生平記載有以下睇法[5]:
- 福音書係有關耶穌生平嘅最主要嘅或者唯一嘅記載,喺福音書之外無可靠嘅記載.而伊斯蘭教嘅經典古蘭經入面有關耶穌生平嘅內容,就一如以往咁畀學術界無視,參考吓都唔會.
- 信唔信耶穌嘅存在,主要取決於喺幾大程度上信福音書嘅記載.
目前入落新約嘅福音書有四篇:《馬太福音》,《馬可福音》,《路加福音》同《約翰福音》,佢哋都畀天主教會認為係耶穌嘅門徒或者門徒嘅門徒寫,不過真實作者嘅身份,目前重未查明,論者認為耶穌門徒都係猶太人,應該用希伯來語作,但係福音書係用希臘文寫成,但係都否定唔到作者捨母語而用當時通行嘅希臘文寫作嘅可能.
參考[編輯]
- ↑ 創世紀 五:1-32
- ↑ 創世紀 十一:10-26
- ↑ 馬太福音 一:1-16
- ↑ 路加福音 22:70
- ↑ 人物專訪:方舟子論基督教方舟子 (新語絲網站)
註解[編輯]


text:
護照
護照係一國政府發出嘅証書(証明文件),證明持有人身份及國籍,畀佢出國周遊之用.護照上通常有持有人姓名,出世日期,性別同出生地.亦可能會加相甚至生物識別資料.好多時國籍就等同於有公民身份.
有護照唔等於持有人可以入第二啲國,又唔等於有領使保護或其他特權,除非兩國有協議.之不過,有護照通常都表示持有人畀返去簽發國.領使保護權係國際協議,而返國權係簽發國法律所定.有護照唔等於可以響簽發國度住.
史[編輯]
護照喺中世紀歐洲嘅一啲文件可以由當地嘅統治力量頒發畀旅行者,而一般包括持有者可以通過嘅城鎮嘅名單.呢種制度延續到法國,例如,直到1860年.喺呢段時間入面,護照並唔係旅行到海港嘅必須品,呢樣嘢同自由貿易有關,但係需要護照從海港去內陸城填.早期嘅護照經常係咁,但唔係一直都係咁.呢啲護照包括持有者身體嘅描述,而相係直到20世紀前十年,先加埋上去嘅.
喺中國大陸嘅歷史入面,唔同歷史時期會有不同嘅稱呼,例如稱為符,傳,過所,公驗,度牒,路證,通關文牒,安全證書,通行證等.到咗清朝,會根據通行證件嘅證明身份,提請邊境關防檢查機關予以「保護」「關照」,給予通行嘅便利同埋必要嘅協助嘅功能,而將「PASSPORT」呢個詞,喺1845年首次譯做「護照」,重用到今日.
喺世界大戰之後,國際聯盟,聯合國同國際民間航空組織,頒佈咗護照嘅設計同埋特徵嘅指導標準,呢啲指導好大方面上形成現代嘅護照.近幾年就有MRP(Machine Readable passport,機器都讀到嘅護照)統一規定持照人嘅資料頁喺封面嘅內側頁,並有可利用掃描方式畀電腦可判讀嘅資料,節省喺海關驗證所需嘅時間.
近幾年,有一種形勢將生物信息引入護照入面,以改進身份嘅安全性.咁樣就提出咗一個疑問,係咪某啲技術都可以有效噉改進護照呢?由於缺乏可靠嘅結果,美國已經延遲咗引進這項技術.
護照嘅種類[編輯]
- 因為旅行目的嘅公民,頒發嘅係普通護照.
- 頒發畀外交人員嘅係外交護照,用來證明佢哋係所屬國家嘅外交代表.佢哋享受佢哋執行任務時嘅外交特權同豁免權(當所屬國家承認佢地係外交使團中嘅一份子)
- 服務護照發放畀外交使團入面嘅專業同行政人員,好似大使館同領事館嘅隨從人員,呢啲人擁有嘅外交特權同埋豁免權比外交人員少.維也納外交保護公約有詳細規定.
- 某啲國家向因為公務旅行目的嘅政府官員頒發公務護照,呢個取決於國家之間嘅協義,某啲例子入面,持有公務護照嘅外交送信人員可能需要簽證,但係,持有服務護照嘅外交送信人員唔需要簽證,某啲例子入面,公務護照持有者可能會得到免簽,正常護照持有者則需要簽證.
- 團體護照好似學校團體旅行咁,包括喺旅行期間嘅所有細路仔.
護照通常係國際旅遊中都必定要用到,通常係國與國之間嘅邊境時需要使用.但係有啲時候,某啲國家嘅公民出境到另外一個國家時,由於國與國訂立咗某啲契約(如歐盟),可能就唔需要出示護照,但又有可能會以其他身份證明文件來證明身份,如駕駛執照,個人身份證,護照上嘅簽證.
有啲國家為咗控制人口嘅流動,制定咗一種叫做“戶籍”嘅證件.舉個例,如:蘇聯嘅Propiska,所有公民都會擁有咁樣嘅一個證件去控制人口流動.Propiska喺蘇聯政變後嘅俄羅斯得到保留.
同常用身份證明文件一樣,護照好容易俾人盜竊以及偽造.
喺國土內需要護照先可以去第二個地區嘅例子[編輯]
- 英國 - 海外領土
- 中華人民共和國 - 香港同澳門特別行政區擁有自治領既嘅性質,會發行佢哋自己嘅護照同有自己嘅行政領域同入境規例,運作上同國家差唔多.有啲國家同地區對呢兩個地區採取免簽證政策,同時中國嘅居民都需要性質等同護照嘅通行證來往香港同澳門特別行政區.香港同澳門市民如果要進入中國境內,唔可以用香港同澳門簽發嘅護照入境,而須另行申請港澳居民來往內地通行證(回鄉卡).
- 蘇聯


text:
Wikipedia:申請做管理員
申請做管理員 (RfA) 係由維基百科社群決定由邊一位成為管理員(或者sysop)嘅程序. 管理員會有多樣技術上嘅功能以幫助維護.用戶可以遞交佢哋自己嘅申請書(一個自我提名)或者由其他用戶提名.
請喺遞交您嘅管理人員申請之前,睇熟Wikipedia:管理員閱讀一覽同埋Wikipedia:管理員指南.
粵語維基需要選出一啲管理員人選.有興趣嘅請喺下面簽簽名,介紹下自己,畀位大家出下意見,投吓票,為粵語維基嘅成功努力!
請跟足申請做管理員指南去開新嘅申請.
關於申請做管理員[編輯]
社群會畀管理員狀態畀一啲信任而且熟悉維基百科政策嘅用戶.管理員會擔當高標準嘅要務,佢哋有時意識到係維基百科嘅「正式臉孔」.管理員必須要有禮貌,要對於其它用戶有好嘅判斷同埋耐性.被提名者應該係嚟咗維基百科有一定嘅時間以畀到其它人有呢項嘅才能.差唔多全部嘅管理員嘅行動係可以反轉嘅.管理人員係有主要附加嘅職務,有啲規矩同埋政策係只係應用於管理員嘅.
- 提名標準
- 呢度係冇一個正式嘅必要條件去做管理員,但最基本嘅都係要有基他編者嘅基本信任.然而,冇啲用戶喺個人上會釐定唔同種類嘅標準.你可以提名自己.有啲人提名自己,會比畀人提名嘅標準更高,可以畀其他人可以睇到你係主動渴望為社群服務,以得到佢哋嘅贊同.
- 提名程序
- 任何喺良好品行嘅用戶都可以同其他用戶提名.提名會喺提名貼上喺呢度時最少會放喺呢度七日,喺呢段時間,已經註冊咗嘅用戶可畀佢哋自己嘅意見或者加上評論.喺呢個時間結束之後,候選人會收到一個大致嘅共識去表示可以做到管理員.嗰啲整理管理員晉級嘅事務員會睇番之前嘅討論係唔係有一個大致上嘅共識(喺呢一度嘅共識閥值大約係有百分之 75 到 80 嘅支持).只有事務員可以結束或反列示已經有決定性嘅晉級或者非晉級.喺被受到破壞嘅情況,唔符合格式,唔夠支持或者已經退出嘅提名之下,非事務員可以選擇反列示嗰個提名,但係佢哋永遠唔會去決定嗰個提名係唔係已經達成共識.
- 喺一啲例外嘅情況之下,事務員可能會延長投票嘅死綫或者宣佈對個提名重新投票以得到一個更清晰嘅共識.如果你嘅提名失敗咗,請喺你再自已提名或者接受提名之前等候一個合理嘅時間 – 最少一個月 – 先至好去再提名.
- 點樣提名一位編者做管理員
- 要提名你或者其它用戶做管理員,請跟住喺呢一頁嘅指示.
- 如果你要喺建立提名陳述時需要協助,請去呢度.
- 投票同埋評論
- 邊個可以投票:任何有戶口嘅維基百科人都歡迎投票,包括提名人,但係,你自已投畀候選自已嘅投票係唔計嘅,同埋可能會被移除.
- 邊個唔可以投票:未登入嘅編者(「匿名」),或者未有戶口嘅用戶.好新嘅編者可能基於懷疑類似襪公仔嘅呃人行為,可能唔計.
- 去加入你嘅投票,撳喺有關嘅候選人嘅「喺呢度投票」連結.你可以喺有關嘅標題中加上你嘅簽名,表明係支持定係反對.
- 中立票亦都可以投,但係通常喺決定百分比時唔會計埋,但喺一啲邊界情況下,事務員可能會考慮佢哋.
- 請解釋你嘅投票,如果可以嘅話,包括一句短嘅解釋,以說明你嘅原因,尤其係當你反對提名嗰陣.
- 喺你嘅評論中要經常尊重其他人.
- 討論係喺其它意見部份中進行.長討論係喺佢哋每一位被提名人嘅討論頁中進行.任何一位都可以加上評論同埋討論,包括匿名編者.
現時嘅管理員提名[編輯]
提名即係提出共決,由大眾用戶決定接唔接納.如果你提名一位用戶,請喺佢哋嘅對話頁留言同埋同佢哋講,如果佢哋要接受提名,就喺哩度回覆.如果你想提名自已,請留意喺哩一度做管理員係無捷徑嘅.而家申請管理員嘅人,大概需要300個編輯同埋一個月嘅編輯經驗先至會接納.喺英文維基度,少過三至六個月嘅編輯經驗同埋少過1,000至2,000次編輯嘅編輯者,成功成為管理員嘅機會微乎其微.
請記得喺投票嗰陣,同時更新票數.
關於申請做事務員[編輯]
事務員係一班可以根據社區嘅決定,去為其他用戶整做管理員或者事務員嘅管理員.佢哋亦可以為其他用戶更改用戶名,同埋可以為用戶標示機械人狀態.
申請做事務員嘅程序係同申請做管理員嘅程序差唔多,但係一般上都係自己申請.成功申請做事務員嘅標準一般會比管理員嘅標準為高,亦取決於票數,投票人同候選人嘅參與能力,以及重要嘅失格.候選人響提名佢哋之前,可能考慮會響呢度開始討論關於需要更多事務員,以取得主要嘅共識.
事務員係預咗嘅為唔同嘅個案去決定共識同埋要為決定作出解釋.投票一節同問題模可以用{{subst:Wikipedia:申請做事務員/候選人問題}}加入.新嘅事務員亦會響Wikipedia:之前啱啱建立咗嘅事務員同埋Wikipedia:管理人員任免記錄.失敗嘅提名會響Wikipedia:未能成功晉級嘅事務員記錄.
最少,響申請呢個位置之前,先睇吓事務員要做啲乜嘢,睇下Wikipedia talk:申請做管理員嘅討論同埋有關嘅歸檔.
請響呢一小節之後嘅最頂度加入新嘅請求(再一次,請響投票時更新票數)
現時嘅事務員提名[編輯]
相關嘅申請[編輯]
- 響其他Wikipedia計劃申請權限
- 響meta度申請做管理員或事務員
- 有關響任何計劃中自行辭任管理職務可以喺m:Requests for permissions進行.
- 有關標示一位用戶做機械人可以喺Wikipedia:機械人/請求核准.
- 當有任何管理員權限被濫用時請求註解


text:
今日同同事放工, 經過一間開嘅拉麵舖, 叫做川拉麵, 聽D同事講好好食, 所以咪走去試吓囉. 間舖頭雖然唔係好大, 但係勝在好乾淨企理.
我地坐低咗之後, 就一人叫咗一個拉麵. 我地叫咗一個什錦海鮮拉麵, 一個义燒拉麵. 見到佢個餐牌介紹一D小食, 好似好好味, 諗嚟諗去都唔知揀乜好, 後尾佢地就介紹咗個蝦天婦羅同金菇牛肉卷比我地.
個什錦海鮮拉麵一D都唔馬虎, 有好大隻嘅帶子, 蝦, 蟹柳, 魷魚, 青口, 真係落足料, 而且好新鮮, 真係估唔到咁嘅價錢會有咁好嘅質素同咁足料. 個豬骨湯底夠濃好夠味, 一D味精都冇, 結果飽到上心口都飲晒D湯, 一滴不流, 正!
至於個义燒拉麵以為好單調, 但係都好好味, 大大塊义燒一D都唔覺得肥膩, 拉麵又好彈牙, 絕對唔會因為咁而去用味精蓋過成個拉麵. 义燒配豬骨湯底, 簡直係絕配, 飲完都唔會覺得口渴.
其實已經好飽, 但係點都要食埋D小食, 個金菇牛肉卷, 佢地將佢切成細細件, 一啖放入口, 好容易食. 加埋佢地秘製嘅醬汁一齊食, 一啖咬落去, 真係好好味, 一D都唔覺得油膩. 至於個蝦天婦羅就唔同出面果D, 絕對唔會漿粉仲厚過隻蝦, 而且隻隻都真係好大隻, 有相為証. 熱辣辣啱啱整出嚟, 非法脆口, 趁熱食就最好味.
佢地D嘢都嚟得好快, 成餐飯一D都唔貴, 而且都食到好飽, 仲有嘢飲, 杯奶茶好香好滑, 好濃茶味, 絕對唔會比茶餐飲遜色, 值到一試. 下次要試吓個麻醬冷麵至得.


text:
金鐘站
金鐘站(英文:Admiralty Station[1])係個香港鐵路站,喺香港島中環東面,站色係藍,深藍同埋黃,有荃灣綫同埋港島綫行過.
目錄
車站結構[編輯]
車站樓層[編輯]
金鐘站有3層,地面係車站出口同埋公共運輸交匯處,車站大堂,商店同埋客務中心等主要設施喺L1層.
L2層係荃灣綫4號月台(往中環方向)同埋港島綫3號月台(往柴灣方向),主要畀乘客由荃灣綫轉港島綫去香港島東面;L3層係港島綫2號月台(往堅尼地城方向)同埋荃灣綫1號月台(往荃灣方向),主要方便乘客由港島綫轉荃灣綫去九龍同埋新界等地.
車站大堂[編輯]
金鐘站嘅車站大堂響L1層,為方便乘客出入,車站大堂嘅收費區位於大堂嘅中間,周圍俾行人通道同埋車站商店包圍,因此車站商店主要響大堂非收費區,而收費區入面只有多組扶手電梯同埋樓梯往返月台.
金鐘站車站大堂曾經作出多次翻新,翻新工程不斷增加大堂商店數目,為乘客帶嚟方便,同埋增加地鐵公司嘅非車務收入.
車站商店及自助服務[編輯]
而家,金鐘站入面提供唔同類型嘅商店畀乘客買嘢或食嘢,例如有7-Eleven便利店,餅店,咖啡店,書店,花店,恒生銀行及DHL等零售業.地鐵嘅收費區係唔可以食嘢,因此好多食肆都唔響收費區入面.
金鐘站近B出口嘅車站大堂有地鐵旅遊服務中心,地鐵學生乘車證辦事處同埋地鐵失物辦事處,乘客可以買紀念品,車飛,辦理學生個人八達通同埋失物認領.
此外,金鐘站有唔少自助服務設施畀乘客用,包括恒生銀行及中國銀行(香港)嘅自動櫃員機,自動售賣機,自動影相機等.近C出口車站大堂嘅收費區更設有香港郵政郵箱,方便乘客響車站內投寄郵件.
喺互聯網服務上,金鐘站大堂同月台都設有免費由電訊盈科提供嘅Wi-Fi熱點,乘客可以喺等車嗰陣透過手提電腦或個人數碼助理(PDA)上網.同時,喺車站大堂中央嘅收付費區設有「iCentre」免費上網服務設施,畀乘客瀏覽網上資訊.
另外,港鐵喺車站大堂近F出口非收費區設有「e分鐘著數」機,供乘客買網上服務同埋享用港鐵友禮會嘅會員優惠.
車站月台[編輯]
金鐘站係荃灣綫往返港島綫嘅跨月台轉車站之一,乘客可以行去對面月台直接轉車去目的地,月台同時設有寬闊嘅轉車通道畀乘客轉車.車站共有4個月台,以2個島式月台方式排列,所有月台都有月台幕門.
另外,車站嘅西面有金鐘渡線,可以畀列車調頭,調度又或者畀列車來回港島綫同荃灣綫之間,當列車出現故障及車務調動時,列車可以響金鐘站作為臨時終點站.而好多時,地鐵唔載客嘅列車會用到呢個站嘅渡線,由本站荃灣綫嘅4號月台駛入該站嘅金鐘渡線區,響嗰度調頭及調度.之後,嗰列唔載客嘅地鐵列車就會由金鐘渡線區駛入呢個站港島綫嘅3號月台.因此,呢個站嘅渡線係唔少唔載客嘅地鐵列車使用嘅熱門地方.
而家,金鐘站港島綫同埋荃灣綫嘅路軌並唔係完全平行,荃灣綫路軌響夏慤道及海富中心地底,港島綫路軌響德立街地底.由於港島綫路軌響後期起,為咗方便響德立街地底起隧道去灣仔站方向,所以月台同埋大堂呈一個梯形.
車站出口[編輯]
金鐘站有8個車站出口,出口主要連接金鐘建築物同埋購物中心嘅地庫同埋大堂,乘客可以直接響車站通道穿梭金鐘主要建築物,購物中心同車站大堂,部份出口鄰近主要街道,中區行人天橋系統同公共運輸工具車站,方便乘客轉乘唔同嘅交通工具.
而金鐘站F出口更連接太古廣場嘅行人隧道,乘客可以響F出口去太古廣場,甚至可以去到灣仔皇后大道東一帶.
- A - 海富中心
- B - 海洋公園巴士站
- C - 金鐘廊
- D - 統一中心
- E - 香港演藝學院
- F - 太古廣場
鄰接車站[編輯]
接駁交通[編輯]
由於金鐘站係由一大片船塢空地發展出嚟,所以地鐵響金鐘站規劃咗大型嘅公共運輸交匯處.而家金鐘站嘅公共運輸交匯處分為金鐘(東)公共運輸交匯處同金鐘(西)公共運輸交匯處,另外響添馬街,德立街同埋樂禮街設有巴士總站.
喺港島綫未投入服務前,金鐘站曾經係中華巴士大部份地鐵接駁巴士嘅起點站.港島綫通車之後,金鐘地鐵站公共運輸交匯處漸漸轉型為來往港島各區巴士路線嘅中途站,同埋部份過海巴士路線嘅終點站.部分巴士路線會響公共交通交匯處外嘅金鐘道設站.
由於中環站同最近嘅公共運輸交匯處有一定距離,加上可以接駁嘅陸上交通路線唔夠金鐘站集中,因此而家有唔少乘客響金鐘站公共運輸交匯處或者金鐘道轉巴士,小巴或電車去香港中西區,南區,荃灣同埋天水圍等地.
另外,響金鐘站B出口更有海洋公園城巴巴士專線629方便旅客直達海洋公園,有部份旅客行去山頂纜車花園道纜車站上去太平山山頂觀光.所以金鐘站係港島北岸重要嘅交通樞紐,人流好高.
- 鐵路
- 巴士
- 新世界第一巴士:
- 城巴:
- 過海隧道巴士:
- 小巴
- 的士
- 市區的士站
利用狀況[編輯]
金鐘站響香港島中西區金鐘嘅一帶海旁商業中心區,周圍有地標性建築物,公司總部,主要政府部門,高等法院,外國領事館,酒店,公園及購物商場.加上呢個站係地鐵港島綫同埋荃灣綫嘅重要轉車站,因此每日繁忙時間都會有好多乘客用呢個站轉車,往返香港島嘅灣仔區,東區,九龍及新界.而且,響返工同收工嘅繁忙時間,有唔少乘客都會用呢個站出入.除此之外,唔少乘客都會利用呢個站去金鐘廊同太古廣場返工同買嘢.
因此,呢個站每日都相當繁忙,車站月台由朝到晚都好擠逼.而且,如果港島綫或荃灣綫有故障或有列車臨時需要喺呢個站作為終點站時,呢度就好容易發生混亂.另外,每天亦有列車用位於金鐘站西面設有嘅金鐘渡綫進行車務調動同調度.
車站歷史[編輯]
修正早期系統[編輯]
金鐘站笪地由1878年起係船塢,響1970年代拆咗.1980年2月12號地鐵修正早期系統中環至尖沙咀段通車,金鐘站同中環站成為當時地鐵唯獨兩個響香港島嘅車站.由於起金鐘站時已經預計呢個站成為港島綫嘅轉車站,所以初期嘅金鐘站已經設立上下層兩個側式月台.1982年5月17號荃灣綫通車,金鐘站亦被納入荃灣綫嘅一部份.
港島綫通車[編輯]
- 內文: 港島綫
1985年5月31號港島綫第一期(金鐘至柴灣)啟用,金鐘站暫時成為港島綫西行方向嘅總站.為咗方便乘客慣性流向,當時月台嘅安排係荃灣綫往中環方向嘅月台同港島綫往柴灣方向嘅月台響一層,而港島綫去金鐘方向嘅(終點站)月台同荃灣綫往荃灣方向嘅月台都響同一層,等乘客可以跨月台轉車.當港島綫第二期(金鐘至上環)1986年通車後,金鐘站繼續做佢轉車站嘅角色.
太古廣場三期行人通道[編輯]
- 內文: 太古廣場
地鐵公司喺2003年同香港政府及地產發展商喺太古廣場三期地底起行人隧道連接金鐘站現有通往太古廣場嘅行人隧道,長280米,隧道內有行人運輸帶,已於2007年2月26號啟用.乘客可以由金鐘站F出口行去太古廣場三期或灣仔星街及皇后大道東一帶.
現時F出口行人隧道範圍由原來嘅太古廣場嘅行人隧道縮減至行人隧道連接該站大堂嘅出入閘口.
地鐵縱火事件[編輯]
- 內文: 2004年香港地鐵縱火案
2004年香港地鐵縱火案響2004年1月5號發生,係香港地鐵由1979年啟用以來第一宗列車縱火案.事件並冇造成嚴重傷亡,只有14人受輕傷.
65歲老翁嚴金鐘喺當日朝早七點半至九點期間,響地鐵荃灣站入閘,上咗一列往中環站方向嘅荃灣綫061號列車.
當列車離開尖沙咀站,駛入維港下面嘅地鐵隧道去金鐘站嗰陣,嚴金鐘喺列車頭卡車廂(肇事車卡冧巴:A167;現已修復),用打火機點著一個裝有天拿水(Thinner,即稀釋劑)嘅膠樽.當時任職政務主任嘅乘客季詩傑即時喝止對方,但膠樽成功被點燃,火勢順易燃液體迅速蔓延,並產生大量濃煙.
駕駛列車嘅車長決定將列車駛去金鐘站,並廣播通知乘客準備疏散.逃生期間,季詩傑曾經同其他乘客試圖截住嚴金鐘但未成功,嚴金鐘喺9點15分逃離金鐘地鐵站,並喺第二日中午12點25分返到屋企.
未來發展[編輯]
計劃中嘅南港島綫東段同埋沙中綫(南北綫),都會有金鐘站.當呢兩條新鐵路線通車之後,連同現有嘅港島綫同荃灣綫,金鐘站將成為四條鐵路線嘅大型轉車站.
南港島綫東段[編輯]
- 內文: 南港島綫
根據1994年發表嘅《鐵路發展策略》,南港島綫喺金鐘嘅車站位於太古廣場(現金鐘站以南),叫做「太古廣場站」.至2002年地鐵公司重新研究南港島綫,一度將總站改為灣仔站而不唔到金鐘,惟最終為方便乘客轉車過海而將總站設於金鐘.
根據港鐵現時南港島綫計劃,南港島綫東段計劃喺金鐘做終點站,連接港島南區.根據港鐵嘅最新建議,將會喺現有車站以東嘅夏慤花園地底起畀南港島綫東段使用嘅大堂同月台,並以扶手電梯連接現有大堂同月台.新大堂部份將同未來嘅南北綫共用.
沙田至中環綫[編輯]
- 內文: 沙田至中環綫
根據運輸及房屋局於2007年7月向立法會提交文件建議興建嘅沙中綫合併方案,原計劃中嘅九廣鐵路金鐘東站將會改做金鐘站,成為日後南北綫嘅其中一個車站,並與現有金鐘站發展成為綜合交通車站,為南北綫,港島綫及南港島綫東段帶來更方便嘅轉乘安排.由於南港島綫東段起得快過沙中綫,沙中綫金鐘站嘅部份設施將提早連同南港島綫預早起.
綜合轉車站設計[編輯]
車站樓層[2][3][4][編輯]
車站大堂設計[編輯]
原來嘅車站大堂將會向東擴建,即係而家夏慤花園地底.計劃喺兩層地下月台嘅下面再起新嘅轉車大堂畀南港島綫東段同埋南北綫使用.轉車大堂會以扶手電梯連接大堂嘅擴建部份,與及荃灣綫同港島綫月台.
上一站‧下一站[編輯]
列車班次[編輯]
參考[編輯]
- ↑ Admiralty指隔籬既添馬艦海軍基地,而笪地本來係海軍船塢.
- ↑ 港鐵公司就南港島線提供的文件(電腦投影片資料)
- ↑ 未來金鐘站的模擬切面圖,港鐵公司,2009年6月
- ↑ 未來金鐘站南港島綫月台模擬圖,港鐵公司,2010年11月


text:
巴拉圭凱門鱷
巴拉圭凱門鱷(學名Caiman yacare,曾經用過學名Caiman crocodilus yacara)係一種屬於短吻鱷科嘅中型鱷魚.一直以嚟巴拉圭凱門鱷都俾人當係眼鏡凱門鱷嘅亞種,但係而家已被承認係一個獨立嘅品種.主要棲息喺中美洲同南美洲,身長2至3米,以食魚為生.
外形[編輯]
巴拉圭凱門鱷嘅背脊呈深橄欖色,個肚顏色淺,呈黃綠色至白色.眼睛上方有非常明顯嘅突出骨狀物.一般巴拉圭凱門鱷可以有兩米長,重60公斤.文獻中記錄到最長嘅一條長2.7米.
習性[編輯]
巴拉圭凱門鱷主要生活喺淡水度,好少離開水,而且亦只會喺乾旱嘅狀況下先會離開水,將自己收埋喺泥漿裏面.日頭會浮喺水面上,夜晚先活動.成年嘅巴拉圭凱門鱷食魚同其他爬蟲類,兩棲動物同水鳥.鱷公有劃地盤同等級分別.巴拉圭凱門鱷可以有60歲命,據講有啲甚至達100歲.冬季有時巴拉圭凱門鱷會長達兩個月唔食嘢,但係假如食嘢嘅話會狼吞虎嚥.
數量[編輯]
過去巴拉圭凱門鱷因為佢塊皮而被捕殺,近年嚟由於水利系統嘅建設同發展令佢哋嘅數量反而有所增加,因此今日巴拉圭凱門鱷係一種比較常見嘅爬行動物.
分佈[編輯]
巴拉圭凱門鱷喺南美洲分佈較廣,喺阿根廷,玻利維亞,巴西同埋巴拉圭都有觀察.佢哋尤其鍾意生活喺水流緩慢,河底淤泥,植物生長多嘅熱帶同埋亞熱帶河流,但佢哋亦生活喺湖泊,池塘同沼澤裏面.佢哋亦曾經喺鹹水裏面俾人觀察到.
繁殖[編輯]
阿根廷嘅巴拉圭凱門鱷雌鱷達到120至150厘米時,雄鱷達到約160厘米時達到性成熟.雌鱷產14至40個卵,然後將呢啲卵埋喺一個由腐敗嘅植物同埋泥組成嘅丘裏面,呢啲丘唔係喺岸邊就是喺浮起嘅植物上.有時多個雌鱷分享同一個丘一齊抵禦敵人.孵化期平均為85至90日.喺孵化出來之間冇幾耐雌鱷會扒開丘,幫幼鱷破卵.幼鱷黃色至棕色,有深色橫條.孵出後幼鱷依然留喺阿媽身邊,雖然係噉好多幼鱷會成為蛇同美洲蜥蜴嘅美食.幼鱷食昆蟲,軟體動物同甲殼動物,此外佢哋亦鍾意食魚毛.約五年後成熟.


text:
富康花園
富康花園(英语:Beverly Garden)是一個位於香港西貢區將軍澳的私人機構參建居屋屋苑,其屋苑之發展商為其士發展國際有限公司全資附屬公司祥龍興業有限公司(Talent Luck Limited)發展 , 由周氏建築師事務所有限公司(周念申建築師)設計,耀榮建築有限公司承建,而管理公司為港深聯合物業管理有限公司.於1998年9月11日落成.富康花園在西貢區議會跟君傲灣一起共同組成Q11富君選區.
簡介[编辑]
富康花園屬於居者有其屋計劃第19期甲(第一期)及乙(第二期)的屋苑,位於將軍澳唐明街一號,鄰近有多個大型屋苑以及於2008年底落成的將軍澳運動場.屋苑包括有3座39層高和7座40層高的住宅樓宇,共有3966個單位.屋苑亦建有商舖,有蓋行人通道連接各座住宅大廈及其他休憩遊樂設施.區內亦有大型商場及街市.富康花園附近交通方面,只需步行數分鐘便可抵達港鐵將軍澳站.鄰近亦設有巴士站及小巴站.富康花園內亦設有月租車位,可供居民泊車.屋苑內設有幼稚園,附近亦有多間中小學校等各種社區設施.
設施[编辑]
每座亦設有斜路,方便傷殘人士出入.每座之間設有有蓋行人通道,亦設有小型商場.屋苑設有業主立案法團,經常舉辦屋苑活動給住戶參加,例如元宵晚會,中秋晚會等.


text:
超級英雄
超級英雄(Superhero)係幻想出嚟嘅英雄角色.唔少地方都有佢哋嘅超級英雄,但因為文化唔同,所以超級英雄分成幾種地區嘅類別.
美國[編輯]
美國嘅超級英雄多數都着緊身衣,以凸顯肌肉,好似超人,美國隊長等,但都有啲唔着緊身衣嘅,好似變形俠醫,雷神奇俠等.女嘅就多數着短袖嘅緊身衣,以凸顯身材,好似She-hulk同Wonder Woman等,亦都有啲會好似Spider-woman同Scarlet Witch咁樣着長袖嘅.
美國嘅超級英雄分三類:
多數超級英雄都係後天超能力者,而冇超能力者就多數用高科技裝備或後天訓練彌補先天不足.用高科技裝備嘅超級英雄嘅例子有鐵甲奇俠,佢發明唔同嘅裝甲嚟對付唔同嘅敵人,例如發明過Hulkbuster嚟對付變形俠醫同Thorbuster嚟對付過雷神奇俠.而後天訓練嘅超級英雄就如鷹眼,透過訓練箭術同武術成為超級英雄.又用高科技裝備同後天訓練嘅超級英雄就例如蝙蝠俠,用高科技裝備同靈巧嘅身手成為超級英雄.
美國嘅超級英雄多數住喺同一個世界,例如驚奇漫畫嘅正統世界係Earth-616.
美國嘅超級英雄鍾意講力量,例如超人至少有1,000,000噸嘅力量.
日本[編輯]
日本嘅超級英雄多數都係靠「變身」獲得超能力,好似幪面超人或戰隊之類.
有啲日本嘅超級英雄都鍾意講力量,好似幪面超人嘅拳擊力係3噸咁.


text:
Subtitles and Transcript
Translated by
Lam Bentham
Reviewed by Michael Ge 葛叔
0:11 我今日想講嘅喺 一個我好鍾意嘅話題 就係睡眠嘅神經科學
0:19 依家,仔細聽下呢個聲音 -- (鬧鐘響聲)-- 啊,響啦 -- 一個我哋大家都覺得熟悉且絕望嘅聲音 無錯就係鬧鐘聲 而呢種驚怵又恐怖嘅聲音真正做嘅 喺阻斷人類個體最緊要嘅行為體驗 即喺訓覺 如果你喺一般人 你生命中嘅36巴仙時間喺到訓覺, 即系話如果你有90歲, 就會有32年,32年時間全部用嚟訓覺.
1:00 呢32年話俾我哋知 睡眠,喺某種意義上好重要. 但系,我哋好多人,都唔重視睡眠. 我哋甚至唔訓覺. 我哋確實唔會關心訓覺事情. 所以我今日想做嘅喺 改變大家嘅觀念 改變大家對睡眠嘅諗法同概念. 而我想帶你哋去遊覽嘅旅程, 需要從舊時開始.
1:27 “安享甜穩嘅美夢.” 有無人知道呢句話出自邊到? 莎士比亞嘅《凱撒大帝》. 好,等我讀多幾個經典句子. "美夢啊,溫柔的美夢,就如天然嘅柔美護士, 我點會怕咗你?” 又喺莎士比亞,佢嘅~唔講得~ 一部蘇格蘭戲劇.(糾正:亨利四世,第二部) (笑聲) 喺同一個時代: “睡眠喺一條金鍊 綁緊我哋嘅健康同身體.” 極具先見之明,喺托馬斯·德克嘅話, 另一個伊莉莎白時代嘅劇作家.
2:03 但系如果時間往后推400年, 對待睡眠嘅態度就有所變化. 呢句話來自托馬斯·愛迪生,20世紀初. “睡眠喺對時間嘅罪惡浪費 喺穴居時代遺落嘅糟粕.”--砰. (笑聲) 而如果我哋回顧20世紀80年代,你哋一啲人 會記得瑪格麗特·撒切爾 被報導曾經講過,“睡眠喺懦夫行為.” 仲有臭名昭著嘅 -- 叫咩名呢佢? -- 《華爾街》立面臭名遠揚嘅戈登·蓋柯講過, “金錢永不眠.”
2:37 咁20世紀我哋又點睇睡眠? 嗯,當然啦,我哋用做托馬斯·愛迪生嘅燈泡 藉此侵佔晚上,強佔黑夜, 喺呢個搶佔過程裡面, 我哋幾近將睡眠當做疾病. 我哋將睡眠當做敵人. 依家最多,我諗,我哋忍受住睡眠嘅需求, 而最差嘅情況可能喺,好多人認為睡眠 喺一種需要治療嘅疾病. 而我哋對睡眠嘅無知其實幾發人深省.
3:09 點解喺咁?點解我哋潛意識咁唔鍾意訓覺? 答案就係,你喺訓覺期間做唔到任何野 睇起嚟喺咁. 你唔會食野,你唔會飲水. 仲做唔到愛. 嗯,起碼大部份人喺咁. 於是~ 唔好意思.咁完全喺浪費時間咯,系咪?--錯. 實質上,睡眠喺我哋生物學裡面,一個神奇又重要嘅部份, 神經科學家正準備解釋 點解睡眠會咁重要 我哋嚟講下大腦.
3:42 依家,我哋有一個大腦 呢個腦由一位社會科學家捐贈, 佢地話,佢地唔知呢件喺乜, 或者唔知點樣用佢,所以 -- (笑聲) 唔好意思. 於是我借嚟用下.我諗佢地唔會發現.好啦. (笑聲)
4:05 我想講嘅喺,當你訓著果陣, 呢個野并未休息. 其實,對比起清醒嘅狀態,熟睡嘅時候, 大腦嘅部份區域會變得更加活躍. 另一樣非常緊要嘅睡眠知識喺 喺睡眠並非源自腦內嘅單組結構, 而喺會擴展到某種好似網絡咁嘅系統到, 如果我哋翻轉個腦,令佢底面向上 -- 我鍾意呢個精緻嘅脊髓 -- 呢個點就係下丘腦, 喺裡面嘅,喺一大塊好得意嘅結構, 唔單隻有生物鐘. 生物鐘話我哋聽幾時應該起身, 幾時應該訓覺, 而呢個結構要做嘅野,喺 同下丘腦嘅整個其它區域進行互動 包括外側下丘腦,腹外側視前核. 佢地匯合全部信息,然後發送訊號 落嚟腦幹呢到. 跟住腦幹向前發送訊息 並且流過腦皮質,就係呢一塊美麗嘅皺褶區域, 藉助神經傳導物嚟幫我哋保持清醒 并且实质上為我哋提供意識. 所以睡眠其實喺大腦內 一整片區域嘅唔同部份互動個結果, 其实,會唔會覺得眼訓, 喺一系列相互作用嘅結果.
5:16 好啦,於是我哋接落嚟要做乜? 我哋已經知道睡眠,喺一個複雜嘅過程 並且佢佔用咗我哋一生嘅32年時間. 但我無解釋過嘅喺,睡眠代表著乜嘢. 咁點解我哋要訓覺? 當然,我哋一啲都唔會覺得奇怪, 就係連科學家都無法達成統一嘅意見. 點解要訓覺?我哋有好多唔同嘅答案, 我重點講下其中三個.
5:42 第一個答案,認為睡眠喺要恢復精力, 喺一個非常直觀嘅回答. 實質上喺,我哋日間消耗好多野, 就喺夜晚補充,替換,重建所有已經消耗嘅野. 當然,作為一個解釋, 起源於亞裡士多德, 呢個就係,呃,2300年前嘅答案. 此答案曾經風靡,后嚟式微. 風靡學界嘅原因喺,此答案講咗 大腦內,一大批因子 俾科學家描述為僅會喺睡眠時活動, 而呢批因子又同精力恢復 以及新陳代謝途徑有關. 因此,對成個精力恢復假說嚟講,喺個好證據.
6:17 咁保存能量假說呢? 同樣,可能好直觀. 你必須訓覺嚟節省卡路里. 依家,就算我哋做個總結 都好難有結論. 如果你對比下不同嘅个体 夜晚训到够嘅,同熬夜且唔多郁动嘅, 一晚嘅充足睡眠可以节省大概110卡路里. 相当于一个热狗包嘅热量. 我认为,一个热狗包 對咁複雜,又咁緊要嘅睡眠行為嚟講 實在喺杯水車薪. 所以我唔多相信保存能量假說.
6:57 然而我比較欣賞第三個假說, 喺大腦過程同記憶固化假說. 我哋知道嘅喺,如果你要去學一個任務, 但系又唔夠訓, 咁就基本學唔到野. 失眠會極大削弱學習能力. 所以睡眠同記憶固化都非常緊要. 然而,唔單止將知識放入記憶咁簡單 仲要回憶佢地. 令人興奮嘅喺 我哋面對複雜問題提出創造性解決方案嘅~ 能力會因為一晚好夢而極大咁增強. 實質上,睡眠可以為我哋帶里3倍有多嘅優勢. 充足嘅睡眠會增強我哋嘅創造性思維. 接落嚟,喺個腦裡面, 重要嘅神經連接, 同重要嘅突觸連接, 會相互連結,變得更加緊密, 當佢地變得無咁緊要 就趨向于俾大腦忽視,而越嚟越式微.
7:51 得,對於點解我哋要睡眠,依家有咗三個解釋, 同埋,我諗要知道嘅重點喺 細節會各自不同,我哋好可能因為唔同嘅原因而訓覺. 但喺睡眠並非一種嗜好. 佢唔系果啲可以隨便帶上飛得起嘅野. 我諗睡眠應該類似“升級” 相當於從經濟艙升級到商務艙. 甚至都未升級到頭等艙. 要明白嘅重點喺 如果你唔訓覺,就飛唔起. 基本上,你做唔到野, 而我哋現今社會嘅一大特點喺 我哋都有嚴重嘅睡眠不足.
8:35 所以依家我哋講下睡眠不足. 社會上好多人都唔夠訓, 咁我哋嚟睇下睡眠時間計. 1950年代,大量數據顯示大部份人 每晚訓大約8個鐘. 依家,我哋每晚訓少個半到兩個鐘, 於是我哋加入咗六個半鐘睡眠聯盟. 對細路嚟講,情況更唔掂,更差. 佢地完整嘅腦部睡眠運作需要九個鐘, 而大量細路,喺讀書個日子, 得翻五個鐘睡眠時間. 咁絕對唔夠. 如果我哋考慮埋其它社會群體,例如年紀, 如果你已經上咗年紀,咁你每次訓覺嘅時長 會被打斷,多數個睡眠時間, 會少於五個鐘. 輪班工作,呢種情況好特別, 可能有20巴仙嘅人要輪班, 佢地嘅生物鐘并未調整到符合~ 晚上工作嘅需求. 同我哋一樣,生物鐘依然維持喺正常嘅日夜週期裡面. 所以當無奈嘅老年輪班職員翻去屋企 想喺日頭訓覺,會超級攰, 生物鐘會同自己講,“起身啦,依家喺時候起身咯.” 所以要上夜班嘅輪班職員睡眠質量 通常好差,仲要加埋老年人嘅五個鐘睡眠時間問題. 然後仲有,數千萬人 要倒時差. 我哋呢到有幾多人要倒時差? 哇哦,都幾多播. 真系非常感謝大家無訓著覺, 因為訓覺正喺你哋嘅大腦好想要嘅野.
10:02 大腦要做嘅其中一樣野 就係鍾意瞌眼訓, 呢種無意識嘅睡眠, 基本上喺自己控制唔到. 依家,瞌眼訓可能喺一種好尷尬嘅事, 而唔小心就會致命. 據估算,有31巴仙嘅司機 起碼有一次,會喺開車嘅時候訓著, 而喺美國,統計數據表明: 十萬起高速公路上嘅交通事故 同疲勞駕駛有關, 司機無法集中精力,然後訓著. 一年十萬起事故.好驚人. 講件更加恐怖嘅事, 我哋嚟了解切諾貝爾嘅災難 佢確實喺比空間飛船事故更嚴重嘅災難, 造成極其慘烈嘅傷亡. 跟住果次災難嘅調查裡面, 長時間嘅輪班工作導致咗員工判斷錯誤, 警覺性降低同過度疲倦 喺呢次災難嘅一大原因.
10:59 因此,當你疲倦嘅時候,加上睡眠不足, 你會記憶力同創造力雙低, 會更難抑制衝動, 因此會帶嚟整體低下嘅判斷力. 但系我嘅朋友啊,接落嚟仲有更衰嘅.
11:14 (笑聲)
11:17 如果你嘅大腦好攰, 大腦就會渴求一啲野去令自己清醒. 例如藥品,興奮劑.咖啡因代表咗 大部份西方世界嘅興奮劑選擇. 大部份嘅日子要靠咖啡因度過, 而如果你真喺個唔聽話嘅攰大腦,就會選擇尼古丁. 當然,你都會喺你嘅清醒狀態 服食呢啲興奮劑, 然後時間去到夜晚11點, 大腦同自己講,“啊,啱啦, 我要即刻訓覺. 我哋依家咁精神,點先訓的著呢?” 於是乎,你就會求助于酒精. 而酒精,短期內,你明啦,一兩次, 用嚟適度鎮靜你自己,會非常有用. 佢可以不知不覺引人入眠. 但你一定要注意嘅喺 酒精唔會提供睡眠, 只喺提供一種好似睡眠嘅生理表像.佢只會鎮靜你. 因此酒精實際上損害咗一部份神經過程 損害咗記憶固化同記憶召回 嘅程序. 所以酒精喺一種短期急性療法, 不過睇在關二哥份上,唔好上癮 唔可以將酒精當做每晚嘅安眠藥.
12:20 另一樣同睡眠不足有關嘅野喺肥胖. 如果你每晚訓覺唔夠五個鐘, 咁你就有50巴仙嘅肥胖可能性. 睡眠同肥胖有乜關聯? 就喺,睡眠不足睇起嚟會增加 胃飢餓素荷爾蒙,又稱飢餓荷爾蒙嘅分泌. 胃飢餓素荷爾蒙釋放后,到達大腦. 大腦就會講,“我要碳水化合物,” 於是大腦就開始尋找碳水化合物 特別喺糖分. 所以就有一條連繫疲倦 同肥胖代謝傾向嘅線索.
12:53 壓力,攰嘅人特別容易感覺到壓力. 壓力帶嚟個其中一個後果,當然就係, 記憶力衰退, 就好似嗯,我啱想講乜野,唔記得咗添. 關於壓力,仲有啲野. 如果你喺突然覺得有壓力,唔會有問題, 不過持續嘅壓力 同睡眠不足聯繫起身,就有問題. 於是持續嘅壓力會抑制免疫力, 因此疲倦嘅人有更高嘅總體感染率, 而有唔少可信研究表明 要輪班嘅員工,舉個例子,有更高嘅致癌率. 壓力等級增加會將葡萄糖丟入循環系統. 葡萄糖控制咗血管系統 重點喺你變得葡萄糖過量. 因此,就肥啦. 壓力會抬升血壓 從而引發心血管疾病. 所以有大量疾病同睡眠不足有關 而並非僅僅喺一個輕微受損嘅大腦, 我諗大部份人都會認為 睡眠不足只會影響大腦.
13:56 演講到呢到,時間啱啱好,可以去諗, 你哋覺得自己夠唔夠訓? 嚟即刻舉下手. 邊個覺得自己有充足嘅睡眠? 噢,哇,都幾犀利. 非常好.我哋遲啲再講呢樣野,同埋一啲小知識.
14:13 我哋好多人,都會問一個問題, “我點先知道我夠訓?” 答案喺,無咁精確嘅界定辦法. 如果朝早你要用鬧鐘嚟叫醒你, 如果你要好長時間先起到身, 如果你需要大量興奮劑, 如果你脾氣好差,如果你好容易發嬲, 如果你嘅同事話你知 你睇起嚟好攰,好煩躁, 咁你好大機會喺睡眠不足. 聽你周圍嘅人講.聽你自己嘅聲音.
14:36 你要點做? 嗯,接落嚟會唔系咁禮貌— 傻瓜睡眠教程: 令你嘅臥室成為一個訓覺嘅天堂. 最重要嘅野喺要整到佢有咁黑得咁黑, 都要令佢有涼一啲,呢樣好緊要. 記住,至少喺訓覺之前半個鐘 就要減少你接受光線嘅總量. 光會增加警覺性,而推遲睡眠時間. 我哋訓覺前要做嘅最後一件事喺乜? 我哋企喺個超明亮個浴室 一邊望住個鏡一邊刷牙. 呢種喺我哋訓覺之前會做嘅 最差嘅事. 關手機.關電腦. 關曬所有可以刺激大腦嘅野. 日頭都唔好太遲飲咖啡, 應該唔好遲過午飯. 咁樣,我哋已經講過訓覺前要降低環境光嘅強度 但喺早上提高光強 對設定生物鐘嘅日夜週期好有益. 所以早上就要穩到光源. 基本上,要聆聽自己. 平靜落嚟.做一啲你知道嘅 可以令自己舒心嘅 可以得到甜穩好夢嘅事情.
15:45 好,以上喺睡眠嘅事實.咁仲有睡眠嘅神話?
15:48 細路仔都好懶?唔喺,佢地真喺可憐. 佢地有一個生物傾向性 令佢地好遲訓覺,好遲起身,所以就等佢地唞咯.
15:56 我哋每晚要訓八個鐘. 咁只喺一個平均數.部份人要訓多啲.部份人可以訓少啲. 而你要做嘅喺,聆聽自己嘅身體. 你到底要訓多啲,定喺訓少啲? 就係咁簡單.
16:09 老人家訓唔耐.錯. 老人家嘅睡眠需求并無減少. 實質喺,睡眠碎片化,同年長身體差, 但系對睡眠嘅要求並無減少.
16:22 第四個傳說喺, 早睡早起 身體好,財富高,智力強. 呢句話真喺大錯特錯. (笑聲) 完全無任何證據表明早起 同早睡,會令人有錢. 社會經濟學地位上,早起遲起無區別. 我嘅經驗睇嚟,早起身同遲起身嘅人 主要區別喺 早起身嘅人 極其自命不凡.
16:51 (笑聲+掌聲)
16:55 好.最後一部份,最後幾分鐘, 我想改變下話題 講下一啲最新,最前沿嘅神經科學, 佢地同精神健康 精神疾病以及睡眠障礙有好大關係. 我哋130年前已經知道,嚴重嘅精神病人, 基本都有睡眠障礙, 但喺無幾多人關注呢件事. 1970年前後,當人們開始諗翻呢樣野嘅時候, 佢地話:“喺啊,佢地當然會有睡眠障礙, 佢地有精神分裂,要用安定藥物吖嘛. 就喺安定藥物造成睡眠問題.” 呢個回答完全忽略咗安定藥出現前嘅100年, 就已經有睡眠障礙嘅報告.
17:36 咁喺乜原因呢? 好多團體,唔同嘅人都研究緊 抑鬱症,精神分裂,躁鬱症嘅條件因素, 咁睡眠障礙會帶嚟乜野後果? 我哋有個上年發表有關精神分裂嘅重大研究, 研究數據非常罕見. 有精神分裂嘅個體, 大部份時間,都會喺夜間好清醒 然後喺日間訓覺. 其它研究組顯示,佢地無曬24小時生物節律. 佢地嘅睡眠節律被完全破壞. 其中一啲人,無辦法令睡眠時間恢復到正常嘅日夜週期. 佢地只能越嚟越遲起身 每晚如此,睡眠質量每況愈下.
18:17 咁喺點解呢? 令人興奮嘅消息喺 精神病並非簡單咁同睡眠聯繫一齊 佢地喺大腦裡面有實質聯繫. 將你引導正常睡眠節律嘅神經網絡, 給予你正常嘅睡眠,佢同給予你 正常精神健康嘅部份重疊. 有乜證據? 就喺,已經發現對睡眠非常重要嘅 基因, 當佢地突變,或者有任何變化, 就有好高機率引發個體嘅精神健康問題. 上一年,我哋公佈咗個研究 顯示咗一個同精神分裂有關嘅基因, 如果呢個基因突變,會同時嚴重影響睡眠. 所以我哋有精神疾病同睡眠障礙 實質重合嘅證據.
19:04 下面嘅研究都基於此項成果. 首先喺睡眠障礙實質上導致咗 某啲精神疾病, 我哋會說明,果啲有好高機率 發生躁鬱症嘅年輕人, 佢地喺臨床診斷為躁鬱症前 就已經有睡眠異常徵狀. 另外嘅數據講明睡眠障礙 好可能實質上加重精神疾病, 令到精神病人嘅狀態更差. 我嘅同事丹·弗里曼用多種藥物 穩定被研究個體個睡眠質量,減低咗一半嘅 妄想症狀.
19:45 然後我地知道咗乜? 我哋知道,喺睡眠同精神病之間,有啲好振奮嘅發現. 依據神經科學,利用佢理解 睡眠同精神疾病嘅神經科學原理, 我哋確實開始理解睡眠同精神疾病 喺點樣喺大腦裡面生成同調節. 第二個次生品喺,如果我哋可以利用睡眠 同睡眠障礙作為一種早起嘅預警訊號, 咁我哋就有早期介入嘅機會. 如果我哋知道呢部份人群較容易患上精神疾病, 早期介入就變得完全可行. 第三個次生品,都喺我認為最激動人心嘅發現, 喺我哋可以將大腦裡面嘅睡眠中樞 看作喺全新嘅治療目標 穩定易患精神病嘅人群嘅睡眠質量, 我哋肯定可以令佢地更加健康, 同時都減輕咗部份精神病嘅嚇人症狀.
20:32 然後我嚟做個總結. 我一開始講嘅喺要重視睡眠. 從前工業時代開始,當我哋幾乎 卷入被窩嘅時候.我哋對待 睡眠嘅態度已經千差萬別, 我哋從前好直觀咁知道睡眠嘅重要性 呢種直覺並非好似迷信咁無理. 而其實喺對健康嘅實用主義迴應. 如果你有好睡眠質量,會提升你嘅精神集中度, 注意力,決斷力,創造力,社交技能同身體健康. 如果你訓得好,會降低你嘅情緒起落幅度,你嘅壓力, 你嘅憤怒程度,你嘅衝動程度, 同埋你想飲酒吸毒嘅諗法. 最後我要講句 從神經科學意義上理解睡眠 確實話咗俾我哋知 部份精神疾病嘅成因, 同時為我哋提供一條全新道路 去對付呢啲極其無奈嘅情況.
21:26 金·布彻, 一位奇幻作家,話, “睡眠真神祀,朝拜正當時.” 於是我只能夠建議你哋跟住呢句話做咯.
21:34 多謝大家.
21:35 (掌聲)


text:
第一國際
第一國際(英文:First International)原名國際工人協會(International Workingmen's Association 簡稱 IWA)係喺1864年世界唔同國家嘅工人組織,分別有英國,法國,波蘭,意大利,瑞士呢幾個國家嘅工人組織,以社會主義係為基本政綱,組成一個左翼工人組織. 呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.但後來由於唔同嘅工人組織發生分歧,加上馬克思嘅巴黎公社成立,第一國際終於散晒.
起源[編輯]
因為18世紀英國工業革命而令社會上多咗一個階層叫做工人階層,1767年到1844年期間,貴族地主沒收晒好多地,用嚟起工廠,農民被逼要去工廠做嘢.嗰陣好多人仲係有以前種封建思想,工人叫做低下階層,喺社會上無權無勢,好多細路仔未發育就要喺工廠做嘢,人工又低,工作環境又惡劣,又成日失業.
於是開始有工人為自己權利出嚟抗爭,發起民權運動,通常集體擺工呢種手段,去達到同權力階層平起平坐,加上社會主義興起,同1848年共產黨宣言發表,工人組織由只係自己一個行業嘅工人組成,變成唔同行業工人聯合組織,然後全世界工人組織又夾埋,就組成「國際工人協會」,就即係第一國際.
參考[編輯]
- 《社會主義思想淺介》 Anna Paczuska 著 程希譯 ISBN 962-17-8293-7


text:
戥穿石
戥穿石喺一場婚禮裏便,除咗伴郎之外,係一班陪住新郎,幫新郎打點嘅男人.因為戥讀鄧,所以亦都有人寫做鄧村石,鄧穿石.亦有人考訂寫做幐豬石.
戥穿石通常係新郎哥老死,好好朋友,又或者係親戚來.其中一個最熟嘅就做伴郎.
個名起源[編輯]
戥穿石據考據,係由戥豬石而來.豬仔拎去市集買,都會用擔挑.豬仔就響擔挑一邊籃,而另一邊呢,就放響舊咁上下重嘅石來戥返勻兩邊重量.所以呢舊就叫做戥豬石.因為呢舊石只係用來陪豬運出去買,所以啲就變成陪襯,豬買完就無利用價值,可以掉得.後尾講講下就由戥豬石變成戥穿石,意思係陪襯咁解.
因為新郎娶老婆都要人陪住,呢班人就叫做戥穿石,上下打點,飲完酒後就無用,所以畀人比喻做戥穿石.
做嘅嘢[編輯]
唐人[編輯]
戥穿石係來幫手同新郎搞婚禮,同新娘姊妹夾手.婚禮開始幫手接新婚.婚宴幫手接待安排賓客.有時亦都幫手主持婚宴.
英式[編輯]
英文戥穿石叫Groomsman.戥穿石幫伴郎手搞夜晚個派對,行禮幫手帶位,陪姊妹行敎堂同接待.有時亦都同伴郎做婚禮短講.同伴娘或者單身女賓客跳舞.
軍官婚禮就會有隊揸劍做戥穿石呢個角式.呢班戥穿石通常係同一班一齊同事嘅軍人,同軍官好好朋友嘅.佢哋會響劍做成栱門,畀新人同賓客行過.
出面網頁[編輯]
- 戥穿石.


text:
Plaxton
Plaxton係英國一間巴士及客車車身製造廠,現時隸屬亞歷山大丹尼士.
歷史[編輯]
Plaxton喺1907年成立,最初係做建築行業,第一次世界大戰後開始出汽車車身.第二次世界大戰期間,Plaxton生產停頓,間廠改出軍用飛機.
1980年,巴士車身製造廠Reeve Burgess成為Plaxton附屬公司,後來Reeve Burgess出咗Beaver小巴車身同埋Pointer中型巴士車身,兩款車身都喺市場上取得成功.1991年Plaxton閂咗Reeve Burgess並將呢兩款車身收為己用.
而Plaxton同同屬巴士車身製造廠嘅都普係老對手,1989年Plaxton收購多款都普產品嘅生產權.而喺同一年,Plaxton收購Henlys,公司全名改叫Plaxton集團,1992年再改名為Henlys集團,但Plaxton牌子就繼續保留.
1995年,Henlys集團將Northern Counties收購,並喺1999年以Plaxton完全取代Northern Counties呢個名.
2001年,Henlys集團同擁有丹尼士車廠同埋亞歷山大車身公司嘅Mayflower Corporation合組一間叫TransBus International嘅公司,Plaxton呢個名俾TransBus取代.2004年3月31號,TransBus連同佢嘅大股東Mayflower Corporation一齊被接管.同年5月17號,TransBus客車及小巴車身生產業務(包括位於Anston同埋Scarborough嘅廠房)俾管理層收購,並用返Plaxton呢個名.Plaxton獨立之後,喺2005年再出返城市巴士.
2007年5月,Plaxton俾亞歷山大丹尼士收購,令原本TransBus分開咗嘅業務合番埋[1].同年稍後,亞歷山大丹尼士Enviro 200車身生產移入Plaxton喺Scarborough嘅廠房.
2010年1月1號起,Plaxton公司完全併入亞歷山大丹尼士嘅公司架構之內,而Plaxton呢個牌子名就繼續用落去[2].


text:
薩滿教
薩滿教係一個世界性嘅原始宗教,薩滿教英文係 Shamanism,亦有人譯做「薩滿主義」.薩滿教有兩種意思,一個係廣義上嘅意思,即係指世界上每一個民族所涉及到巫覡嘅信仰,另一個係狹義上嘅意思,即係指以西伯利亞為中心嘅東北亞地區一種民族信仰.呢種宗教有好長嘅歷史,「薩滿」嘅意思,係話一啲可以通天嘅人,通過薩滿施巫術去驅鬼治病,為族人祈福.
薩滿信仰喺原始時代就已經有,當時啲人對於好多自然現象都諗唔到點解,就覺得有一種超自然能力支配住呢啲所有嘢,慢慢啲人就將一啲自己預測唔到嘅嘢,寄託喺呢種超自然能力上,形成咗各種神靈,開始咗有薩滿信仰.
薩滿信仰喺好多地方都出現過,例如喺俄羅斯西伯利亞,朝鮮半島,日本,美洲印第安人,非洲好多民族,到中國北方好多遊牧民族同南方一啲少數民族,都曾經興起薩滿信仰.
字源[編輯]
17世紀後半葉歐洲一啲民族學家去到西伯利亞,見到啲通古斯人嘅「薩滿(Shaman)」信仰,之後就對呢種信仰形式產生興趣,由於當時歐洲學者對宗教形式同種類都唔識得好多,所以當啲歐洲人不斷喺其他地方旅行或者探險時,發現類似嘅信仰模式,都叫晒做「薩滿」,後來就創咗 Shamanism (薩滿主義,薩滿教)出嚟.
後來當啲人對呢種宗教形式嘅研究越來越多,開始發覺薩滿無論係稱呼,表現方式同種類都有好多種,結果出現對「薩滿」定義嘅爭論,而結果係將薩滿分為廣義上嘅薩滿同狹義上嘅薩滿,廣義上嘅薩滿即係指世界上每一個民族所涉及到巫覡嘅信仰,而狹義上嘅薩滿即係指以西伯利亞為中心嘅東北亞地區一種民族信仰,特別係指通古斯人嘅民族信仰同埋類似形式嘅其他民族信仰.
而喺中國,一直都無「薩滿」呢個叫法,古書入面,薩滿多數叫巫教,或者叫巫,根據《說文解字》:「巫,祝也.女能事無形,以舞降神者也.」無形嘅意思,即係指啲睇唔見嘅鬼神,同時反映最早嘅巫都係女性,咁係由於早期以母系社會為主,到父權掘起之後,就開始有男巫,《說文解字》:「覡,能嚴肅事神明者.在男曰覡,在女曰巫」
北宋時又叫做「甘」,《新唐書》回鶻傳下:「祠神惟主水草,祭無時,呼巫為甘.」亦叫做「珊蠻」,《三朝北盟會編》卷三:「珊蠻者,女真語巫嫗也,以其通變如神,粘罕以下,皆莫之能及.」
直到20世紀80年代中,中國考古人類學家張光直提出中國古代文明亦係一種「薩滿式文明」,之後喺中國學術界就將古代巫覡文化全部都歸晒入「薩滿教」嘅研究入面.
不過美國同日本就有啲學者認為「薩滿教」唔可以作為廣義稱呼,佢哋主張叫「民族宗教(Folk Religion)」,不過由於學術界一早習慣晒叫「薩滿教」,所以「民族宗教」呢個叫法都興唔起.
分佈,類型[編輯]
- 內文: 薩滿類型
薩滿教係一個世界宗教,佢分佈極之廣泛,喺中國主要分佈喺北方同西南地區少數民族,喺俄羅斯西伯利亞,朝鮮半島,日本,美洲印第安人,非洲等好多民族都有薩滿信仰,唔同民族嘅薩滿信仰都有佢哋一個稱呼,種類同職能.
薩滿神靈[編輯]
薩滿教信仰理論都係建基喺萬物有靈論,以前嘅人對好多自然現象都唔知點解,對於好多自己估計唔到嘅嘢,都覺得有一啲超自然能力控制住,基於唔同現象嘅特點,而慢慢演變成一啲神神鬼鬼嘅嘢,一啲好嘅嘢就當係神做,唔好嘅嘢就當係鬼做.佢哋認為好多現象都涉及到鬼神,而喺要做呢啲涉及到鬼神嘅嘢之前,就要搵巫師去先同呢啲鬼神溝通,涉及鬼嘅就要先將啲鬼趕走,涉及神嘅嘢就先要通過獻祭或類似儀式疏通,咁樣之後再做嗰件事情就會順利得多.而呢啲神靈主要都分兩類,一種係自然神靈,另一種係社會神靈.
自然神靈[編輯]
自然神靈即係指一啲大自然各種現象同埋動植物,好似天體,氣象,山川,動植物等各自都有一個神靈.例如天有天神,太陽月亮有日月神,行雷有雷神,山有山神,唔同嘅樹都有唔同嘅樹神,土地有土地神之類.動物亦都有神靈,甚至直情將某一種動物當成神靈,例黎族就認為蛇係神靈,佢哋相信蛇會保護自己.壯族就認為青蛙係神靈,佢哋甚至有青蛙節.古代藏族就認為鷹係神靈.另外,亦有啲動物神靈會識得變形,例如某啲民族就相信狐狸識變成人.北美印第安人嘅薩滿信仰亦同樣以動植物崇拜為主,佢哋會將一啲動植物形象整成圖騰嚟拜.
社會神靈[編輯]
社會神靈多數係根據靈魂不滅論而嚟,所以崇拜對象主要係人,亦即係祖先崇拜同鬼魂,由於相信人死咗之後,仲有個靈魂存在,所以發展出好多哀葬嘅儀式出嚟,等屍體就算腐爛晒,靈魂都唔會因為無處容身而周圍搞搞震,所以人死咗之後一定要好好安葬.考古研究話人類喺石器時代就已經出現墓地,反映出呢種靈魂嘅觀念其實好早就已經有.
基於靈魂嘅觀念,慢慢變成祖先崇拜,最早嘅祖先崇拜都係以女神為主,例如中國傳說之中嘅女媧就係一個女嘅祖先神.法國考古學家亦發現舊石器時代好多女神象.到後來父權制度興起,開始以父系血緣為中心發展出氏族嘅社會觀念,祖先崇拜亦變成一個氏族,一個民族以致係一個社群嘅凝聚力量.
但有啲因為葬得唔好,又或者死得唔好,例如畀人謀殺,病死等,呢啲亡靈因為死得唔甘心所以會變成鬼魂,周圍害人.好多有薩滿信仰嘅民族都相信,人有病係因為有啲因為病死而變成嘅鬼魂搞搞震,咁就要請薩滿趕鬼,通常會整個草人當做隻鬼,然後將個草人送走.
性崇拜[編輯]
薩滿面具[編輯]
祭祀[編輯]
占卜[編輯]
祭壇[編輯]
祭品[編輯]
祭器[編輯]
巫術[編輯]
- 內文: 巫術
巫術喺薩滿入面係一樣最重要嘅儀式,幾乎等如就係薩滿.巫術係以一啲手法去改變某啲嘢嘅一種法術,巫術嘅理論多數都係基於萬物有靈論信仰觀而嚟.根據英國人類學家弗雷澤對巫術研究,將巫術分咗做兩種;第一種係以結果影響原因,呢種叫「相似律」或者叫「模仿巫術」,即係話施巫術嘅人通過模仿而達到想要嘅結果,第二種係接觸過嘅嘢喺分開之後仍然可以維持關係,呢種叫「接觸律」或者叫「交感巫術」,即係話可以通過某個人掂過一啲嘢嚟對個人發生影響.
根據「模仿巫術」同「交感巫術」呢兩種形式為基礎,發展出各種唔同嘅巫術功能,好似男女交合,招魂,驅鬼,避邪,哀葬等.
參考[編輯]
- 《薩滿教圖說》 民族出版社 ISBN 7-105-04896-4/B193
- 《薩滿造型藝術》 民族出版社 ISBN 710507910/C169


text:
九龍灣
九龍灣係一個喺香港九龍半島以東,香港島以北嘅海灣,係維多利亞港嘅東面部分,喺紅磡同埋鯉魚門之間.呢個灣喺起緊啟德機場新跑道嘅時候俾人分開做兩半.
喺牛頭角附近,九龍灣東北角嘅填海區亦都係叫做九龍灣,以前叫做牛頭角工業區.喺九龍灣地鐵站起咗之後,呢一區就俾人叫做九龍灣嘞.近地鐵站嗰一邊係住宅區,而近海嗰一邊就係工業區.呢一區基本上係牛頭角嘅延伸,所以有啲設施,好似牛頭角警署咁,係喺九龍灣嘅.
行政[編輯]
喺行政上,九龍灣填海區(除咗啟德機場範圍之外)同埋跑道以東嘅水體係屬於觀塘區嘅.機場嘅範圍同埋跑道以西嘅九龍灣係屬於九龍城區嘅.
地理[編輯]
喺20世紀,九龍灣曾經進行過幾次大型嘅填海,就係連而家遠離海邊嘅新蒲崗都係填海填返嚟嘅.
而家九龍灣嘅東面有一條防波堤保護住,形成咗一個避風塘.避風塘裏面有一舊礁石.其他有啲好似海心島咁嘅礁石,喺歴代填海工程嗰陣已經填咗入去內陸地帶嘞.
特徵[編輯]
舊啟德機場係喺個灣嗰度填出嚟嘅,佢嘅跑道三面俾水包圍住.
將來[編輯]
政府曾經計劃將個灣嘅一部分,甚至成個灣,填咗嚟同啟德機場一齊供應土地嚟起住宅,運動場同埋一個郵輪碼頭.土地需求嘅淢少,同埋環保問題,使到計劃要重新檢討.
交通[編輯]
九龍灣填海區有港鐵觀塘綫嘅九龍灣站服務,亦有好多巴士線.五號幹線同七號幹線喺九龍灣交匯.啟德隧道嘅東面出口都係喺九龍灣.
教育[編輯]
九龍灣出名嘅學校有港大進修學院,公開大學市區中心,仁濟醫院羅楚思書院同埋天主教柏德學校等等.


text:
光合作用
光合作用(英文:Photosynthesis)係指植物以光作為能源,將二氧化碳同水,轉化成為葡萄糖(Glucose)同氧氣嘅過程.植物會利用大氣中嘅二氧化碳,泥土中吸返嚟嘅水,加埋自己本身有嘅葉綠素,利用太陽光供給嘅能量,製造成糖分.好多粒糖聚埋一齊就會變成澱粉,植物會以澱粉嘅形式嚟儲存過多嘅萄葡糖.除咗糖粉之外,氧氣係光合作用嘅副產品(亦有佢係新陳代謝廢物嘅講法),呢啲氧氣會被釋放出大氣,維持大氣中氧氣嘅含量.光合作用除咗係自養生物嘅食物來源,重係呢個世界上其中一個非常重要嘅生物化學作用,因為全地球嘅生物都依賴佢所製造出嚟嘅氧氣同糖份嚟生存.好多綠色嘅生物,好似藻類,高級植物,某啲細菌,都會做光合作用.
總結[編輯]
成個光合作用好複雜,最簡單而又最多人知嘅講法,就係用水加二氧化碳變成糖加氧氣:
6CO2 + 6H2O + 光 → C6H12O6 + 6O2
6個二氧化碳分子 + 6個水分子 + 光 → 葡萄糖 + 6個氧分子
詳細啲嚟講,光合作用係分兩個階段,第一個叫光反應或者光化反應,呢個反應係指葉綠素或者其他葉片中嘅色素收集太陽光入面嘅能量,將呢啲能量暫時存放係一啲粒子令佢變成為高能量粒子.呢啲高能量粒子(即係NADPH 同埋ATP)會用喺第二個階段度,呢個階段叫暗反應或者固碳作用,並涉及卡爾文循環.呢個循環會用二氧化碳同埋先前嗰啲高能量粒子嚟造3-碳化合物,氧氣同埋將還原咗嘅NADPH2氧化返做NADP.
由卡爾文循環造出嚟嘅三碳化合物(3-磷酸甘油醛,Glyceraldehyde 3-phosphate),就會離開卡爾文循環,用嚟造糖.
植物[編輯]
大部份嘅植物都係光能自養生物,即係話佢哋都可以依賴光能嚟將無機物變成有機食物.光能除咗嚟自太陽光之外,重可以係其他光源.佢哋唔使食其他生物嚟攝取佢哋嘅養份都可以維持生命,所以佢哋又叫做生產者.而自養生物重有另一種,稱為化能自養生物,佢哋用化學能嚟代替光能做「光合作用」,稱為化合作用,用同樣原理製造到食物,呢啲化學能嚟自氧化還原反應.
光合作用所需要嘅能源,完全嚟自光中嘅光子.呢啲光子打中咗葉入面嘅還原劑,即係水,然後將水打散(稱為光解),得出高能量電子同埋氧.呢啲高能量嘅電子會經過一連串嘅電子鏈,釋放出能量,製造ATP同埋NADPH,提供能量進行化合反應.呢啲化合反應簡單啲嚟講就係將二氧化碳入面個碳還原返做碳水化合物(其中一種係糖),所以又叫固碳作用.
n CO2 + 2n H2O + ATP + NADPH → (CH2O)n + n H2O + n O2,
n 係根據最終合成出嚟嘅碳水化合物嘅構造嚟定義
暗反應造出嚟嘅三碳,除咗可以用嚟做糖之外,重可以用嚟做其他有機化合物,好似纖維素,其他脂類同胺基酸嘅生物合成中嘅基礎化合物,或者用嚟做細胞呼吸作用嘅燃料.其實除咗做纖維素呢個用途之外,當其他動物食咗植物之後,呢啲三碳俾動物吸收咗之後,喺動物身體入面都會用做到呢啲用途,呢啲靠食自養生物嚟維生嘅動物稱為異養生物.就結果嚟講,細胞呼吸作用可以作為光合作用嘅相反,呼吸作用就將食物同氧氧化為二氧化碳同埋能量,而光合作用就將二氧化碳同埋能量還原為食物同氧氣.不過,佢哋係用完全唔同嘅過程同機制做呢個轉化,所以絕對唔可以混為一談.
植物利用葉綠素嚟吸光做光合作用,所以大部份嘅植物睇起上嚟都好似綠色咁.不過,好多時葉綠素重會有其他輔助色素幫手吸光,好似胡蘿蔔素同埋葉黃素咁.佢哋同葉綠素一樣存在係葉綠體入面.雖然植物綠色嘅部份都有葉綠素,但主要都係樹葉負責吸光.而葉肉細胞每平方微米中,就擁有大約五十萬個葉綠體.
藻類以及細菌[編輯]
藻類雖然比起陸上植物嚟講,構造比較簡單,但佢哋做光合作用嘅過程同陸上植物毫無分別,而且佢哋重比陸上植物擁有更多嘅輔助色素,所以佢哋又紅又綠,有好多種顏色.佢哋全部都會製造氧氣,而且大部份都係自養生物.佢哋有部份嘅異養生物,因為佢哋靠吸收由其他生物製造嘅物料.
而能夠進行光合作用嘅細菌,由於佢哋無細胞膜包住嘅細胞器,故此佢哋唔會有葉綠體.所以佢哋嘅光合作用會喺細胞入面進行.好似藍藻咁,佢哋有同葉綠體非常相似嘅細胞膜,並且係唯一可以進行有氧氣製造到出嚟嘅光合作用嘅原核生物.所以葉綠體除咗被認為係由細菌同另一啲生物演化而成,重被認為係藍藻嘅祖先.其他可以進行光合作用嘅細菌,佢哋會好多唔同種類嘅色素,稱為菌綠素,但係就唔會製造氧氣.咁有某部份嘅細菌,喺光解中,會用硫化氫代替水作為還原劑,並製造硫而唔係氧作為廢物.
過程[編輯]
光合作用分為兩大步,第一步係將光能轉為化學能嘅光化作用,第二步就係利用轉化咗嘅化學能嚟做固碳嘅固碳作用,其中包括卡爾文循環.
光化作用[編輯]
光化作用(英文:photochemical reactions,light-dependent stage),又稱光作用,發生喺擁有葉綠素同埋葉綠體(或者擁有類葉綠體細胞膜)嘅細胞度.呢個作用並唔涉及任何酶.步驟:
電子激發[編輯]
喺光合作用,可見光中嘅光子係一個能量供給者.當光子打中葉綠素,其中一啲電子就會被激發.一般嚟講,當電子被激發,會被視為唔穩定,咁就會發生幾個情況,放返啲能量出嚟穩定返自己,第一個係變螢光,第二個就係發熱,第三個就係將啲多咗嘅能量畀隔離嗰啲粒子做反應,呢個情況又叫做共震轉送或者電能傳送,而第四個情況就會將嗰粒好高能量嘅電子掉畀隔離嗰粒粒子,但呢個情況會令粒電子所帶住嘅能量變少,呢個情況叫做電子傳遞.第三個同第四個情況就會引致光合作用.
一般嚟講,大部份嘅植物都有幾種唔同嘅葉綠素,而佢哋絕大部份都有葉綠素a 同埋b,再加多幾種唔同嘅色素,嚟將可吸收嘅光系增多,作為一個互補機制,令佢哋可以吸收多啲嘅能量做反應.呢啲都可以算係某啲自養生物嘅適應性,好似一啲生得比較矮嘅植物,或者生於較深海域嘅生物咁,佢哋未必夠人搶光,或者啲光根本入唔到去咁深嘅海域,所以佢哋就要有好多種唔同嘅色素去幫佢哋收集足夠嘅能量.咁成個負責吸光嘅系統就叫做光化系統.
一塊葉入面可以有好多個光化系統,不過喺入面就只得幾粒葉綠素會連到去光化反應中心,而幾粒葉綠素先會專係用嚟將啲光能轉做化學能.加埋先前提到嘅色素,佢哋會將吸收到返嚟嘅光能傳到去光化反應中心進行作用.
當塊葉俾光打中,其中有啲收光粒子嘅電子被激發,就會將激發能量過畀隔離嘅收光粒子,一路直到過到畀光化反應中心嘅葉綠素.呢粒葉綠素會被激發,然後會由電子捐獻者度升級一粒激發咗嘅電子去電子接受者,令到原本嘅電子捐獻者少咁粒電子,而電子接收者就多咗粒電子,於是就形成「+」同「-」二極.呢個光激發最後引致電子極差並誘發後嚟嘅氧化還原反應鏈.
電子傳遞鏈[編輯]
產品[編輯]
演化[編輯]
知多啲[編輯]
參考[編輯]


text:
你仲可以俾青口素佢食既, 都OK架, 我家中2個小鬥士都日日食.. . 都係幫助軟骨生長既原素嚟. 純天然.. 佢而家食緊咩止痛藥呀? 西藥?? 你要問清楚醫生, 因很多的西醫止痛藥都有傷肝腎既副作用, 唔可長期食, 要問清楚.. 另外你都可以考慮吓我哋團購內的草本滴劑, 天然冇副作用.葡萄糖胺我們就幾個月會團購一次回來, 佢哋會當小食咁自己食囉, 好過俾藥丸, 起碼唔覺得係食藥, 你都可以參考一下. 不過謹記, SUPPLEMENT 都要跟返份量, 唔好過量, 因不同的SUPPLEMENT都有機會有重複既成份, 當食幾種SUPPLEMENT , 有可能有些成份重複咗, 過咗量都唔好喇... 我們很多小鬥士都有服用既. 你可以去團購區度睇吓啲詳細資料.. 青口素就特賣場都有現貨..
其實佢哋既壽命同一般貓咪無異, 只要照顧得好, 都可以活得開心正常. 唔好太過担心, 我波子病發時只有2個多月, 連走路都不能, 今天已三歲半, 病情亦已穩定下來, 雖然要日日食藥同SUPPLEMENT , 但生活各方面都很好, 亦見到佢好活潑同開心, 除咗走路有點拐及跳得不太高外, 其他都與正常貓咪沒兩樣...加油啊..


text:
中世紀
中世紀(大概係公元476年-1453年),又稱為中古時代,係歐洲歷史嘅一個時代(主要係西歐),由西羅馬帝國滅亡開始計算,直到東羅馬帝國滅亡為止.
中世紀呢段時期係歐洲文明嘅低潮,因為當時嘅歐洲冇一個強而有力嘅政權嚟統治.地方上封建堡主各自割據,戰爭多多,使到成個歐洲嘅文明長期停滯.所以一啲歐洲歷史學家都會形容中世紀係黑暗時代.
歷史[編輯]
隨住西羅馬帝國滅亡,西歐陷入咗地方割據時期.呢啲割據勢力版圖裏面,以法蘭克王國勢力最大.公元6世紀法蘭克吞併咗而家嘅德國南部同意大利北部,成為法蘭克王國.到咗公元843年,法蘭克王國內亂,分裂成而家嘅法國,德國同意大利北面.
呢三個國家命運各有唔同.東法蘭克王國喺13世紀演變成法蘭西王國.東法蘭克王國就喺951年進佔意大利北部,重進軍埋羅馬,逐漸演變成「神聖羅馬帝國」.
而早喺公元6世紀,位處羅馬嘅教廷又建立咗「教皇國」,控制咗西歐嘅文化教育,只准傳播神學,科學理論要嚴格控制,重設立宗教裁判所懲罰異端.而且為咗對抗位處中東嘅伊斯蘭教國家,教廷發動咗八次十字軍東征.
中世紀係喺十字軍東征後慢慢結束.地中海一帶出現咗一批商業城市,好似威尼斯,佛羅倫斯等等.對外貿易又將一啲新技術帶嚟歐洲,例如火藥,造紙等等.武器嘅改良後來畀人用嚟消滅各個割據勢力.因為商業發達,歐洲文明重新復興,展開咗文藝復興,好多商業文化亦都由此而嚟.
睇埋[編輯]


text:
CD
CD(英文:Compact Disc)係一種用嚟儲存數碼內容嘅光碟,之前係用喺數碼音樂開發.而呢種光碟喺1982年正式誕生,到而家為止,重係商業錄音嘅標準儲存媒體.
喺未出現CD之前,嗰時嘅音響系統都係用模擬訊號嚟發動,而音樂都喺直徑30公分嘅密紋唱片,收音機同錄音機嗰邊嚟,嗰時係重未有數碼音響,而CD出現咗之後,佢係繼電晶體之後最偉大嘅發明.
發展史[編輯]
其實之前家下屋企成日用嘅CD光碟機係喺1974年,由荷蘭嘅飛利浦公司同日本嘅Sony一齊搞合作,跟住發佈出嚟嘅音樂光碟(jam1 ngok6 gwong1 dip5;Audio CD),重可以嗌成CD-DA(Compact Disc-Digital Audio);就係噉,由於其它儲存媒體市場喺度開始發展,結果就連續推出咗一系列嘅光碟曬士同產品.
之前CD凈係考慮做家電同唱片市場而冇考慮到CD重可以發展到用喺電腦入面.嗰時係重未有3.5吋軟盤,而負責電腦儲存啲嘢重停留喺5.25吋軟盤.
後嚟CD技術發展成用嚟儲存文件,俾人話成係CD-ROM546.之後出現咗可以刻錄嘅光碟,包括咗凈係可以刻錄一次嘅CD-R同埋可以重複刻錄嘅CD-RW,一直到2007年為止,佢變咗個人電腦界入面用得最多嘅其中一個儲存媒體.由於CD同佢嘅衍生格式都成功咗,喺2004年,全球範圍入面嘅Audio CD,CD-ROM,CD-R,CD-RW等總共夾埋嘅總銷量,已經去到300億鉼.
自從CD喺音響市場入面出現咗之後,直徑30公分嘅密紋唱片慢慢噉開始淘汰.之後冚唪唥同CD有關嘅同類產品(包埋DVD,EVD同BD)都係噉出嚟嘅.


text:
精蟲
精蟲[1]又叫做精子(粵讀:zing1 cung4 / zing1 zi2;英文:spermatozoon)係男性或者其他雄性生物嘅生殖細胞.精蟲同卵子結合成受精卵,跟住發育做胚胎.
對後人嚟講,精蟲細胞畀咗大約一半嘅遺傳物質.喺哺乳動物入面,後人嘅性別由精蟲去決定:有Y染色體嘅精蟲受精之後發育做男性後人(XY型),有X染色體嘅精子受精之後發育做女性後人(XX型),卵子淨係提供X染色體.精蟲最初畀雷文霍克喺1677年搵到.
構造[編輯]
精蟲主要由頂體,細胞膜,細胞核,有精子特徵性嘅螺旋狀粒線體同鞭毛所構成.頂體有溶解酶.喺精子同卵子接觸嗰陣,溶解酶會被釋放出嚟,融咗卵子嘅透明帶(zona pellucida)後同卵子結合,變成受精卵.
人類嘅精蟲形狀好似一隻小蝌蚪,大約長50-60微米(0.05-0.06毫米)[2],係人體入面最細嘅細胞.佢個頭嘅細胞核負責攞親代嘅遺傳基因,中段含有大量線粒體以提供能量,條尾部就有運動功能,令精蟲可以向前游.
產生[編輯]
精蟲發生(spermatogenesis)係有性生殖嘅雄性動物長達250米嘅睾丸入面,生殖細胞喺精原細胞一直發育到成熟精子嘅過程.
而人類一次正常嘅射精過程入面,佢射出嚟嘅精液,精子嘅數目大約有2億至5億個咁多,但係喺精液嘅總體積入面淨係佔好細嘅比例.
原始生殖細胞經有絲分裂,分裂做好多精原細胞.精原細胞之後變咗做初級精母細胞.一個初級精母細胞經減數分裂之後,變做兩個次級精母細胞.兩個次級精母細胞經過減數分裂後變成四個精細胞.精細胞經過分化/精子形成為單倍體嘅精子.
死亡[編輯]
精蟲死亡係因為喺空氣逗留得太耐.一般情況下,精蟲喺陰道一個鐘之後就唔會郁,兩個鐘後就會死.


text:
Bristol Lodekka
Bristol Lodekka係一款由英國Bristol出嘅前置引擎矮身雙層巴士.
喺1949年,Bristol Tramways & Carriage Company整咗兩架Bristol Lodekka樣辦車,當時佢哋嘅特別之處係用咗U形(英文Dropped-centre)尾軸,再加上傳動軸係擺埋底盤一邊而唔係正中間,令巴士嘅下層車廂地台得以降低,而車廂通道係凹咗落去.巴士嘅整體高度可以低至13尺半,但上層唔使好似其他矮身雙層巴士噉將座椅擺埋一邊.呢兩架巴士嘅尾軸係有兩個動力輸入位置,但Bristol Lodekka LD系列喺1953年投產之後,量產型巴士嘅尾軸改到得番一個動力輸入位置.後來Bristol將Lodekka進一步改良成Lodekka F系列,下層車廂地台改成完全平坦.Bristol Lodekka F系列嘅樣辦車喺1958年出,1959年正式投產.
Bristol Lodekka巴士可以配吉拿或者Bristol自己嘅引擎,利蘭收購Bristol部分股權之後亦有得揀利蘭引擎.至於車身就由Eastern Coach Works(ECW)出.
喺Bristol Lodekka推出嗰時,Bristol已經係國營企業(ECW都係),所以Lodekka巴士喺英國嘅銷售對象亦限制喺國營公司,包括Scottish Bus Group屬下同埋以前隸屬Tilling Group嘅巴士公司.後來Bristol睇見英國嘅市營同埋私營巴士公司對矮身雙層巴士有需求,因此喺1956年Bristol授權丹尼士車廠出Lodekka巴士,而丹尼士出嘅Lodekka就叫丹尼士Loline.
1968年,英國政府開始資助巴士公司買後置引擎雙層巴士,Bristol喺同年將Lodekka停產,改為全力出VR系列巴士.


text:
特別行政區
特別行政區(粵讀:dak6 bit6 hang4 zing3 keoi1)係指為咗特別嘅目的或者係區別於其他地方行政單位而去設立嘅地方行政機構.
中國嘅特別行政區[編輯]
歷史上嘅特別行政區[編輯]
中國嘅海南建省以前曾經係特別行政區.中華民國亦都計劃過將海南劃出廣東以建省,並且喺1948年首先去設立特別行政區.中華人民共和國攞到海南之後,首先同廣東合併,再喺1988年建省.
而家嘅特別行政區[編輯]
喺中華人民共和國嘅地方行政亦都設置咗特別行政區.而家有兩個特別行政區:香港特別行政區同埋澳門特別行政區,當地政府嘅領導叫做行政長官或者係特區首長.
中華人民共和國憲法第三十一條授權全國人民代表大會建立特別行政區,並且制訂基本法以給予特別行政區喺一國兩制嘅原則之下,各方面(除國防及外交)實行高度自治.
特別行政區嘅起源[編輯]
中華人民共和國特別行政區概念最初係為咗去解決台灣問題而提出嚟,北京政府曾經向台北政府表示如果願意接受「一國兩制」嘅方式去統一,將可以俾一個特別行政區嘅地位俾佢,並且指出設立嘅特別行政區可以自行處理文化同埋經濟事務,制定國際貿易嘅政策,參與世界貿易組織,並且可以保留自己嘅軍隊.但係由於呢個建議同台灣當局嘅中華民國身為一個應當有權參與聯合國運作,完全獨立自主嘅民主國家嘅觀點有衝突,所以遭到中華民國政府嘅拒絕.


text:
香港禮賓府
香港禮賓府(Government House)係香港政府接待來賓嘅場所,香港政府嘅一啲重要典禮亦响呢度舉行.禮賓府位於香港島中環半山上亞厘畢道,前身係總督府(俗稱港督府),為英國君主代表香港總督嘅官邸,現已成為香港特別行政區行政長官嘅官邸.
史[編輯]
香港禮賓府前身係總督府,1851年動工,到1855年完工.1891年响東面擴建新翼,即今日嘅宴會廳.1941年至1945年日佔期間,依然以禮賓府作為港日政府嘅總督府,喺港英期間嘅28位總督有25位住過呢度.
1997年香港主權移交畀中國,原來打算將港督府改名做特首府,作為新任特首嘅官邸,但據講由於擔心英國响府內留低間諜裝置,因此當時新任特首董建華拒絕以此為官邸.就此前港英嘅港督府命名出現問題.最初政府稱之為「前港督府」,後來經政府專家討論後,建議將建築物改名為「紫蘆」,取意自建築物上呈深紫啡色嘅屋頂.後來由於呢個名同香港一啲建築物撞名,加上社會普遍唔認同,令「紫蘆」呢個名最終冇被採用,而改叫「禮賓府」.
2005年董建華辭職,新任特首曾蔭權宣佈將以禮賓府作官邸,並使咗1450萬港元進行維修工程,包括改良電力,電訊網絡同埋影音系統,同埋起一個錦鯉魚池,以迎接曾蔭權嘅入住.2006年1月12號,曾蔭權同太太正式遷入禮賓府居住,1月16號起,行政長官及行政長官辦公室從政府總部搬去禮賓府辦公,回復殖民地時期嘅安排.特首入住後,「禮賓府」呢個名維持不變.
建築[編輯]
香港禮賓府屬英國喬治時代建築,具有濃厚嘅殖民地風格,响英式建築上引入咗適合亞熱帶地區嘅大型窗戶同陽台.响落成後歷任香港管治者一直有對個建築進行加建同修改,並對原建築多作改動,其中規模最大嘅一次係喺日佔期間由日本工程師藤村正一喺中央加建一座塔樓,屋頂亦由歐洲式改為日本式.
現任特首曾蔭權宣佈將以禮賓府為官邸後,呢座建築物再一次進行修建,其中包括加建一個小魚池以飼養曾蔭權心愛嘅錦鯉.
香港禮賓府現時係香港嘅法定古蹟.
活動[編輯]
香港禮賓府除咗作為香港特首嘅官邸外,重係特區政府官式接見國家元首,外國政要,重要來賓嘅場所.特區政府嘅一啲重要儀式亦响禮賓府內舉行,例如每年嘅授勳儀式,香港運動員出戰奧運會嘅授旗儀式等.1999年香港特區政府同迪士尼公司正式宣佈起香港迪士尼樂園嘅發佈會亦喺府度舉行.
响20世紀90年代中,禮賓府開始接受其他組織機構借用嘅申請,其中最早嘅係由香港電台喺當時港督府內舉行音樂會.現今禮賓府每月都會預留三個禮拜五畀慈善,非牟利或公共團體申請借用,舉辦對公眾有益嘅活動,而呢啲活動必須要符合禮賓府嘅獨特地位.
香港禮賓府於20世紀90年代開始舉行開放日,最初每年一次,家下已增至每年六次,其中一次喺三,四月間府內杜鵑花盛開時舉行.不過唔係成個禮賓府都開放.開放日嘅門券收益多數會捐款作慈善用途.
此外,禮賓府係香港常見嘅遊行示威地點,尤其係過去作為港督府時,好多遊行示威活動都會以港督府為終點站.一般來講遊行隊伍由中環天星碼頭或皇后像廣場起步,到港督府嘅下亞厘畢道嘅側門止,並且响呢度發表聲明,而警方就派人喺度接收示威人士嘅請願信.但係响前任特首董建華執政期間,由於佢唔係住禮賓府,因此遊行隊伍多數改以中環政府總部做終點站.
响六七暴動期間,左派曾經响港督府周圍示威,並响府外貼好多大字報,高叫反對港英政權嘅口號,係呢個年代香港人最鮮明嘅集體回憶之一.
傳說[編輯]
關於禮賓府嘅建築民間一直有各種嘅傳說,其中最著名嘅係指禮賓府有一條秘密嘅地下通道可連接中環嘅香港上海匯豐銀行總部同金鐘嘅添馬艦海軍基地(家下中國人民解放軍駐港部隊大廈).事實上呢個係一條二戰時用作防空嘅地道,响1940年11月起,通往當時嘅布政司署,長度比傳言中嘅短.通道嘅入口原設計喺禮賓府嘅花園,但當時嘅港督羅富國對呢個設計唔滿意,就將地道入口改响地牢嘅一個儲物室內.
另一個著名嘅傳說指,20世紀80至90年代過渡期間,中英兩國曾進行一次風水鬥法,中方喺中環起呈尖角狀嘅香港中銀大廈,其中一個角尖正對住港督府.港督府就此請風水專家睇風水,最後決定响港督府花園面向中國銀行大廈嘅方向種上柳樹擋剎.此外亦有傳說指當年起港督府嗰時曾經有風水高人指點,揀咗喺背靠山脈面向海港嘅現址起.曾蔭權上任後,起錦鯉魚池亦被指係化解中銀大廈嘅剎氣.


text:
自從港交所開埋夜晚五點至十一點期指後,六個鐘既成交加埋低過開市時段既六分鐘,有時上落重要得三幾十點上落,淡市真係只可以睇下書,上下網解悶,投資既書日又睇夜又睇始終會累,所以自從上次你地介紹男人唔可以窮之後,每次悶市都會上高登睇下故仔,順便同作者傾下計昆水吹,經過一輪選擇後今日就推介兩本「會展可留意書」比大家.
首先飛哥寫既港女故入面有三個故事,簡單一句說話第一篇係為囡欠債,第二篇被囡玩,為免劇透就講個係朋友圈聽返黎類似既故事,我諗唔理男女有試過同真正「港女」去旅行應該都知道係幾大獲既一件事,我聽過最精彩既「港女」旅行故,係成班朋友旅行訂好晒套票分晒房,其中一晚就去夜店玩完女仔A就要帶左個台仔返酒店(其實本身好少事,如果有兄弟帶台妹一定讚,但係咪應該自己開間房玩先...?),結果女仔B被迫去男仔房訓(都可以算),房中有一個男仔做兵追左女仔A幾年以為終於得米,結果灰爆機.(自願服兵役..)第二朝阿A叫阿B返去訓果時,但佢驚見BLOODY MARY IN THE BED...OMG...
故事入面有更奇怪既故事比上面個故仔再入肉好多,我一買完就送左比老虎睇,佢睇完第一個故事評語就係:「真係影衰晒我地,一路睇一路想打死個女仔.」但有一點唔好誤會呢本書,佢唔只係單純想數臭港女咁簡單,全書最精彩既係最後一篇故事講飛哥娶基督徒女友,果D教友點離間佢地又搞到連屋企祖宗神主位都要掉埋,最後真係出晒計仔先娶到老婆,如果有認識極端基督徒又或者同另一半有過信仰衝突既朋友,一定會好鐘意睇又或者想防止屋企老虎病發就應該學我咁,買完就拿拿聲比老虎睇等佢知道做「港女」係幾令人煩惱.
(本人讀五年基督教中學,十個同學有六,七個係基督徒,以非教徒角度睇覺得寫得好到位.)
第二本想推介既書就係柏原寫既後香港小男人網上日記,一開始比呢本書吸引唔係佢既內容,而係佢記錄既方法WEEK1 MON, TUE...覺得好似同我寫DAY1,DAY2同一樣野咁,唔知大家有冇寫日記既習慣,除非非常熱愛呢一件事,如果唔係每日,每星期一點一滴去記錄真係一件非常困難同麻煩既事,呢個故事係記錄一個三十歲既香港廣告界毒男,有關愛情與麵包同生活點滴既故事,畢業前SARS,金融風暴,中港融合北上傾生意,可能因為小男人周記唔知點解一路睇呢個故仔既時候就一路諗如果拍成電影會點選角,最後我覺得最完美既名單:(由出場排先後次序)
阿賓:余文樂 Phoebe:薜凱琪 Phoebe細佬:大隻謙
Eric:馮德倫 Jimmy:曾國祥 Vivian:陳逸寧
Henry:谷德昭 Suki:Dada 賓爸:發哥
Phoebe上司:林家棟 Kit:林嘉欣 Mandy:谷祖琳
阿MAN:羅天宇 小吉:陶佳 張總:劉樺
王總:吳秀波 Cindy:香香 阿偉:阿恭
阿賓爸係成本書既亮點,作為發哥超級FANS真係諗唔到一個比佢更好既演員做到,阿賓,ERIC呢個組合第一次睇既時候係諗緊房祖名,李冶廷,但係買書睇完外傳後又覺得李冶廷未必演到eric咁老練既感覺,諗諗下如果外傳既讀白由馮德倫讀一定好正,再加上偷吻個印象實在太深,如果做Eric一定好搞笑,之但咁又帶出另一個問題,就係房祖名配馮德倫又好似顯唔出eric係矮少少同年紀一樣,咁再諗諗如果型男余文樂演毒男再同發哥做兩父子就正啦,而最鐘意既JANET就留白等你地睇完書討論下似邊個啦.
兩本都係書展泛華發行攤位(Hall 1 綜合館1A-D16),祝兩位本書都賣到改版再改版.(數已找)


text:
以下嘅食評係一個多月前食嘅,由於小弟之前較忙所以依家先打返
當晚5個人一齊去試下呢間D藍鰭吞拿魚
~
我地叫左5個set ,有4個不同種類~
當晚人唔算多,得我同另一枱,所以待應服務唔差,又無趕客同快餐feel,坐得relax 而且可以慢慢食
~
不過佢地整野食都幾耐,要幾個字先有得食蒸蛋
個蒸蛋好滑好有蛋味,蛋內有D冬茹粒,香得黎又增加口感麵豉湯
味道不太鹹,正常味道無特別
~天婦羅
我忘記影個天婦羅,天婦羅係可以任食
雖然話任食,但質素好好,天婦羅新鮮炸起,天婦羅漿也不會太厚破壞口感藍鰭吞拿魚扒飯定食
呢個吞拿魚扒我最推介,吞拿魚表面輕輕燒一燒,魚脂肪溶化成魚油,好香吞拿魚味
將燒左嘅吞拿魚放入口,吞拿魚好似油嘅溶化係口,有溶化嘅油包住吞拿魚,令吞拿魚加倍油滑,再加上吞拿魚本身味濃,正!
加上個醬汁,食下飯可以清一清D魚油,之後再食
~藍鰭吞拿魚蓉飯定食
個吞拿魚蓉同上一樣咁濃吞拿魚味,一樣咁滑~
但可惜冇左種入口溶化嘅感覺,所以加多少少食吞拿魚扒好好多~油甘魚&三文魚飯定食 & 燒肉飯定食
呢兩個定食係我FD叫嘅,所以冇試到, 不過都好似好靚下~沙律
個沙律係薯仔沙律,可能食完吞拿魚,滿口魚油食D沙律特別覺得fresh, 清一清個口嘅感覺
整體食物質素唔錯,價錢唔算平但都仲算平民可以食得起~
唔知日本今日有冇影響到呢間D食物, 但我有機會都會再去食呢間
!


text:
Counter-Strike Online
Counter-Strike Online(有譯:絕對武力Online,簡稱CSO或者CSOL)係以Counter-Strike: Condition Zero重整而成嘅FPS類網上遊戲,主要嘅目的係為咗進一步拓展亞洲地區第一人稱射擊遊戲嘅市場,由原本Counter-Strike嘅研發商Valve同韓國嘅Nexon合作,2007年12月喺韓國首度發行.台灣同香港地區就由遊戲橘子代理發行,中國大陸地區就由世紀天成代理發行.日本地區就由日本Nexon發行,新加坡地區由IAHGames代理發行.印尼地區由Megaxus代理發行.
呢款遊戲可能因為佢本質同Valve嘅原生遊戲唔同,CSO並唔喺Steam平台,而係一款獨立嘅網上遊戲.兩者唔同於喺唔喺Steam平台之外,原生遊戲係用軟件賣斷嘅形式,而玩家可以自己開伺服器同其他人玩;但係Counter-Strike Online雖然主程式免費,但係遊戲中嘅武器同道具就要畀錢買.重有遊戲入面嘅嘢唔似原本遊戲可以隨便改,所有嘢都封晒喺5個NAR檔案入面.
簡介[編輯]
自從佢出咗殭屍模式之後,就多咗人玩,因此官方為咗解決呢個問題而增加咗頻道.之後就好少再出現頻道爆滿或登入唔到嘅情況.至於香港版嘅外掛問題都好嚴重,尤其係一般同喪屍3等等嘅模式.外掛種類有好多,例如加速,透視,自瞄,BUG槍,殭屍可以用槍,復活地點改變等等.之前喺殭屍模式都有,但而家就冇咩人喺殭屍模式用.
武器[編輯]
CSO保留咗大部份喺CS 1.6入面嘅武器,同時亦增加咗唔少新武器.目前已經增加咗嘅著名武器包括:MG3,Winchester M1887,MP7A1,SVD,M16A4,KSV,M60E4,M14EBR,WA2000,AS50,Minigun M134同埋Barrett M95等等.響有特別節日嗰陣重會有節日武器例如Dual Infinity,Golden Desert Eagle同埋Lighting SR1等等.但係由於CSO係隻網上遊戲,所以大部份嘅武器都要用真錢買.
抽獎[編輯]
CSO增加CBOX.
玩家可以抽到上面新嘅武器同人物.
可以抽番之前出咗嘅槍同節日槍.


text:
希特拉
阿道夫希特拉(Adolf Hitler,1889年4月20號—1945年4月30號)喺1933年去到佢死為止係德國總理,由1934年去到佢死為止係德國嘅「元首」(Führer).喺佢做總理同埋帝國元首嗰陣,佢畀人非官方咁樣話係德國嘅「獨裁者」.希特拉由1921年開始亦係國家社會主義德國勞動黨(Nationalsozialistische Deutsche Arbeiterpartei,即係納粹黨)嘅領袖.
希特拉喺德國第一次世界大戰之後嘅危機嗰陣得勢.佢用咗戈培爾嘅宣傳攻勢同埋有說服力嘅演講,令納粹黨成為當時德國國會第一大黨,佢關注中產同埋草根階層嘅經濟需要,並且有一種民族主義,反猶太主義同埋反共產主義嘅味道.喺創立咗一個重新架構過嘅經濟,一個重新武裝過嘅軍隊,同埋一個極權統治嘅政權之後,希特拉採納咗一個向外擴散嘅壓迫性外交政策,嚟擴張日耳曼人嘅生存空間.咁樣,當德國佔領咗全奧地利同埋捷克西北,同埋入侵波蘭之後,就令第二次世界大戰爆發.以上佔領之地大部分後嚟都俾人併入大德意志帝國(Großdeutsches Reich)嘅範圍裏面.
雖然納粹德國同埋軸心國喺顛峰時期佔領咗歐洲大部分國家嘅地,但係佢哋最後都被盟軍打敗.納粹德國總共殺咗大概一千七百萬人,包括屠殺六百萬猶太人.
1945年4月,因為蘇聯紅軍迫近柏林,希特拉同佢新婚老婆伊娃·布朗(Eva Braun)舉行咗個簡單婚禮後冇耐喺地下室吞槍自殺.
睇埋[編輯]


text:
雖然我好少飲茶, 但偏偏我又好中意抹茶甜品,
(可能因為我中意隻顏色)
於是呢日就嚟咗呢間主打抹茶嘅餐廳
雖然我目標係甜品, 但無理由淨係食甜品做晚餐嘅~
點左個 "芝士雞扒蕃茄忌廉烏冬"
個 "湯" 本身都係好濃好creamy嘅芝士, 面頭仲有勁多芝士粉!
芝士味太重, 所以唔係好食得出番茄味, 得個少少酸味反而仲怪
如果有真正番茄係入面, 或者完全冇番茄味可能會更好~
除左芝士粉, 碗野入面仲有好多蒜片, 食完個口第二日都仲臭緊....
雞肉比較鞋, d烏冬就幾煙韌幾好食, 不過加埋咁多芝士就好漏!
雖然唔算大碗但都食唔晒, 因為仲要留肚食甜品!!
因為主菜太漏, 所以甜品叫左個 (我覺得) 比較light嘅抹茶杏仁豆腐,
杏仁豆腐入口軟滑, 有少少杏仁味同抹茶味, 比較淡,
加埋甜嘅紅豆蓉同cream一齊食剛剛好,
不過d cream就多左d, 始終主角應該係杏仁豆腐
碗野有d水浸住, 我唔知果d係糖水, 抹茶定普通水,
浸到d cream, 紅豆蓉同豆腐散開晒, 如果冇水會好d
今餐食完之後覺得勁飽, 可能因為d芝士實在太漏...
呢兩樣亦唔係想像中咁好食, 如果下次再嚟會試其他款式....


text:
紀念堂站
紀念堂站(粵讀:gei3 lim6 tong4 zaam6,英文:Sun Yat-sen Memorial Hall Station)係廣州地鐵2號綫嘅車站,喺2002年12月29號開放.呢個站喺越秀區東風中路嘅中山紀念堂附近,因為附近有間中山紀念堂先至改咗噉嘅名.依家呢個站嘅英文名同臺北捷運嘅國父紀念館站都係一樣嘅.
車站嘅結構[編輯]
樓層[編輯]
站廳[編輯]
紀念堂站嘅收費區喺站廳嘅中間偏東嘅位,而西邊係人行通道,而車站嘅商舖方面,雖然話都喺嗮車站西邊係人行通道附近,但佢哋喺收費區入面,而自助服務喺嗮車站嘅南北兩邊.而收費區有好多部扶手電梯同樓梯往返月台都得.而專用𨋢喺車站嘅南邊免費區域入面,乘客如估有需要嘅話,可以向車站嘅工作人員查咗車飛之後嚟協助用.
月台[編輯]
呢個站有1個島式月台,喺連新路嘅地底.
商舖同自助服務[編輯]
而家嘅紀念堂站入面有好多唔同類嘅鋪頭畀乘客買嘢同埋食嘢,好似有便利檔,麵包檔同洗衫舖,書店等.
另外,紀念堂站入面重有好多自助服務設施畀乘客用,包括咗自動櫃員機,自動販賣機,自動影相機同羊城通充值機等;重有可以充羊城通,交水電費同交通嘅罰錢,查地鐵嘅路線,頭尾班車同埋地鐵嘅安全指引同畀乘客登記變成廣州地鐵薈嘅會員嚟查獎分,換獎品嘅服務.下面有寫清楚呢個站係有乜鋪頭同自助服務響度:
出入口[編輯]
利用狀況[編輯]
呢個站附近都係啲廣州市同廣東省嘅行政機關地區.重有2中,中山紀念堂,三元宮呢尐建築響度.喺平時嚟講,客流都算一般,但係到咗上落班高峰嗰陣就非常之繁忙.到咗節假日嘅旅遊旺季,成日都有乘客喺呢個站落車,跟住去隔籬嘅中山紀念堂同三元宮入面.尤其喺農曆新年期間,三元宮係做咗拜祭祖先同算命嘅熱門地區,佢重係算比較繁忙嘅廣州地鐵車站.


text:
細胞質
細胞質係細胞裏頭嘅一種凝膠狀物質,包含有胞質溶膠同埋一啲細胞器.原生質係由水,鹽,有機分子同埋各種催化反應嘅酶所組成.細胞質喺細胞膜入面包圍住細胞核同埋細胞器.
元件[編輯]
細胞質係由離子同埋可溶性高分子,例如酶,碳水化合物,唔同嘅鹽,蛋白質,以及大量嘅核糖核酸所組成.
細胞質可以係凝膠狀或者係液體,視乎當時細胞嘅活動而定.喺凝膠狀之下,細胞質會被命名為胞質凝膠,係一種固體質量.而如果係液體,就係胞質溶膠,一種流動嘅液體.一般嚟講,近住細胞外邊部份嘅係凝膠狀,而細胞入邊嘅係液體.
細胞質中入面有細胞器(例如:線粒體,葉綠體,溶酶體,過氧物酶體,核糖體),液泡,細胞骨架同埋複雜嘅細胞膜結構(例如:內質網).佢喺植物細胞之中亦都幫助進行消化.
唔同生物嘅差異[編輯]
所有細胞都係有細胞質,之但係唔同生物,細胞質都可以好唔同.例如喺動物界,細胞質佔咗差唔多半個細胞嘅體積;但喺植物界,因為植物細胞入面有液泡,細胞質只係佔好少空間.
功能[編輯]
細胞質最主要係負責維持細胞嘅形狀,鞏固細胞,並且提供懸浮俾細胞器.
佢亦都係一個化學物質儲存室,而呢啲化學物質牽涉到重要嘅代謝作用,例如醣酵解同埋蛋白質生物合成.


text:
虛數單位
喺數學,物理同埋工程學當中虛數單位標記為.虛數單位嘅發明傳到實數系統能夠延伸至到複數系統 .延伸嘅主要動機係因為有好多實係數多項式方程式無實數解.例如方程式就無實數解.但係假如我哋允許解答為虛數,噉樣呢個方程式以及所有嘅多項式方程式(參閱代數基本定理)就都會有解.
定義[編輯]
虛數單位 定義為二次方程式 嘅兩個解答中其中一個解答.呢個方程式又可等價表達為
- .
由於實數嘅平方絕對唔可能係負數,所以我們假設有咁樣嘅一個數目解答,幫佢設定一個符號 .有一點好重要嘅就係, 係一個定義明確 (well-defined) 嘅數學構造.
實數運算可以延伸至虛數同複數.當計算一個表達式嘅時候,只需要假設 係一個未知數,然後跟住 嘅定義,替代任何 嘅出現為 . 的更高整數冪數也可以替代為 , ,或 ,根據下面嘅方程式:
- ,
- ,
- .
一般嚟講有以下嘅公式:
i 嘅計算[編輯]
好多實數嘅運算都可以推廣到,例如指數,對數同埋三角函數.注意,爾尐都係複變函數入面嘅多值函數,使用嘅時候一定要注意揀嘅係黎曼面嘅邊一支,下面衹係列出咗其中一支嘅結果.
一個數嘅次方係:
一個數嘅次方根係:
以i 為底嘅對數係:
嘅餘弦係一個實數:
嘅正弦係一個純虛數:


text:
羅曼語族
羅曼語族,又叫羅馬語族同拉丁語族,屬於印歐語系,係由意大利語族衍生出來嘅現代語族,主要包括由拉丁文變過嚟嘅現代各種嘅語言.講羅曼語族語言嘅人主要包括傳統意義上嘅「歐洲拉丁人」.紀元前後嘅古羅馬帝國瓦解之後,原本統一嘅拉丁文都跟住地域嘅唔同而產生各類方言.呢啲方言就係今日羅曼各種語言嘅雛形.
雖然係咁,現代羅曼語族各種語言同古老嘅拉丁文之間已經存在好大唔同啦.比如,現代羅曼語以冠詞同介詞嚟替代拉丁文複雜嘅格變化;現代羅曼語用助動詞嚟構成複合時態,呢啲都係拉丁文冇具備嘅.
即管都係由拉丁文演化而成嘅,羅曼各種語言之間重係存在比較顯著嘅差別.造成呢啲差別嘅原因包括:歷史傳統嘅互相隔絕,古羅馬帝國治前嘅地域性古文嘅影響,羅馬帝國覆滅後頻繁嘅戰爭同社會變遷,以及文藝復興時期各種地域文化之間嘅衝突同共融,等等.
Romance一詞係拉丁文嘅romanice一詞變過嚟嘅.喺拉丁文入面,呢個詞係romanicus一詞嘅副詞形式,意思係「用羅馬人嘅方式」.
目錄
現代羅曼各種語言同古典拉丁文之間嘅主要差別[編輯]
除羅馬尼亞文之外,其他語言已經冇格變化.
現代羅曼各種語言入面名詞通常淨得有兩種文法性,而拉丁文入面名詞就有三個文法性.咁梗係有特例,比如羅馬尼亞文同意大利文入面就保留咗一啲中性名詞嘅表達,而西班牙文,意大利文同加泰羅尼亞文入面仍然保存住一啲中性嘅代詞.
拉丁文中嘅指示詞喺現代羅曼語入面變成咗冠詞.
拉丁文中嘅將來時已經衰退,喺現代羅曼文中將來時有新嘅構成方式,並結合咗「條件式」呢個新嘅語式.拉丁文入面habere(相當於英文嘅to have)一詞成為構成時態嘅重要助動詞.好多重要時態都係由呢一個詞嘅完成體或未完成體加上動詞嘅對應變位構成嘅.
拉丁文入面嘅「綜合完成時」喺現代羅曼文中變成咗由詞義相當於英文to be或to have嘅助動詞加動詞過去分詞嘅合成時態.但係喺葡文同法文入面,仍然保存咗拉丁文嘅「過去完成時」,而羅馬尼亞文就有兩種完成時態,兩者嘅意義就基本近嗙.羅馬尼亞文入面又保留咗「過去完成時」,淨係用喺直陳式入面,由動詞詞綴-se嚟體現.呢一個詞綴係源於拉丁文虛擬式過去完成時嘅詞綴-isse.
羅曼各種語言入面使用者最多嘅係西班牙文,其後依次係葡文,法文,意大利文同羅馬尼亞文.
喺現代嘅羅曼各種語言入面,拉丁文複雜嘅屈折變化同文法結構已經畀人大大簡化.意大利文,薩丁尼亞文同古典拉丁文最近嗙.
羅曼語族內部嘅各種語言喺語音上彼此好近嗙,地緣接近嘅語言通常都有共通嘅部分.葡文,法文同羅馬尼亞文係羅曼語族入面最具獨特性嘅,而呢三種語言嘅獨特性又唔相同.薩丁尼亞文係羅曼語族入面最為孤立同保守嘅語言.係喺法國南部嘅郎格多克文被認為係最典型嘅西部羅曼文.
喺羅曼諸語言發展嘅歷史入面,最先從拉丁文入面分裂出嚟成為獨立語言嘅係薩丁尼亞文,跟住嘅係東部嘅羅馬尼亞文又同拉丁文脫離,成為獨立語言.第三個重要過程係意大利文同高盧-伊比利亞語言嘅分離.喺呢個時候,法國同伊比利亞半島諸國嘅語言重係具有高度嘅一致性.羅曼語言嘅第四次重大變化係伊比利亞半島嘅語言同法文脫離,慢慢形成非常近嗙嘅兩種現代語言:西班牙文同葡文.之但係喺西班牙東部嘅加泰羅尼亞文就被人覺得係法文同伊比利亞語言嘅中間產物,因為呢種語言融合咗法文,西班牙文同葡文嘅好多特徵.例如,英文入面fear一詞喺葡文入面係medo,喺西班牙文入面係miedo,喺加泰羅尼亞文入面係por,喺法文入面就係peur.
喺羅曼各種語言入面有好多方言,有時好難分得出邊啲係「方言」,邊啲係獨立語言.好多語言之所以有咁顯赫嘅地位係由於佢哋係政府,媒體同學校教育所採用嘅語言,比如法文,西班牙文,意大利文等.之但係好多語言雖然喺地方學校都有教,而且有一定嘅官方地位,但係顯得弱勢好多,比如薩丁尼亞文同羅馬傳語等.有一啲語言就長期受到官方嘅漠視,例如法國南部嘅普羅旺斯文,意大利境內嘅威尼斯文等等.如果講呢啲語言重有生命力嘅話,另外一啲更加弱勢嘅語言,如阿斯圖裏亞斯文,阿拉貢文等,就更加唔使講啦,可能隨時面臨滅絕嘅危險.呢啲語言(或方言)目前淨係喺好細嘅範圍內有人用緊,喺度逐漸萎縮緊.
羅曼各種語言嘅共同特徵[編輯]
常規[編輯]
羅曼各種語言嘅文法變化主要靠動詞嘅詞形變化,而唔係靠粘着成分.咁就係對動作嘅側重點係依賴動詞自身嘅變化,而唔係好似英文入面go in嗰種嘅「動詞+介詞」 嘅結構.咁即係講羅曼語言構詞法嘅重要特徵.
羅曼各種語言通常頻繁咁用兩個助動詞來構成時態,都係從拉丁文嘅不定詞esse同stare變過來嘅,一個用喺描述本質,一個用喺描述狀態.
羅曼文嘅動詞都要照住人稱同數量嘅唔同而進行變位.第三人稱通常有文法性嘅區別,而第一同第二人稱就冇.呢一點同希伯萊文好似,不同就係希伯萊文嘅所有人稱都有性同數嘅變化.
幾乎所有嘅羅曼語言中都重保留住敬詞嘅痕跡,主要體現喺第二人稱單數上.例如法文入面「你」係Tu,而「您」就係Vous.呢個特徵叫佢做羅曼語言嘅「T-V差別」.
所有嘅羅曼語言名詞都有文法性嘅區別,但通常名詞本身冇屈折變化,即係拉丁文入面名詞係有格變化嘅.
喺語音上,羅曼語言通常都拎每個詞嘅重音放喺倒數第二個音節到(喺法文入面,重音係放喺最後一個音節嗰到,因為多數法文詞彙唔要咗拉丁文詞彙嘅最後一個元音),而且羅曼語言通常都會有一啲特殊嘅規定去消除聲門塞音,閉塞輔音等對語言整體美感嘅影響(例如法文入面就有「連讀」嘅規定).呢啲特徵令所有嘅羅曼語言都具有語素快,語調流暢嘅特點.
書面形式:
- 字母W同K用得好少,通常淨係出現喺人名同外來語入面.
- 字母C同G喺前元音(如i,e等)之前嘅時候通常讀音要軟化,喺後元音(如a,o,u)前就要發較硬嘅軟顎音.
喺大多數羅曼文入面,一啲表示國籍嘅形容詞,表示星期,月份同年份嘅名詞通常第一個字母唔使大寫,咁同日耳曼文唔同.例如,喺法文入面,「中國嘅」寫作chinois,而唔係Chinois.
名詞複數嘅構成[編輯]
喺一啲羅曼文入面,名詞複數係由名詞單數詞尾加字母s構成嘅,呢啲係喺拉丁文入面賓格名詞嘅複數形式變過嚟嘅,用咁嘅方式構成名詞複數嘅羅曼語言包括葡文,西班牙文,加泰羅尼亞文,普羅旺斯文同法文.之不過都有一啲語言嘅名詞複數係由詞尾嘅元音字母變化嚟構成嘅,呢個特徵就係喺拉丁文入面主格名詞嘅複數形式變過嚟.屬於呢一類別嘅語言有意大利文和羅馬尼亞文等.
比較級嘅構成詞[編輯]
羅曼各種語言嘅比較級構成詞有兩種,一種係喺拉丁文詞彙plus變過嚟嘅,一種就係喺magis呢個詞變過嚟嘅.採用前一種構成方式嘅語言包括法文(plus)同意大利文(più);而採用後一種構成方式嘅就有包括葡文(mais),西班牙文(más),加泰羅尼亞文(més),普羅旺斯文同羅馬尼亞文(mai)等.
數字「16」[編輯]
喺羅曼語言入面,「16」呢個數字喺計數體系入面地位非常特殊.除咗羅馬尼亞文之外,羅曼語言普遍用「1+10」,「2+10」……結構表示11-15,用「10+7」,「10+8」……結構表示17-19.而16作為兩組之間嘅分界線,喺各語言入面表達方法唔同,其中法文,加泰羅尼亞文,意大利文等用「6+10」;而葡文和西班牙文等就用「10+6」.
助動詞體系[編輯]
有啲羅曼語言用表達「有」呢個含義嘅助動詞(相當於英文嘅to have)嚟構成複合時態(比如法文入面嘅「愈過去時」等),而有啲語言就對動詞做出區分,有啲動詞用have嚟構成,有啲就要用be嚟構成.淨係用have構成嘅語言包括加泰羅尼亞文,葡文,西班牙文同羅馬尼亞文等.而撈亂使用兩個助動詞嘅語言就包括法文,意大利文同普羅旺斯文等.
喺後一類羅曼語言入面,用be嚟構成嘅複合時態嘅動詞經常係成日用嘅不及物動詞,呢種動詞經常講嘅係唔可以確定目標或講明狀態嘅動作.例如「嚟」,「去」,「變成」等等.而大多數動詞重係要用have嚟構成複合時態.
變體[編輯]
混雜語言同語言變體[編輯]
近代西方國家嘅全球殖民活動搞到羅曼語言嘅傳播超出咗歐洲本土而擴展到世界各地.西班牙文,葡文同法文嘅影響力好大.呢啲語言喺外國嘅傳播過程入面同其他語言融合,就產生咗同母語好大唔同嘅各類混雜語言同語言變體.下邊列出咗一啲重要嘅羅曼語言變體:
法文變體[編輯]
- 海地法文,係美洲國家海地嘅官方語言.
- 安替列法文,主要喺美洲嘅多米尼加同聖露西亞講多.
- Kreyol Lwiziyen,喺美國路易斯安那州講多.
- 毛里裘斯法文,喺毛里裘斯嘅法文變體.
- 塞舌爾文,喺塞舌爾地區嘅法文變體,同英文,法文都係塞舌爾嘅官方語言.
- Lanc-Patuá,主要喺巴西嘅阿瑪帕州講多,係法文同葡萄牙文結合產生嘅變體.呢種語言變體主要係喺講法文嘅南美國家圭亞那以及加勒比海嘅法國殖民地移民創造嘅.
- 越南法文,主要係喺東南亞嘅原法國殖民地越南,老撾等國.
葡文變體[編輯]
- Angolar,主要係喺聖多美島講多.
- Fá d'Ambô,係喺赤道畿內亞講多.
- Crioulo,係喺佛得角巴溫蘭托島講多.
- 達曼-印度-葡文,係喺印度嘅達曼同弟烏地區講多.
- 弟烏-印度-葡文,係喺印度嘅達曼同弟烏地區講多,差唔多已經滅絕.
- Forro,係喺聖多美島講多.
- 馬來葡文,係喺馬來西亞嘅一啲地方講多.
- Kristi,係喺印度柯爾雷地區嘅一啲村莊講多.
- Lunguyê,係喺普林西比島講多,差唔多已經滅絕.
- Patuá或Macanese,澳門葡文,係喺中國嘅澳門地區講多.
- 帕皮阿門托文,係喺尼德蘭安德列斯群島同阿魯巴島講多,係葡文同西班牙文,荷蘭文混雜語言.
- 蘇里南文,係喺南美國家蘇里南講多,係英文同葡文嘅混雜語言.
- 斯里蘭卡-印度-葡文,係喺斯里蘭卡嘅一啲瀕海城市講多.
- 畿內亞葡文,係喺非洲國家畿內亞比紹同塞內加爾一啲地區嘅混雜語言.
西班牙文變體[編輯]
- 查瓦卡諾文
- 帕蘭切羅文
- 帕皮阿門托文(混雜咗西班牙文,葡文同荷蘭文)
- 雅尼托文
人造語言[編輯]
拉丁文同羅曼諸語言都促進咗人造語言嘅發展.例如,著名嘅世界語,拉丁國際語,新佛蘭卡文等人造語言就係大量羅曼語言嘅特徵嚟構成自己嘅文法同詞彙體系.
羅曼語族語言一覽[編輯]
由於羅曼語言係喺拉丁文衍生出嚟嘅,喺歷史發展嘅過程入面經歷咗非常複雜嘅變化,所以對於羅曼語族內部各種語言派別嘅劃分歷來存在爭議,到而家為止都冇確鑿嘅定論.下面係羅曼語族各種話及方言嘅詳盡一覽:
- 伊比利亞-羅曼語支
- 奧克文
- 加斯科涅文
- 阿拉涅文
- 利穆贊文
- 奧弗涅文
- 朗克多格文
- 普羅旺斯文
- 尼薩德文
- 奧本克文
- 加斯科涅文
- 高盧-雷蒂亞語支
- 法文
- 皮卡爾文
- 瓦龍文
- 諾曼第文
- 盎格魯-諾曼文(已滅絕)
- 尕羅文
- 弗朗什-孔泰文
- 香檳語文
- 洛林文
- 雷蒂亞各種語言
- 弗留利文
- 拉迪恩文
- 羅馬傳語
- 意大利各種語言
- 意大利文
- 高盧-意大利文
- 皮埃蒙特文
- 利古里亞文
- 摩納哥文
- 倫巴第文
- 威尼斯文
- 西西里文
- 科西嘉文(同意大利文嘅托斯卡納方言好近嗙)
- 薩丁尼亞文
- 達爾馬提亞文(已滅絕)
- 伊斯特羅文
- 東羅曼語支
- 羅馬尼亞文(喺摩爾多瓦叫做摩爾多瓦文)
- 阿羅馬尼亞文
- 梅格蘭尼文
- 伊斯特羅-羅馬尼亞文